vnews - Zain ge wathanee shuooruthakun qaumiyyathuge roohu dhiruvaidheefi\nޒައިންގެ ވަޠަނީ ޝުޢޫރުތަކުން ޤައުމިއްޔަތުގެ ރޫޙު ދިރުވައިދީފި\nމުޙައްމަދު ޒައިން އަޙްމަދު ޝަހީދު\nއެކި ސަބަބުތަކަށްޓަކައި ލޯބިވާ ޤައުމު ދޫކޮށް ބޭރު ޤައުމުތަކަށް ހިޖުރަކޮށް ދިރިއުޅެމުންދާ ދިވެހީންގެ ވާހަކަތައް އެކި ގޮތްގޮތަށް އަބަދުވެސް އަޑުއިވެމުންދެއެވެ. މި އަޑުތަކަކީ ބައެއް ފަހަރު އެންމެ ހިތްއެދޭ އަޑުތަކެއް ކަމުގައި ނުވިނަމަވެސް އެފަދަ ފަރާތްތަކުން އަބަދުވެސް ޤައުމުގައި ހިނގާކަންކަން އޮޅުންފިލުވުމަށް ހުންނަ ޝައުޤާއި ޤައުމާ ދޭތެރޭ ވިސްނާ ފިކުރު ކުރާކަން އެނގުމުން ހިތްހަމަޖެހުން ލިބެއެވެ.\nމިފަހަކަށް އައިސް ސިޔާސީ ހަލަބޮލިކަމުގެ ތެރެއިން ރާއްޖެއާ ފެއަށް ޖެހިލަން މަޖްބޫރުވެގެން ރާއްޖެ ދޫކޮށް ދުރު ކަރަކަރަޔަށް ހިޖުރަ ކޮށްގެން އުޅޭ ދިވެހީން ވަނީ އިތުރުވެފައެވެ. ސިޔާސީ ކަންކަމުގައި ޢާއިލާގެ އެންމެ އިސް ފަރާތް ޝާމިލްވިނަމަވެސް މުޅި ޢާއިލާ އެކުގައި ޤައުމު ދޫކޮށް ދިޔުމަށް މަޖްބޫރުކުރުވި ކިތަންމެ ބަޔަކު އެބަތިއްބެވެ. ޤައުމު ދެކެ އިންތިހާއަށް ލޯބިވިނަމަވެސް އެނޫންގޮތެއް ނެތިގެން ޤައުމުން ބޭރަށް ގޮސް ދިރިއުޅެން ޖެހިފައިވާ މީހުން މަދެއް ނޫނެވެ.\nއާދައިގެ މަތީން ސޯޝަލް މީޑިއާގެ ޚަބަރުތައް ބަލަމުންދަނިކޮށް މިއަދު އަޅައިގަތް ޓްވީޓަރ ޕޯސްޓެއްގެ ސަބަބުން ކުރެވުނު އިޙްސާސްތައް ހިއްސާކޮށްލަން ބޭނުންވިއެވެ.\nޒައިން ކުރި ޓްވީޓް\nމި ޓްވިޓަރ ޕޯސްޓަކީ ކުރީގެ ޚާރިޖީ ވަޒީރު ޑރ. އަޙްމަދު ޝަހީދުގެ ދަރިފުޅު މުޙައްމަދު ޒައިން އަޙްމަދު ޝަހީދު ކޮށްފައިވާ ޕޯސްޓެކެވެ. އަމިއްލައަށް އަރުވާލެވިގެން ތިބޭ ތިބުމަށް ނިމުން އައުން ކައިރިވެއްޖެކަން ބަޔާންކުރަމުން ޤައުމީ ލަވައެއް ކިޔުމަށް ހިތް އެދުނީކަން ބަޔާންކޮށް ހިތްގައިމު ދިވެހި ލަވައެއްގެ ވީޑިއޯ ހުށަހެޅުމެއް ޒައިން ވަނީ ޓްވީޓްކޮށްފައެވެ.\nޒައިން ޓްވީޓްކޮށްފައިވާ "އޯ ވަޒަން"ގެ ވީޑިއޯ (އިތުރު މަންޒަރުތައް ހިމަނާފައި)\nޤައުމީ ލަވައިގެ ރަން އަޑުގެ ގޮތުގައި މަޝްހޫރުވި ހޮޅުދޫ ޢަބްދުﷲ ޙަސަން ކިޔުއްވާފައިވާ "އޯ ވަޒަން"، ގިޓައެއްގެ އެހީގައި ޒައިން ހުށަހަޅާދީފައިވަނީ ޒަމާނީ ބަނޑިތަކާއެކު އޭނާގެ ފުން އިޙުސާސްތަކާއެކުއެވެ. ދިވެހިރާއްޖޭގެ އަމާން ވެށި ވަރަށް ރީތިކޮށް ސިފަކޮށްދީފައިވާ މި ލަވަޔަކީ ކުރީގައިވެސް އަދި މިހާރުވެސް ވަރަށް މަޝްހޫރު ލަވައެކެވެ. ޒައިންގެ ހުށަހެޅުމަށް މަޝްހޫރު މިޔުޒިކީ ފަންނާނު ޝިއުޒުވެސް އެ ޕޯސްޓްގައި ތަޢުރީފްކޮށްފައި ވެއެވެ.\nޒައިންގެ މި ހުށަހެޅުން ޓްވީޓަރގެ ޒަރިއްޔާއިން ޢާންމުކޮށްފައިވަނީ އޭނާގެ ބައްޕަ ޑރ. އަޙްމަދު ޝަހީދު އާއި ޒައިންގެ ބޮޑު ދައިތަ އަލްއުސްތާޛާ މާރިޔާ އަޙްމަދު ދީދީ ވެސް ޓެގްކޮށްފައެވެ. މާރިޔާ އަށް މިލަވައިން ކުރެވުނު އިޙްސާސްތައް އަޅުގަނޑާވެސް ޙިއްސާކުރެއްވިއެވެ. އަދި މި ވީޑިއޯ މާރިޔާގެ ފޭސްބުކް ޕޭޖްގައި ހިއްސާކުރެއްވުމުން އެތައް ސަތޭކަ ބަޔަކަށް މިލަވަ ފެނިގެން ދިޔައެވެ.\nޒައިން މިހާރު ދިރިއުޅެމުންދަނީ އިނގިރޭސި ވިލާތުގައެވެ. ޢުމުރުން މިހާރު 30 އަހަރު ފުރިފައިވާއިރު، ޒުވާން ޢުމުރުގެ ބޮޑުބައި ޒައިން ހޭދަކޮށްފައިވަނީ ރާއްޖެއިން ބޭރުގައެވެ. ޒައިންގެ ޅަ ޢުމުރުގައި އޭނާއަކީ ލަވަކިޔުމުގެ ފަންނުގައި މުޅި ރާއްޖެއަށް މަޝްހޫރު ކުއްޖެކެވެ. ޓީވީ މޯލްޑިވްސް އިން ބާއްވަމުންއައި ސްކޫލްކުދިންގެ ލަވަކިޔުމުގެ މުބާރާތުގައި ޒައިން ވަނީ ރަން ވަނަތަކެއް ޙާޞިލްކޮށްފައެވެ.\nމިގޮތުން 2003 ވަނަ އަހަރުގެ ލަވަ މުބާރާތުގައި ޒައިން ހުށަހަޅާދީފައިވަނީ ދިވެހި ޒުވާނުން ދިވެހި ބަހަށް ދޭ ސަމާލުކަން ކުޑަވެ ބޭރުބަސްތައް މަސްހުނި ކުރަމުންދާތީ އެކަމުގެ ކަންބޮޑުވުން ފާޅުކުރި ލަވައެކެވެ. އެއަހަރު މިލަވައަށް ވަރަށް ބޮޑު ތަރުޙީބެއް ލިބިގެން ދިޔައެވެ.\n2003 ވަނަ އަހަރުގެ ލަވަ މުބާރާތުގައި ޒައިން ހުށަހަޅައިދިން ލަވަ\n2001 ވަނަ އަހަރުގެ ލަވަ މުބާރާތުގައި ޒައިން ހުށަހަޅައިދިން "މަށެއް ނޫން" ލަވަޔަކީވެސް މަޝްހޫރު ދިވެހި ފުލޯކު ވާކައަކަށް ބިނާކޮށް ހުށަހަޅައިދިން ލަވައެކެވެ. މަޝްހޫރު އިގިރޭސި ލަވަކިޔުންތެރިޔާ ޝެގީގެ "ވޮޒްންޓް މީ"ގެ ރާގަށް ވަރަށް ފުރިހަމަ ޅެމެއް ތައްޔާރުކޮށް ހުށަހަޅައިދިން ލަވައިގެ ސަބަބުން ޒައިންގެ ހުނަރުވެރިކަން މުޅި ރާއްޖެއަށް ފެނިގެންދިޔައެވެ.\n2001 ވަނަ އަހަރުގެ ލަވަމުބާރާތުގައި ޒައިން ހުށަހަޅައިދިން ލަވަ\nޒައިން އަކީ މިހާރު ތަޢުލީމީ ހުނަރުވެރި ޒުވާނެކެވެ. ދިވެހިރާއްޖެއަށް ނުހަނު ބޭނުންތެރި މަސައްކަތްތައް ކުރުމުގެ ޝައުޤާއި ޖޯޝު ހުރި ޒުވާނެކެވެ. ރާއްޖެ އަށް އެނބުރި އައުމަށާއި ރާއްޖެއަށް ޚިދުމަތްކުރުމުގެ ޝައުޤު ހުރިކަމުގެ އިޙުސާސް ޒައިން ކޮށްފައިވާ ޓްވީޓުން ހާމަވެއެވެ.\nމިއަދު ކިތަންމެ ދުރުގައި ތިބިނަމަވެސް ކުރިއަރާފައިވާ ޒަމާނީ ޓެކްނޮލޮޖީގެ އެހީގައި އުފަން ޤައުމާ ގާތްކޮށްދެއެވެ. ގުޅުން ބޭއްވެއެވެ. އެގުޅުންތައް ބަދަހި ކުރެވެއެވެ. މިއީ ނުހަނު އުފާވެރި އިޙްސާސްތަކެކެވެ. ނަމަވެސް ޒައިންގެ ހިތް އޮތީ ރާއްޖޭގައެވެ. ރާއްޖެ ދެވޭނެ ދުވަހަކަށް ކުރަމުންދާ އިންތިޒާރު މި ދެންނެވި ޒަމާނީ ގުޅުންތަކުގެ ޒަރިއްޔާއިން ޒައިން ވަނީ ހާމަކޮށްދީފައެވެ. ޒައިންގެ ވަޒަނަށް އެނބުރި އާދެވޭނެއެވެ. ޒައިން މި ވަޒަނަށް އައިސް މި ފަސްގަނޑުގައި ހުރެ "އޯ ވަޒަން" ލަވަ ހުށަހަޅާ ދިނުމަކީ އަޅުގަނޑުގެ އެންމެ ބޮޑު އުއްމީދެވެ.\nޒައިން އެކޭ އެއްފަދައިން މިވަގުތު އެކި ސަބަބުތަކާހުރެ ރާއްޖެއިން ބޭރުގައި ތިބި ދިވެހި ދަރީން ޤައުމު ދެކެ ލޯބިވާކަން އަބަދުމެ ހާމަ ކުރަމުން ދިޔުމަކީ ޤައުމުގައި ތިބި އަޅުގަނޑުމެން ކަހަލަ ދުވަސްވީ މީހުންގެ ރޫޙު އާލާކޮށްދޭނެ ކަމެކެވެ. ޤައުމިއްޔަތާއި ވަޠަނީ ރޫޙު ދިރުވައިދޭނެ ކަމެކެވެ. ރާއްޖެއިން ބޭރުގައި ދިރިއުޅޭ ހުރިހާ ދިވެހީންވެސް ރާއްޖެ އައިސް އުފަލުގައި އަމާންކަމާއެކު ދިރިއުޅޭނެ ދުވަހެއް ދުށުމަކީ އަޅުގަނޑު އަބަދުވެސް ކުރާ އުއްމީދެވެ. އެމީހުން އެނބުރި ރާއްޖެ އަންނާނެ ސަބަބުތައް ވުޖޫދުކުރުމަށް އެންމެން ގުޅިގެން މަސައްކަތްކުރުމަކީ އެންމެބޮޑު އެދުމެވެ. މިއީ ހަމަ ކޮންމެ ދިވެއްސެއްގެވެސް ވަޒަނެވެ. އެންމެން ގުޅިގެން "އޯ ވަޒަން" ކިޔާލުމަށް ހިތް އެދޭ ލޯބިވާ ދިވެހިރާއްޖެއެވެ.


2 rasheh ge hall aai 1 rashuge classroom alhan havaalukohffi\nއެޑިއުކޭޝަން މިނިސްޓްރީގެ ސްޓޭޓް މިނިސްޓަރު އަދި އިންޓަލޮކް ކޮންސްޓްރަކްޝަން ޕްރައިވެޓް ލިމިޓެޑްގެ ޕްރޮޖެކްޓް މެނޭޖަރު ސޮއި ކުރެއްވުމަށްފަހު -- ފޮޓޯ: އަހްމަދު އަޔާދު/އަވަސް\nދެ ރަށެއްގައި މަލްޓިޕާޕޮސް ހޯލަކާއި، އެއް ރަށުގައި ދެ ކްލާސްރޫމް އަޅަން އެޑިއުކޭޝަން މިނިސްޓްރީން ދެ ކުންފުންޏަކާ ހަވާލުކޮށްފި އެވެ.\nމިއަދު އެޑިއުކޭޝަން މިނިސްޓްރީގައި ބޭއްވި ރަސްމިއްޔާތުގައި ވަނީ، އއ. ތޮއްޑޫ އާއި ރ. ހުޅުދުއްފާރު ސްކޫލުގައި މަލްޓިޕާޕޮސް ހޯލެއް އެޅުމުގެ އިތުރުން ހދ، ނެއްލައިދޫ ސްކޫލުގައި ދެ ކްލާސްރޫމް އެޅުމަށް ހަވާލުކޮށް އެއްބަސްވުންތަކުގައި ސޮއި ކޮށްފަ އެވެ.\nތޮއްޑޫ އާއި ހުޅުދުއްފާރުގައި އަޅަން ހަމަޖެހިފައިވަނީ، އެކި އެކި ހަފްލާތަކާއި ރަސްމިއްޔާތުތަައް ބޭއްވޭނެ 500 ދަރިވަރުންގެ ޖާގައިގެ ދެ ބުރީގެ ހޯލެއް ކަމަށް އެޑިއުކޭޝަން މިނިސްޓްރީގެ ސްޓޭޓް މިނިސްޓަރު އަހްމަދު ރިޔާޒް ވިދާޅުވި އެވެ. މި ހޯލުގައި ހަތަރު ފާހަނާ އާއި ދެ ޗޭންޖިން ރޫމް އަދި ހާއްސަ އެހީއަށް ބޭނުންވާ ކުދިންނަށް ހާއްސަ ފާހަނާ އެއްވެސް ހުންނާނެ ކަމަށް މައުލޫމާތު ދެއްވި އެވެ.\nއަދި ވިދާޅުވީ، ދެ ރަށުގައިވެސް އަޅާ ހޯލްތަކުގައި ރޭމްޕް ހަރުކޮށް ސްޓޭޖުގެ ދަށް، ގުދަނެއްގެ ގޮތުގައި ވެސް ބޭނުން ކުރެވޭ ގޮތަށް ހެދުމަށް އެއްބަސްވެފައިވާ ކަމަށެވެ. މި ޕްރޮޖެކްޓު އެއް އަހަރު ދުވަހު ތެރޭ ނިންމަން ވީ އަވާ އިންވެސްޓްމަންޓް ޕްރައިވެޓް ލިމިޓެޑް އާ ހަވާލުކޮށްފައިވާއިރު ކޮންމެ ހޯލަކަށް ހަތް މިލިއަން ރުފިޔާ ހަރަދު ވާނެ ކަމަށް ސްޓޭޓް މިނިސްޓަރު ވިދާޅުވި އެވެ.\nހޯލުގެ މަސައްކަތް ހަވާލު ކުރި ވީ އަވާ އިންވެސްޓްމަންޓް ކުންފުނިން ސޮއި ކުރަނީ -- ފޮޓޯ: އަހްމަދު އަޔާދު/އަވަސް\nމިއަދު ސޮއި ކުރި، ނެއްލައިދޫ ސްކޫލުގައި ދެ ކްލާސްރޫމް އެޅުމަށް ހަވާލުކޮށްފައިވަނީ، އިންޓަލޮކް ކޮންސްޓްރަކްޝަން ޕްރައިވެޓް ލިމިޓެޑް އާ އެވެ. މި ޕްރޮޖެކްޓަށް ދެ މިލިއަން ހަރަދުވާއިރު ނިންމުމަށް ދީފައިވަނީ 125 ދުވަހެވެ.\nއެޑިއުކޭޝަން މިނިސްޓްރީން މިއަދު ހަވާލުކުރި ތިން ޕްރޮޖެކްޓަކީވެސް އެ މިނިސްޓްރީގެ ޕީއެސްއައިޕީ ބަޖެޓުގެ ތެރެއިން ކުރިއަށް ގެންދާ ޕްރޮޖެކްޓުތަކެކެވެ. އަދި މި އަހަރު ޕީއެސްއައިޕީ ބަޖެޓުގެ ތެރެއިން 20 ޕްރޮޖެކްޓެއްގައި ސޮއި ކުރެވޭނެ ކަމަށް ސްޓޭޓް މިނިސްޓަރު ފާހަގަކުރެއްވި އެވެ.


ދައުލަތުގެ ބަޖެޓުން ފައިސާ ދީގެން ރަށްރަށް ސާފުކުރުމަށް ހިންގަމުންދާ ޕްރޮގްރާމްގެ ދަށުން ސ. މީދޫގައި އެރަށް ސާފު ކުރުމަށް ހަވާލުކޮށްފައިވާ ކުންފުނިން މަސައްކަތެއް ނުކުރާ ކަމަށް ބުނެ ރަށުގެ ރައްޔިތުންގެ ޝަކުވާ ކުރަން ފަށައިފި އެވެ.\nމިކަމާ ބެހޭ ގޮތުން ވާހަކަ ދެއްކި އެރަށު މީހަކު ނޫހުގައި ނަން ނުޖެހުމަށް އެދި މިއަދު ބުނީ އެރަށު ޝަޒުމް އިންވެސްޓްމަންޓާ ހަވާލުކޮށްފައިވާ މިމަސައްކަތުގެ ދަށުން ރަށުތެރެ ސާފު ކުރުމަށް އެކުންފުނިން އެއްވެސް މަސައްކަތެއް ނުކުރާ ކަމަށާއި އެހެންނަމަވެސް ބަރާބަރަށް އެކުންފުންޏަށް ފައިސާ ލިބެމުން ދާ ކަމަށެވެ.\n"އެމީހުންނާ މިއޮންނަނީ ރަށް ސާފު ކުރުމުގެ މަސައްކަތް ހަވާލުކޮށްފައި. އެހެންނަމަވެސް އެމީހުން އެކަށީގެންވާ ގޮތަކަށް މަސައްކަތެއް ކުރިއަކަށް ނުގެންދޭ. އަދި ހަމައެކަނި ސާފު ކުރިއަސް މިކުރަނީ ރަށުގެ ބަނދަރާ ދިމާލު އެކަނި،" އޭނާ ބުންޏެވެ. "އެކަމަކު ބަރާބަރަށް އެމީހުންނަށް ފައިސާ ލިބޭ. މަސައްކަތް ނުކުރާ ކަމަށް ވަންޏާ އެމީހުންނަށް ފައިސާ ވެސް ލިބިގެން ނުވާނެ. އަނެއްކާ މަސައްކަތް އެކުންފުނިން ކުރިއަށް ގެންދޭތޯ ބަލާނެ ބަޔަކު ވެސް ނެތް."\nމަހަކު ތޭރަހާހަށް ވުރެ ގިނަ ފައިސާ ދީގެން ހަވާލުކޮށްފައިވާ މަސައްކަތާ ބެހޭ ގޮތުން ޝަޒުމް އިންވެސްޓްމަންޓްގެ މެނޭޖިން ޑިރެކްޓަރު އަހުމަދު ޝާތިރު މިއަދު ވިދާޅުވީ ރަށް ސާފު ކުރުމުގެ މަސައްކަތް ނުކުރެވި ދިޔައީ މުވައްޒަފުންގެ ދަތިކަން ކުރިމަތިވެގެން ކަމަށެވެ. އެހެންނަމަވެސް މާދަމާ އިން ފެށިގެ މަސައްކަތް ކުރިއަށް ގެންދާނެ ކަމަށް އޭނާ ވިދާޅުވި އެވެ.\n"ހަގީގަތުގައި ފާއިތުވި ފަނަރަ ވަރަކަށް ދުވަހުގެ ތެރޭގައި އަޅުގަނޑުމެންނަށް މަސައްކަތް ނުކުރެވި ދިޔައީ މުވައްޒަފުންގެ ތާށިކަން ކުރިމަތިވެގެން. އެކަން އަޅުގަނޑުމެން ވާނީ ކަމާ ބެހޭ ފަރާތްތަކަށް ވެސް ދަންނަވާފައި. އެހެންނަމަވެސް މިހާރު އެކަން ވެސް ހައްލުވެއްޖެ،" ޝާތިރު ވިދާޅުވި އެވެ. "މާދަމާ އިން ފެށިގެން ރަށުގެ ހުރިހާ ސަރަހެއްދެއް ވެސް ސާފު ކުރުމުގެ މަސައްކަތް ކުރިއަށް ދާނެ. ސާފު ކުރުމުގެ މަސައްކަތް ނުކުރެވި ދިއުމާ ގުޅިގެން ރައްޔިތުންގެ ފަރާތުން ވަރަށް ބޮޑަށް ޝަކުވާ ވެސް އައިސްފައި ވަނީ."\nއޭނާ އިތުރަށް ވިދާޅުވީ މުވައްޒަފުންގެ ތާށިކަން ކުރިމަތިވީ އެކުންފުނިން ރަށުގެ ތޮށިލުމުގެ މަސައްކަތް ކުރަމުން އަންނާތީ ކަމަށާއި މީގެއިތުރުން ބައެއް މުވައްޒަފުން ބަލިވުމާ ވެސް ގުޅިގެން ކަމަށެވެ.\n"މަސައްކަތް ނުކުރެވި ދިޔަ ދުވަސްތަކަށް އަޅުގަނޑުމެން ފައިސާއެއް ވެސް ނުނަގާނަން. އަޅުގަނޑުމެން ބޭނުމެއް ނޫން މަސައްކަތް ނުކޮށް ފައިސާ ނަގާކަށެއް،" ޝާތިރު ވިދާޅުވި އެވެ.\nއާބާދީގައި ދެހާހަށް ވުރެ ގިނަ މީހުން ދިރިއުޅެމުން އަންނަ މީދު އަކީ ބޮޑު މިނުގައި 214.50 ހެކްޓަރު ހުންނަ ރަށެކެވެ.\nއަރުޝީފަށް ނެގީ 22/03/2017 18:33\nއެންމެފަހުން އަޕްޑޭޓްކުރީ 22/03/2017 18:33\nފާތުމަތު އަޖްފާން 50 މިނެޓު ކުރިން


India Ge Film Industry Ah Covid-19 Ge Sababun Bodu Gehlun Thakeh - Vaguthu\nއިންޑިއާގެ ފިލްމު އިންޑަސްޓްރީއަށް ކޮވިޑް-19 ގެ ސަބަބުން ބޮޑު ގެއްލުންތަކެއް\nދުނިޔޭގައި މިހާރު ހަލުވިކަމާއިއެކު ފެތުރެމުންދާ ކޮވިޑް-19 އާއި ގުޅިގެން ބޮލީވުޑްގެ ބައެއް ފިލްމުތައް ސިނަމާތަކަށް ނެރުން ލަސްކުރަން ޖެހިދާނެކަމުގެ އަޑުތަކެއް އިންޑިއާގެ ނޫސްތަކުން ފަތުރަން ފަށައިފިއެވެ.\nއިންޑިއާގެ ހުރިހާ ހުރިހާ ސަރަހައްދަކުން ބަލި ޖެހުނު މީހުންގެ އަދަދު މިހާރު ވަނީ 60 އަށް އަރާފައެވެ. ކޮވިޑް-19 އާއި ގުޅިގެން އައިފާ އެވޯޑުވެސް ވަނީ ފަސްކޮށްފައެވެ. މި ހަރަކާތް ފަސްކޮށްފައިވަނީ އާންމުންގެ ރައްކާތެރިކަމަށްޓަކައި އެއްވެ ނޫޅުމަށް ވޯލްޑް ހެލްތް އޯގަނައިޒޭޝަން އިން އެނގުމާއި ގުޅިގެންއެވެ. މި އެވޯޑު ހަފްލާ ބާއްވާނެ ވަކި ތާރީހެއް އަދި ހާމަކޮށްފައެއް ނުވެއެވެ.\nއިންޑިއާގެ ނޫސްތަކުން ބުނާގޮތުގައި ކޮވިޑް-19 އާއި ގުޅިގެން ބައެއް ފިލްމުތައް ސިނަމާތަކަށް ނެރުމަށް ހަމަޖެހިފައިވާ ދުވަހު ނުނެރޭނެ ކަމުގެ އަޑުތަކެއެ ފެތުރިފައިވާ ކަމަށެވެ. ވިޝޭކް ޗޯހާން ބުނިގޮތުގައި މި ބަލީގެ ސަބަބުން ހަމައެކަނި އަސަރު ކުރާނީ ބޮލީވުޑަށް އެކަންޏެއް ނޫނެވެ. މުޅި އިންޑިއާގެ ފިލްމު އިންޑަސްޓްރީއަށް ވެސް ބޮޑެތި ގެއްލިންތަކެއް ލިބިގެންދާނެއެވެ. މި މަހު 24 ވަނަ ދުވަހު ނެރުމަށް ހަމަޖެހިފައިވާ "ސޫރްރިޔަވަންޝީ" އާއި "83" ހިމެނެއެވެ. ސޫރްރިޔަވަންޝީގެ ލީޑު ރޯލުތަކުން ފެނިގެންދަނީ އަކްޝޭ ކުމާރު، ރަންވީރު ސިންގް، އަޖޭ ދޭވްގަން އަދި ކެޓްރީނާ ކެއިފްއެވެ. އޭޕްރިލް 10 ވަނަ ދުވަހު ނެރުމަށް ހަމަޖެހިފައިވާ 83' ގެ ލީޑުން ފެނިގެންދާނީ ރަންވީރު ސިންގް އާއި ދިޕިކާ ޕަޑުކޯންއެވެ.\nއޭގެއިތުރުން، މިހާރު ކުރިއަށްދާ ފިލްމުތަކުގެ ޝޫތިންތައް ވެސް ވަނީ މެދުކަނޑާލާފައެވެ. އެގޮތުން ސަލްމާން ޚާން ލީޑު ރޯލުން ފެނިގެންދާނެ "ރާދޭ ޔުއާ މޯސްޓް ވޯންޓެޑް ބާއީ" އާއި އަކްޝޭ ކުމާރު އާއި މަނޫޝީ ޗިލަރގެ "ޕްރިތްވިރާޖް" ގެ އިތުރުން ކަރަން ޖޯހަރުގެ "ތަޙްތު" ގެ ޝޫޓިންތައް ވަނީ މެދުކަނޑާލާފައެވެ.\nކެރެލާއިން 12 މީހަކުގައިން މި ބަލީގެ އަލާމަތްތައް ފެނިފައިވުމާއި ގުޅިގެން ސިނަމާތައްވެސް ވަނީ ބަންދުކޮށްފައެވެ. މީގެ ސަބަބުން އިންޑިއާގެ ފިލްމު އިންޑަސްޓްރީއަށް ބޮޑު ގެއްލުންތަކެއް ލިބިގެންދާނެ ކަމަށެ ބެލެވެއެވެ.\nހަދާންއެބަވޭ ދުނިޔޭގައޮތް އެންމެ ނުރައް ކާތެރި ބަލި އެބޯލާ ވައިރަސް ފަގީރު އެފްރި ކާގެ ގައުމުތަ ކުގައި ފެތުރުނުއިރު ޔޫރޮޕް ކުޅިބަލަން އޮތް ހަދާން.. މިހާރު ކޮރޯނާ ޔޫރަޕްގެ ފެތުރިގެން މީހުން މަރުވަމުން ދާއިރު އިޙްސާސްވޭބާ ނި ކަ މެތި އެފްރި ކާގެ ރައްޔިތުން ރުއި ހަދާން.


Kuda ujoora kandaelhun lasvaathee kanboduvehje\nކުޑަ އުޖޫރަ ކަނޑައެޅުން ލަސްވާތީ ކަނބޮޑުވެއްޖެ\nމަޑުއްވަރީ ދާއިރާގެ މެންބަރު އާދަމް ޝަރީފް އުމަރު -- ފޮޓޯ | މަޖިލިސް\nއެންމެ ކުޑަ އުޖޫރަ ކަނޑައެޅުމުގެ މަސައްކަތް ލަސްވާތީ މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ކަންބޮޑުވުން ފާޅުކޮށްފި އެވެ.\nއެންމެ ކުޑަ އުޖޫރައެއް ކަނޑައެޅުމަކީ ރައްޔިތުންގެ މަޖިލިސް އިންތިހާބަށް އެމްޑީޕީ އިން ހުށަހެޅި "އެޖެންޑާ 19" މެނިފެސްޓޯގައި ހިމެނޭ އެއް ވައުދެކެވެ. އެކަމުގެ ދިރާސާތައް ހަދައި ނިންމައި މަޖިލީހަށް ހުށަހެޅޭނީ އަންނަ އަހަރު ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވަނީ ވިދާޅުވެފަ އެވެ.\nއެކަމާ ގުޅިގެން އާދަމް ޝަރީފް މިއަދު ކުރެއްވި ޓްވީޓެއްގައި ވިދާޅުވީ ބޮޑެތި ކަންކަން ނިންމާއިރު އެކަށީގެންވާ މިންވަރަށް ދިރާސާ ކުރަން ޖެހޭނެ ކަމަށާއި އެހެން ނަމަވެސް ދިރާސާއަށް ކުރަން އަހަރަކަށް ވުރެ ގިނަ ދުވަސް ނަގާތީ ކަންބޮޑުވާ ކަމަށެވެ. އެންމެ ކުޑަ އުޖޫރަ ކަނޑައެޅުން އަވަސް ކުރަން ޖެހޭ ކަމަށާއި އެކަމުގައި މަޖިލިސް އިން އެއްބާރުލުން ދެއްވާނެ ކަމަށް ފެންނަ ކަމަށް އާދަމް ޝަރީފް ވިދާޅުވި އެވެ. އަދި އެހެން ބައެއްގެ ބޮލުގައި އެކަން އެޅުވުމަކީ އުޒުރެއް ނޫން ކަމަށް ވެސް އޭނާ ވިދާޅުވި އެވެ.\nފައްޔާޒު ވިދާޅުވެފައިވާ ގޮތުގައި އެންމެ ކުޑަ އުޖޫރަ ކަނޑައެޅުމަށް ދިރާސާ ކުރަނީ އިންޓަނޭޝަނަލް ލޭބާ އޯގަނައިޒޭޗަންގެ އެހީތެރިކަމާއެކުގަ އެވެ. އަދި ކުޑަ އުޖޫރައެއް ކަނޑައަޅަނީ މުޅި ރާއްޖެއަށް އެއް މިންގަނޑެއްގައިތޯ ވެސް ކަނޑައަޅަން ޖެހޭ ކަމަށް އޭނާ ވިދާޅުވި އެވެ.\nރައްޔިތުންގެ މަޖިލިސް މިނިސްޓްރީ އޮފް އިކޮނޮމިކް ޑިވެލޮޕްެމަންޓް މިނިމަމް ވޭޖް\nމިނިމަމް ވޭޖްގެ ދިރާސާ: އެޑްވައިޒަރީ ބޯޑު ހާޒިރު ކުރަނީ\nމިނިމަމް ވޭޖަށް ހިޔާލު ހޯދުމުގެ ބައްދަލުވުމެއް ބުދަ ދުވަހު


SunOnline: Sri Lanka ge mahsala thakah avas hahlehneiy, Qaumuge musthaqbalu neygumehge thereygai\nސްރީލަންކާ ގޯހުން ގޯހަށް، މައްސަލަތަަކަށް އަވަސް ހައްލެއްނެތި ގައުމުގެ މުސްތަގްބަލް ނޭނގުމެއްގެ ތެރޭގައި\nމުހައްމަދު ޖަވާދު ޔޫސުފު 12 May 2022, 13:32\nރައީސް ގޮތަބަޔަ އާއި އިދިކޮޅު ލީޑަރު ސަޖިތު ޕްރެމަދާސާ\nރައީސް ގޮތަބަޔަ ރާޖަޕަކްސައާއި އިދިކޮޅު ލީޑަރުން އެއްގަލަކަށް އަރުއްވައިގެން ގައުމުގައި ވަރުގަދަ ސަރުކާރެއް އެކުލަވާލައިގެން އިގްތިސާދީ ތަދުމަޑުކަމުން ސަލާމަތްވުމަށް މަސައްކަތް ނުކުރާނަމަ މަގާމުން އިސްތިއުފާ ދެއްވާނެކަމަށާ މިގޮތަށް ކަން ނުކުރެވޭނަމަ މަރުކަޒީ ބޭންކުގެ ގަވަރުނަރު ކަމުގައި އޭނާ ހުންނަވައިގެން ކުރެވޭނެ މާބޮޑުކަމެއްނެތް ކަމަށް ސްރީލަންކާގެ މަރުކަޒީ ބޭންކުގެ ގަވަރުނަރު ކަމާ އެންމެފަހުން ޙަވާލުވެވަޑައިގެންނެވި ނަންދަލާލް ވިރަސިންގަ ދާދިފަހުންވަނީ ވިދާޅުވެފައެވެ.\nއޭނާ ދެކެވަޑައިގަންނަވާ ގޮތުގައި ސްރީލަންކާ ދެން ސަލާމަތް ކުރެވޭނީ އަވަހަށް ރައީސް ގޮތަބަޔައާއި އިދިކޮޅު ލީޑަރުން ސިޔާސީ ދެބަސްވުންތަކާއި ސިޔާސީ އަރާރުންތައް އެއްފަރާތް ކުރެއްވުމަށްފަހު ގައުމުގެ ރައްޔިތުންނަށް ޓަކައި އެއްގަލަކަށް އަރުއްވައިގެން ގައުމުގައި ވަރުގަދަ ސަރުކާރެއް އެކުލަވާލައި އެސަރުކާރުން އައިއެމްއެފްއާ އަދި ސްރީލަންކާއަށް ހެޔޮއެދޭ ގައުމުތަކާއެކު ލޯން މަޝްވަރާތަކަށް ގޮސް އަވަސްގޮތަކަށް ބޮޑު ލޯނެއް ހޯދައިގެންނެވެ.\nނަންދަލާލް ވިރަސިންގަ މިހެން ވިދާޅުވީ ބޮޑުވަޒީރު މަހިންދަ އިސްތިއުފާ ދެއްވިގޮތަށް ރައީސް ގޮތަބަޔަ ވެސް އިސްތިއުފާ ދެއްވަންޖެހޭ ކަމަށާ ގޮތަބަޔަ އުފައްދަވާ އެއްވެސް ސަރުކާރެއްގައި ބައިވެރިނުވާނެކަމަށް އިދިކޮޅުން ބުނާބުނުން އިދިކޮޅު ލީޑަރު ސަޖިތު ޕްރެމަދާސާ ތަކުރާރު ކުރެއްވުމާ ގުޅިގެންނެވެ.\nސްރީލަންކާގެ ރައީސް އިއްޔެވަނީ އެގައުމުގައި އާސަރުކާރެއް އެކުލަވާލަން މަސައްކަތް ކުރަމުން ގެންދާކަމަށް ވިދާޅުވެފައެވެ. ރައީސް ގޮތަބަޔަ މިހެން ވިދާޅުވީ ސްރީލަންކާގައި އަވަހަށް ސަރުކާރެއް އެކުލަވާލުމަށް ނަންދަލާލް ވިރަސިންގަ ގެ އިތުރުން އެ ގައުމުގެ އިސް ބައެއް ވިޔަފާރިވެރިންނާއި ބައެއް ޖަމްއިއްޔާތަކުންވެސް ގޮވާލުމާ ގުޅިގެންނެވެ.\nސްރީލަންކާގެ އިސް ވިޔަފާރިވެރިން ބުނާގޮތުންވެސް އިދިކޮޅާ ރައީސް ގޮތަބަޔަ ގުޅިގެން އައު ސަރުކާރެއް އެކުލަވާނުލައި އެ ގައުމަށް ކުރިމަތިވެފައިވާ އިގްތިސާދީ ތަދުމަޑުކަމުން އަރައިގަތުމަށް ބޭނުންވާ ކަންކަން ދެން ނުކުރެވޭނެއެވެ. އަވަސް އިންތިޚާބެއް ބޭއްވުމަކީ މިވަގުތު މާލީ ހާލަތު އޮތްގޮތުންނާއި ރައްޔިތުން ރުޅިގަދަވެފައި ތިބުމުންނާ އަދި ދިރިއުޅުމަށް ބޭނުންވާ އަސާސީ ޚިދުމަތްތަކާއި އަސާސީތަކެތިވެސް ނުލިބޭތީ ކުރެވޭނެ ކަމެއް ނޫނެވެ.ސަރުކާރެއްނެތި ދިގުލައިގެންދާނަމަ ކަންކަންދާނީ މިހާރަށްވުރެވެސް ގޯސްކޮށް ކަމަށް ސްރީލަންކާގެ ތަޖުރިބާކާރުންވެސް ދެކެއެވެ.\nރައީސް ގޮތަބަޔާ އިއްޔެ ވިދާޅުވެފައިވަނީ މިފެށޭ ހަފްތާގައި އައު ބޮޑުވަޒީރެއްގެ ލީޑާޝިޕްގެ ދަށުން އައު ކެބިނެޓެއް އެކުލަވާލެވޭނެކަމަށާ އައު ބޮޑުވަޒީރަށް އިތުރުބާރުތައްދޭ އިސްލާހެއް ފާސްކުރަން ޕާލަމެންޓަށް ހުށަހަޅުއްވާނެ ކަމުގައެވެ. ނަމަވެސް އިދިކޮޅުގެ އެއްބާރުން ނުލިބިއްޖެނަމަ ޕާލަމެންޓްގެ ތެރެއިން ކުރަންޖެހޭ ކަންކަން ރައީސް އަށް ނުކުރެއްވޭނެއެވެ.\nސްރީލަންކާގެ ބޮޑުވަޒީރު މަހިންދަ ރާޖަޕަކްސަ މިދިޔަ އާދިއްތަ ދުވަހު މަގާމުން އިސްތިއުފާ ދެއްވީ އިސްތިއުފާ ނުދެއްވާނެ ވިދާޅުވެ ގޮންޖެއްސެވުމާ ގުޅިގެން ސްރީލަންކާގެ އާންމުންގެ ރުޅިގަނޑު ފަޅައިގެންގޮސް ތަޅާފޮޅުމަކާ ހަމައަށް ދިޔުމާ ގުޅިގެންނެވެ. ރުޅިގަނޑު ފަޅައިގެން ދިޔައީ ސަރުކާރާ ދެކޮޅަށް ގޯލްފޭސް ސަރަހައްދަށް ނުކުތް އާންމުންނާ ކުރިމަތިލުމަށް މަހިންދަ ބަޔަކު ފޮނުވުމުންނެވެ.\nމިއާއެކު އާންމުންވަނީ މަހިންދަ ފޮނުވި ކަމަށް ބެލެވޭ މީހުންނާ ތަޅާފޮޅައި އެމީހުން ބަލިކުރުމަށްފަހު މަހިންދައަށް ތާއީދުކުރާ ޕާލަމެންޓް މެންބަރުންނާ އަދި އޭނާގެ ސަރުކާރުގެ ވަޒީރުންގެ ގަޔަށްވެސް އަރައިގަނެ އެމީހުންގެ ގައިގައި ތަޅައި ބަރަހަނާކޮށް މަގުމަތީގައި ދަމައި ވަރަށް އިހާނާތްތެރި އަމަލުތައް އެމީހުންނާ ދެކޮޅަށް ހިންގާފައެވެ. މީގެތެރޭގައި ބަރަހަނާކޮށްލުމަށްފަހު އެމީހުންގެ ގެދޮރުގައި ހުޅުޖެހުންފަދަ ހަރުކަށި އަމަލުތައްވެސް ހިމެނެއެވެ.\nމަހިންދަ އިސްތިއުފާ ދެއްވީ މިހިސާބަށް ކަންތައްތައް ދިޔުމުން އެހެން ގޮތެއް ނެތިގެންނެވެ. ނުރަސްމީ ޚަބަރުތައް ބުނާގޮތުން މަހިންދަ އިސްތިއުފާ ނުދެއްވައި ލަސްކުރެއްވި މައްސަލާގައި އޭނާގެ ކޮއްކޮ ރައީސް ގޮތަބަޔަ ވަނީ މަހިންދަ ދެކެވަރަށް ބޮޑަށް ކޯފާވެފައެވެ. މަހިންދަ އިސްތިއުފާ ދެއްވުމުން އައު ބޮޑުވަޒީރަކާއެކު އައު ސަރުކާރެއް އެކުލަވާލައިގެން ސްރީލަންކާގެ އިގްތިސާދީ މައްސަލަތައް ހައްލުކުރުމުގެ ފުރުސަތު އަދިވެސް އެބައޮތްކަމަށް ގޮތަބަޔަ ދެކެވަޑައިގަންނަވައެވެ.\nނަމަވެސް ސްރީލަންކާގެ ޕާލަމެންޓްގައި ހިމެނޭ އިދިކޮޅު ޕާޓީތަކުން އަދިވެސް ގެންދަނީ މަހިންދަ އިސްތިއުފާ ދެއްވިގޮތަށް ގޮތަބަޔަ ވެސް އިސްތިއުފާ ދެއްވަންޖެހޭ ކަމަށް ބުނެ ސިޔާސީ ވާދަވެރިކަމާއި ސިޔާސީ ނަފްރަތު އިސްކުރަމުންނެވެ. މިގޮތުން ގޮތަބަޔަ އުފައްދަވާ އެއްވެސް ސަރުކާރެއްގައި ބައިވެރިނުވާނެކަމަށާ އަދި އެކަމަށް ޕާލަމެންޓްގައި އެއްބާރުލުންވެސް ނުދޭނެކަމަށް އިދިކޮޅުން ގެންދަނީ ބުނަމުންނެވެ.\nސްރީލަންކާއަށް ކުރިމަތިވެފައިވާ އިގްތިސާދީ މައްސަލަތައް ހައްލުކުރަން މަދުވެގެން 3.5 ނުވަތަ4ބިލިޔަން ޑޮލަރު އެއްފަހަރާ ބޭނުންވާކަމަށް ތަޖްރިބާކާރުން ވިދާޅުވާއިރު މިފަދަ ބޮޑު ލޯނެއް ލިބެން އަންނަނީ މިފަދަ ކަންކަމުގައި އެހީތެރިވާ ބައިނަލްއަގްވާމީ މާލީ އިދާރާކަމަށްވާ އައިއެމްއެފް އާ ވަރަށް ބޮޑަށް މަޝްވަރާކޮށްގެންނެވެ. މިކަން ކުރެވޭނީ ވަރުގަދަ ސަރުކާރެއް ސްރީލަންކާގައި ގާއިމްކޮށްގެންނެވެ.\nއަނެއްކޮޅުން އައިއެމްއެފްގެ ޝަރުތުތައް ވަރުގަދަވެފައި އެއީ ސީދާ ރައްޔިތުންނަށް އިތުރަށް ދަތިވާގޮތަށް ސަބްސިޑީތައްވެސް ކަނޑާލަން ސަރުކާރަށް މަޖްބޫރުކުރާ ޝަރުތުތަކެއްކަމުން އެޝަރުތުތައް ގަބޫލުކުރުމަކީ އިދިކޮޅުގެ އެއްބާރުލުންވެސް ލިބޭ ސަރުކާރަކަށް ނޫނީ ކުރެވޭނެ ކަމެއްނޫނެވެ. އިގްތިސާދު ސަލާމަތް ކުރުމާއި ބަޖެޓް ގެ ބޮޑު އަރަނި ހަމަޖައްސާ ލޯންތައް ދޭ ހަމައެކަނި އިދާރާއަކީ އައިއެމްއެފް އެވެ.\nއައިއެމްއެފް އިން ނޫންތަނަކުން މިވަރުގެ ބޮޑު ލޯނެއް ނުލިބޭނެއެވެ. ވޯލްޑްބޭންކުންނާ އަދި ޗައިނާއާއި އިންޑިއާފަދަ ގައުމުތަކުން ބޮޑެތި ލޯންތައްދެނީ ތަރައްގީ މަޝްރޫއުތައް ހިންގުމަށެވެ. ނުވަތަ އިންވެސްޓްމަންޓްތަކުގެ ގޮތުގައެވެ. ބަޖެޓް ޑެފިސިޓް ފޫބައްދާކަށް ނޫނެވެ.\nމިހާރު ސްރީލަންކާއަށް ބޭނުންވާ އަސާސީ ތަކެތި ފޯރުކޮށްދިނުމުގައި އެންމެ ބޮޑު އެހީތެރިކަމެއް ދެނީ އަވަށްޓެރި އިންޑިއާއިންނެވެ. ދެން ޗައިނާއިންނެވެ. އެމެރިކާއާއި ޔޫރަޕްގެ ގައުމުތައް ސްރީލަންކާއާ އަޅާލާތަނެއް ނުފެނެއެވެ. ސްރީލަންކާގެ މަރުކަޒީ ބޭންކްގައި މިހާރުހުރި ބޭރު ފައިސާގެ ރިޒާވްއަކީ އެންމެ 50 މިލިޔަން ޑޮލަރުކަމަށް ބައެއް ރިޕޯޓްތައް ބުނެއެވެ. މިއީ ދެ ހަފްތާއަށް އެގައުމަށް ބޭނުންވާ އަސާސީ ތަކެތި ގަތުމަށް ބޭނުންވާ ވަރަށްވުރެވެސް ކުޑަ މިންވަރެކެވެ.\nސްރީލަންކާއަށް ކުރިމަތިވި އިގްތިސާދީ މައްސަލަ ތަކުގެ މައިގަނޑު ސަބަބަކީ ލޯންތަކެއްވެސް ނޫނެވެ. މައިގަނޑު ސަބަބަކީ ކޮވިޑް-19 އިން ސަލާމަތްވުމަށްޓަކައި އެޅި ހަރުކަށި ފިޔަވަޅުތަކާއެކު ދެއަހަރެއްހާ ދުވަހަށް ގައުމުގެ ސަރަހައްދީ ރޮނގުތައް ބަންދުކުރުމުން ގައުމަށް ލިބޭ 80 އިންސައްތަ އާމްދަނީން ދިގުމުއްދަތަކަށް ގައުމު މަހުރޫމު ވެގެން ދިޔުމެވެ. އެއީ ފަތުރުވެރިކަން ދެމިއޮތްނަމަ އިގްތިސާދީ ދަތިތައް ކުރިމަތިވިނަމަވެސް ރައްޔިތުންގެ އަސާސީ ބޭނުންތައް ފުއްދޭވަރަށް ބޭރުފައިސާ ލިބޭނެތީއެވެ. އެވަރުގައި އޮތްނަމަވެސް ގައުމު އެއްކޮށް އިނދަޖެހޭ ވަރަށް މާލީ ހާލަތު ދަށަކަށް ނުދާނެއެވެ.\nލޯންއަކީ އެއާނުލައި ޒަމާނީ ދިރިއުޅުމާއި ޒަމާނީ ތަރައްގީ ނުގެނެވޭނެ އެއްޗެކެވެ. ލޯންއަކީ އެއާއެކު އުޅެންޖެހޭ އެއްޗެކެވެ. ލޯންތައް އޮތަސް ފަތުުރުވެރިކަމުން ލިބޭ ޑޮލަރުތައް ސްރީލަންކާއަށް ލިބެމުންދިޔަނަމަ އެގައުމު އިގްތިސާދީ ގޮތުން އިނދަ ނުޖެހުނީހެވެ. ނަމަވެސް ލޯންތައް ގިނަވުމާއި ރަނގަނޅަށް މެނޭޖު ނުކުރެވުމާއި ސިޔާސީ މަންފާ ހޯދުމަށް ލޯނުގެ ބޭނުން ހިފުމާއި ކަޮރަޕްޝަން އަކީވެސް މައްސަލައެކެވެ. ސްރީލަންކާ ވަނީ އެތަށް ތަނަކުން ބޮޑެތި ލޯންތައް ނަގާފައެވެ. ވޯލްޑްބޭންކުންނާއި އޭޝިއަން ޑިވެލޮޕެމެންްޓް ބޭންކުންނާއި އޭޝިއަން އިންފްރާސްޓްރަކްޗާ ބޭންކުންނާއި ޗައިނާ އަދި އިންޑިއާއިންވެސް ބޮޑެތި ލޯންތައް ނަގާފައިވެއެވެ.\nމިހުރިހާ ލޯންތަކަކީވެސް ގައުމަށް ދިމާވެފައިވާ އިގްތިސާދީ އިނދަޖެހުމުގެ އެންމެ މައިގަނޑު މައްސަލައެއް ނޫނެވެ. މައިގަނޑު މައްސަލައަކީ މާ ދިގުމުއްދަތަކަށް ގައުމުގެ ބޯޑަރުތައް ބަންދުކޮށް ގައުމަށް ލިބޭ އާމްދަނީން ގައުމު އެއްކޮށް މަހްރޫމު ކޮށްލުމެވެ. އާންދަނީ ލިބެމުންދިޔަަނަމަ މިވަރެއް ނުވީހެވެ.\nޗައިނާއާއި ރަޝިއާ ގުޅިގެން އެމެރިކާއަށްދިން އަސްކަރީ މެސެޖު\nއަންހެނުންގެ ކޮމިޓީގެ ފޯމިއުލާ ބަދަލުކުރަން ޖެހޭ\nއަލިފާނާ ނުކުޅުމަށް ގޮވާލައި ޗައިނާގެ އިންޒާރު އެމެރިކާއަށް


Trump aa dhekolhah hekibas dhin official un vakikohfi\nޓްރަމްޕާ ދެކޮޅަށް ހެކިބަސް ދިން އޮފިޝަލުން ވަކިކޮށްފި\nއީޔޫ އަށް ކަނޑައަޅާފައި ހުންނަވާ އެމެރިކާގެ ސަފީރު ގޯޑަން ސޮންޑްލަންޑް އަނބުރާ ގެންނަވަން ޓްރަމްޕް ވަނީ ނިންމަވާފައި. -- ފޮޓޯ: އޭޕީ\nވޮޝިންގްޓަން (ފެބްރުއަރީ 8) - އެމެރިކާގެ ރައީސް ޑޮނަލްޑް ޓްރަމްޕް އިމްޕީޗުކުރުމަށް އެމަނިކުފާނާ ދެކޮޅަށް ހެކި ބަސް ދިން އިސް ދެ އޮފިޝަލަކު ވަޒީފާ އިން ވަކިކޮށްފި އެވެ.\nޔޫރަޕިއަން ޔޫނިއަން (އީޔޫ) އަށް ކަނޑައަޅާފައި ހުންނަވާ އެމެރިކާގެ ސަފީރު ގޯޑަން ސޮންޑްލަންޑް އަނބުރާ ގެންނަވަން ޓްރަމްޕް ނިންމަވާފައިވާއިރު، ޔޫކްރެއިނާ ގުޅޭގޮތުން އެމެރިކާގެ ނެޝަނަލް ސެކިޔުރިޓީ ކައުންސިލަށް ލަފާ އަރުވާ މާހިރު، ޔޫޓެނެންޓް ކާނަލް އެލެކްޒެންޑާ ވިންޑަމަން ވަނީ ވައިޓް ހައުސް ދޫކޮށް ދިޔުމަށް އަންގައިފަ އެވެ.\nޓްރަމްޕްގެ ސަރުކާރުގެ އިސް ދެ އޮފިޝަލަކު މަގާމުން ވަކިކޮށްފައިމިވަނީ، އިމްޕީޗްމަންޓުން ޓްރަމްޕް ސަލާމަތްވުމާއެކު އެވެ.\nޝަރީއަތަށްފަހު ޓްރަމްޕް ވަނީ އިދިކޮޅު ފަރާތްތަކުން ކުރި "ޖާހިލު" މަސައްކަތަށް ވަރަށް ބޮޑު ފާޑުވިދާޅުވެފަ އެވެ. އިއްޔެ މަގާމުން ދުރުކުރި ވިންޑަމަން އަދި ސޮންޑްލަންޑް ވަނީ ހައުސްގައި ޓްރަމްޕާ ދެކޮޅަށް ހެކިބަސް ދެއްވައިފަ އެވެ.\nއެ ދެ ބޭފުޅުން މަގާމުން ވަކިކުރުމާއެކު، ބަދަލުހިފުމުގެ ރޫހެއްގައި ޓްރަމްޕް ފިޔަވަޅުތައް އަޅުއްވާކަމުގެ ތުހުމަތުތައް އެމަނިކުފާނަށް ވަނީ އަމާޒުވެފަ އެވެ.


SunOnline: Olevel imthihaanu ves thaavalaa ehgothah kuriah gendhaane\nއޯލެވެލް އިމްތިހާނުވެސް ތާވަލާ އެއްގޮތަށް ކުރިއަށްގެންދާނެ\nއައިޝަތު ފަރީޙާ 03 Mar 2021, 12:32\nއެޑިއުކޭޝަން މިނިސްޓަރު އާއިޝަތު އަލީ -- ފޮޓޯ: އެންއީއޯސީ\nރާއްޖޭގައި މިއަހަރު އޯލެވެލް ހަދާ ކުރިންނަށް ކުރިން ތާވަލުކޮށްފައިވާ ގޮތަށް އިމްތިހާނު ކުރިއަށް ދާނެ ކަމަށް އެޑިއުކޭޝަން މިނިސްޓްރީ އިން ބުނެފިއެވެ.\nމިއަަދު ބޭއްވި ނޫސްވެރިންގެ ބައްދަލުވުމުގައި އެޑިއުކޭޝަން މިނިސްޓަރު ޑރ. އާއިޝަތު އަލީ ވިދާޅުވީ ސްކޫލުތައް ހުޅުވައި، ކިޔަވައިދޭ ގައުމުތަކުގައި އިމްތިހާނު ބާއްވައިދޭނެކަން ކޭމްބްރިޖް އިން އަންގާފައިވާ ކަމަށާއި އެކަމަށް ބަދަލެއް ނާންނަ ކަމަށެވެ.\n"އެހެންވީމަ އަޅުގަނޑުމެންނަށް އެއްވެސް ސުވާލެއް ނެތް އޯލެވެލް އެގްޒާމް ރާއްޖޭގައި ބޭއްވުމާ ދޭތެރޭގައި. މެއި/ޖޫންގައި އޯލެވެލް އެގްޒާމްވެސް އޮންނާނެ. އަދި ހަމަ އޭއެސް/އޭލެވެލް އެގްޒާމް ވެސް އޮންނާނެ،" މިނިސްޓަރު ވިދާޅުވިއެވެ.\nރާއްޖޭގައި އާންމުކޮށް އޯލެވެލް އިމްތިހާނު ހަދަނީ އޮކްޓޯބަރު އަދި ނޮވެމްބަރު މަހުއެވެ. ނަމަވެސް ކޮވިޑް19ގެ ހާލަތާ ގުޅިގެން މިދިޔަ އަހަރުގެ ބޮޑު ބަޔެއްގައި ކިޔެވުން ކުރިއަށް ގެންދެވިފައި ނުވާތީ، ދިރާސީ އަހަރު ދަންމާލާ އޯލެވެލް އިމްތިހާނު ކުރިއަށް ގެންގޮސްފައެއް ނުވެއެވެ.\nއެގޮތަށް ނިންމީ ދެން ސިލަބަސް ކަވަރުކޮށް އެ އިމްތިހާނު ތަކަށް ތައްޔާރުވާން ދަރިވަރުންނަށް އެކަށީގެންވާ ވަގުތު ނުލިބޭނެތީ އެވެ.\nކެންސަލުކޮށްލި އޯލެވެލް އަދި އެސްއެސްސީ އިމްތިހާނު މިހާރު ތާވަލުކޮށްފައިވަނީ މި އަހަރުގެ މެއި/ޖޫން އަށެވެ.\nއޯ ލެވެލް އިމްތިހާން


Dhuaa akee muslimunge enme varugadha hathiyaaru - TrendingRED\n17 ނޮވެންބަރ 2017 - 14:00\nއަލުގަނޑުމެންގެ ދިރިއުޅުމުގައި ދިމާވާ އެކިކަންކަން ޙައްލުކުރުމަށް މަދަދުވެރިކަން ޢާާއްމުކޮށް ހޯދަނި ކޮންމެވެސް ގާތް މީހެއްގެ ފަރާތުންނެވެ. އެމީހެއްގެ ފަރާތުން އެބޭނުންވާ މަދަދުވެރި ކަމެއް ނުލިބިއްޖެނަމަ ކޮންމެެވެސް ވަރަކަށް ހިތްހަމަ ނުޖެހޭ ފަހަރު އާދެއެވެ. އަދި ބައެއް ފަހަރު އެމީހަކާއި ނުވަތަ އެބަޔަކާއި ގުޅުން ކަނޑާލާ ހިސާބަށްވެސް ކަންކަން ގޮސްފައި އެބަހުއްޓެވެ. އެހެންނަމަވެސް މިއީ ވަރަށް ފަސޭހަ ހައްލެއް އޮތް ކަމަކެވެ.\nއަޅުގަނޑުމެން ނެތުމުގެ ތެރެއިން އުފައްދަވައި، ފުރިހަމަ އިންސާނެއްގެ ގޮތުގައި ދުނިޔެއަށް ފޮނުއްވާ އަދި ކުއްޑަކުއްޖެއްގެ ގޮތުގައި ހުރެ ބޮޑު މީހަކަށް ބަދަލުވެ އަދި އޭގެ ފަހުން މުސްކުޅިކުރައްވާ އަދި ރިޒުޤު ދެއްވާ ފަރާތަށް ނުކުރެވެނު އެއްވެސް ކަމެއް ނޯންނާނެއެވެ. އެއީ އެއްވެސް ޝައްކެއް ނެތް ކަމަކެވެ. ޢާލަމްތަކުގެ ވެރި ﷲ އަޅުގަނޑުމެން މިދުނިޔެއަށް ފޮނުއްވުމަށްފަހު ދޫކޮށްލައްވަނީކި ނޫނެވެ. އަޅުގަނޑުމެން މިދުނިޔޭގައި ހޭދަކުރާ ކޮންމެ ސިކުންތަކީ ވެސް އެކަލާނގެ އަޅުގަނޑުމެންނަށް ބައްލަވާ ވޮޑިގެންވާ ސިކުންތެކެވެ. އަޅުގަނޑުމެންގެ ހަޤީޤި ބަލަދުވެރި ފަރާތަކީ ﷲ އެވެ. އަޅުގަނޑުމެން ވަކީލުކުރަންޖެހެނީ ﷲ އަށެވެ. މަދަދަށް އެދި ދަންނަވަންޖެހޭ ފަރާތަކީ ﷲ އެވެ. ކިހިނެއްތޯއެވެ؟ އެކަލާނގެ އެންގެވި އަޅުކަންތަކަށް ފަހު ބިމުގައި ފެތުރިގަނެ ދިރިއުޅުމަށް ހަލާލު މަސައްކަތް ކޮށް ހަލާލު ޢާމްދަނީ ހޯދުމަށް އެކަލާނގެ އަންގަވާފައިވަނި ޙިކުމަތަކަށްޓަކައެވެ. އެއީ އިމްތިހާނު ކުރެއްވުމަށެވެ. ހަށިގަނޑުގައި ބާރުހުރި ކޮންމެ މީހަކުމެ އަމިއްލަ މަސައްކަތުން ކައިބޮއެ އުޅުމަށް އިސްލާމްދީން ބާރުއަޅައެވެ. އެހެނީ ތިމާގެ ހަށިތެރެއަށް ފޮނުވާ އެންމެ ހަލާލު ކާނާއަކި ތިމާގެ އަމިއްލަ ދާއޮހޮރުވައިގެން ހޯދާ އެއްޗެހިކަން ވަނީ އަންގަވާފައެވެ. ވީއިރު އެކަމަށް އަޅުގަނޑުމެންގެ ފުރިހަމަ އަހަމިއްޔަތުކަން ދޭންޖެހެއެވެ.\nމާތް ﷲ އަޅުގަނޑުމެންނަށް ފަަރުޟު ކުރައްވަފައިވާ5ނަމާދަށް ރައްކާތެރިވުމަށް ފަހު އެކަލާނގެ ދެއްވި އެންމެހާ ނިޢުމަތްތަކަސް ޝުކުރުކުރުން މަތީ ދެމިތިބެއްޖަނަމަ އެކަލާނގެ ނިޢުމަތްތައް އިތުރުކުރައްވާހުށި ކަން ޔަޤީނެވެ. އެޔަޤީންކަމުގައި ދެމިތިބެ ދުޢާކުރުންމަތި ހުރެއްޖަނަމަ އަޅުގަނޑުމެންގެ ދިރުއުޅުން ފާގަތިވެގެން ދާނެކަމީ އެއްވެސް ޝައްކެއް ނެތް ކަމެއް ކަން ޔަޤީނެވެ. ދަންވަރުގެ ވަގުތުތަކުގައި ދުޢާކުރުން ގިނަކޮށް އެކަލާނގެއަށް ކުއްތަންވުން ގިނާ ކުރާށެވެ. ތިމާ އެދޭ ކަންކަމުގައި ދަންނަވާށެވެ. ސަޖިދަ ކުރުން ގިނަ ކުރާށެވެ. އެބަހީ ނަމާދުކުރުން ގިނަ ކުރާށެވެ. އަދި އެކަލާނގެ ހަޟަރަތުން ވާގި އެދޭށެވެ. ދިންނެވުމާއި ފުއްސެވުން ވަނީ އެކަލާނގެ ޔަދްޤުދްރަތުފުޅުގައެވެ. އަޅަމެންނީ ﷲ އެންގެވި މަގުގައި ސާބިތުވެ ދެމިތިބޭ ބަޔަކު ކަމުގައި ލައްވާށި. ޢާމީން


Agreementugai soikuraa dhuvahu thalhudhandi havaalukuraane: HDC – Iru\nއެގްރީމެންޓުގައި ސޮއިކުރާ ދުވަހު ތަޅުދަނޑި ހަވާލުކުރާނެ: އެޗްޑީސީ\nލަހޫ· 23 ޖޫން 2021\nހިޔާ ފްލެޓްތަކުގެ އެގްރީމެންޓްތަކުގައި ސޮއިކުރާ ދުވަހު ފްލެޓްތަކުގެ ވެރި ފަރާތަށް ތަޅުދަނޑި ޙަވާލުކުރާނެކަމަށް ހައުސިންގ ޑިވެލޮޕްމަންޓް ކޯރޕަރޭޝަން، އެޗް.ޑީ.ސީގެ މެނޭޖިންގ ޑިރެކްޓަރ ސުޙައިލް އަޙްމަދު ވިދާޅުވެއްޖެއެވެ.\nހިޔާ މަޝްރޫޢުގެ ދަށުން ފްލެޓް ލިބުނު ފަރާތްތަކާއެކު އެގްރީމެންޓްތަކުގައި ސޮއިކުރުން އަންނަމަހުގެ 14 ވަނަ ދުވަހު ފެށުމަށް ވަނީ ހަމަޖެހިފައެވެ.\nހިޔާ މަޝްރޫޢުގެ ދަށުން މިވަގުތު ކުރަމުންދާ މަސައްކަތްތަކާގުޅޭގޮތުން ޕީ.އެސް.އެމް ނިއުސްގެ ރާއްޖެމިއަދު ޕްރޮގްރާމުގައި ވާހަކަދައްކަވަމުން އެޗް.ޑީ.ސީގެ މެނޭޖިންގ ޑިރެކްޓަރ ސުޙައިލް އަޙްމަދު ވިދާޅުވީ، ހިޔާ ފްލެޓްތައް ލިބުނު ފަރާތްތަކުގެ ތެރެއިން ހައުސިންގ މިނިސްޓްރީން އެ ކޯރޕަރޭޝަނަށް މިހާތަނަށް ހިއްސާކޮށްފައިވާ ލިސްޓުތަކުގައި ހިމެނޭ އެންމެންގެ ގުރުއަތުނަގެން ނިމިފައިވާކަމަށެވެ.\nއެހެންނަމަވެސް ބައެއް ފަރާތްތަކާގުޅޭގޮތުން މިނިސްޓްރީން އިތުރަށް ބަލަންޖެހޭ ކަންކަން ބަލަމުންދާތީ، ގުރުއަތުނެގުން އަދި އެއްކޮށް ނުނިމޭކަމަށާއި، ނަމަވެސް ނުނިމިހުރީ ނިސްބަތުން ވަރަށް މަދު ފަރާތެއްގެ ގުރުއަތުނެގުންކަން އޭނާ ފާހަގަކުރެއްވިއެވެ. ސުޙައިލް ވިދާޅުވީ، ކޮންޓްރެކްޓަަރުގެ ފަރާތުން ހިޔާ ފްލެޓްތަކުގައި ކުރަންޖެހޭ ހުރިހާ މަސައްކަތެއް ކޮށް ނިންމާ، 6720 އެޕާޓްމަންޓުގެ ތަޅުދަނޑިތައް އެކޯރޕަރޭޝަނާއި މިހާރު ޙަވާލުކޮށްފައިިވާކަމަށެވެ. އަދި އެޗް.ޑީ.ސީގެ ފަރާތުން އެތަންތަން އިންސްޕެކްޓްކޮށް ރަނގަޅުކުރަންޖެހޭ ކަންކަން ބަލާ އެކަންކަން ކޮންޓްރެކްޓަރ ލައްވާ ކުރުވާފައިވާކަމަށެވެ.\nހިޔާ ފްލެޓްތައް ލިބުނު ފަރާތްތަކާއެކު އެގްރީމެންޓްތަކުގައި ސޮއިކުރުން ޖުލައި 14 ގައި ފެށުމަށް ވަނީ ނިންމާފައެވެ. ސުޙައިލް ވިދާޅުވީ، އެގްރީމެންޓްތަކުގައި ސޮއިކުރުން ކުރިއަށްގެންދިއުމަށް ހަމަޖެހިފައިވަނީ ހުރަވީ ސްކޫލުގެ ހޯލުގައިކަމަށެވެ. މި މަޝްރޫޢުގެ ދަށުން 16 ޓަވަރެއް ހުޅުމާލޭ ދެވަނަ ފިޔަވަހީގައި ތަރައްޤީކޮށްފައިވާއިރު، އެގްރީމެންޓްތަކުގައި ސޮއިކުރުން ކުރިއަށްދާނީ ޓަވަރުތަކުގެ ތަރުތީބުންކަމަށާއި، އެގްރީމެންޓްތަކުގައި ސޮއިކުރުމުގެ ކުރިން ފްލެޓްތަކުގެ ވެރިފަރާތައް ގަޑިއާއި ދުވަސް ކުރިއާލާ އެޗް.ޑީ.ސީގެ ފަރާތުން އަންގަމުންދާނެކަމަށްވެސް ސުޙެއިލް ވިދާޅުވިއެވެ.\n“އަޅުގަނޑުމެން ރާވާފައިވަނީ ހުރަވީ ސްކޫލުގެ ހޯލު މިކަން ކުރުމަށް ބޭނުންކުރާގޮތަށް. އެތަނުގައި 25 މޭޒު ޖަހަައިގެން އެއްފަހަރާ 25 ބޭފުޅުންނަށް ސޮއިކުރުމުގެ ކަންތައްތައް ކުރިއަށްގެންދެވޭގޮތަށް. މި ޕްރޮސެސްއަށް އަޅުގަނޑުމެން މި ބަލަނީ 25 މޭޒު ބަހައްޓައިގެން ދުވާލަކު 300 އާއި 350 އާއި ދެމެދުގެ ބޭފުޅުންނަށް ފްލެޓް ޙަވާލުކުރެވޭނެކަމަށް މި ބަލަނީ. އިތުރަށް ދެން ބަދަލެއް ގެންނަން އެނގޭނީ މިކަން ފަށައިގަތީމަ. ފަހަރެއްގައި މިއަށްވުރެ މަދުވެސް ވެދާނެ. ނޫނީ އަވަހަށް ނިމޭނަމަ ޢަދަދު ގިނަވެސް ކުރެވިދާނެ” ސުޙައިލް ވިދާޅުވިއެވެ.\nހިޔާ ފްލެޓްތަކުގައި ސޮއިކުރުން ޖުލައި 14 ގައި ފެށުމަށް ނިންމާފައިވާއިރު، އެ ތާރީޚުން ފެށިގެން 30 ދުވަހުގެ މި މަސައްކަތް އެއްކޮށް ނިންމުމަށް ސަރުކާރުން ވަނީ އަމާޒު ހިފާފައެވެ.


Skooluthakuge vaadhaverikan thafaathu gothakah!\nސްކޫލުތަކުގެ ވާދަވެރިކަން ތަފާތު ގޮތަކަށް!\nސްކޫލުތަކުގެ ހަބަރުތައް ޖެހުމާއެކު، އެ ހަބަރަކަށް ކިޔުންތެރިން ފޮނުވާ ހިޔާލުތަކުން، ސްކޫލުތަކުގެ މެދުގައި އޮންނަ ވާދަވެރިކަން ވަރަށް ރަނގަޅަށް އެނގިގެން ދެއެވެ. ސްކޫލުގެ ސްޓާފުންނާއި އެ ސްކޫލަކަށް ތާއީދުކުރާ މީހުން އެ ސްކޫލަކަށް ތައުރީފުގެ ބަސް އޮއްސަމުން އަންނައިރު، އޭގެ އިދިކޮޅަށް އެހެން ކިޔުންތެރިން ހިޔާލުތައް ފޮނުވަމުންދެއެވެ. މި ނޫހުގެ ސިޔާސަތަކީ ކިޔުންތެރިން ފާޅުކުރާ ހުރިހާ ހިޔާލެއްވެސް ޝާއިއު ކޮށްދިނުމެވެ. އަދި މި ނޫހުގެ އެޑިޓޯރިއަލް ސިޔާސަތަކީ އެ ހަބަރަކީ ނޫސްވެރިކަމުގެ މިންގަނޑަށް ފެތޭ ހަބަރެއްނަމަ، ހަބަރު “މަރާނުލައި” ޝާއިއު ކުރުމެވެ.\nދާދި ފަހުން ހިނގި މިފަދަ ހާދިސާއެއް މިތަނުގައި ލިޔެލާނަމަވެ. އަޅުގަނޑުވެސް ތައުލީމީ ހަޔާތުގެ ބިންގާ އެޅި ހދ. އަތޮޅު ތައުލީމީ މަރުކަޒު (އޭއީސީ) ގައި ރޯދަމަހުގެ ބަންދާ ދިމާކޮށް ދަރިވަރުން ގޭގައި ތިބެގެން ކިޔަވާނެ ފިޅާވަޅު ސްކޫލުން ނުދޭ ކަމަށް ބުނެ ޝާއިއުކުރި ހަބަރެވެ. އެ ހަބަރު، ރިޕޯޓަރު ފޮނުވުމާއެކު، އެޑިޓަރުން ބަލަނީ އެ ހަބަރެއްގައި ހިމެނޭ އެންމެހައި ފަރާތެއްގެ ބަސް އެ ހަބަރުގައި ހިމެނިފައިވޭތޯ އެވެ. އެގޮތުން ހަބަރު ޝާއިއުކުރަން ފޮނުވިއިރުވެސް، އެ ހަބަރުގައި، އޭއީސީގެ އެންމެ އިސް ފަރާތުގެ ބަސް ހިމަނާފައި އޮތެވެ. އަދި އޭއީސީގެ އިތުރުން ކުޅުދުއްފުށީ އަފީފުއްދީން ސްކޫލާއި ޖަލާލުއްދީން ސްކޫލުގެ ބަހެއްވެސް ހިމަނާފަ އޮތެވެ. ހަބަރުގައި މަދުވަނީ ހަމައެކަނި އެޑިއުކޭޝަން މިނިސްޓްރީގެ ބަހެކެވެ. އެހެންނަމަވެސް އެ މިނިސްޓްރީން ސްކޫލުތަކަށް ފޮނުވި ސާރކިއުލަރ ލިބިފައި އޮތުމުން އެކަމުގައި އެޑިއުކޭޝަންގެ ބަހަކީ ކޮބައިކަން އެނގެއެވެ.\nއޭއީސީގެ ދަރިވަރުން ގޭގައި ތިބެގެން ކިޔަވާނެ ފިޅާވަޅު ސްކޫލުން ނުދޭ ކަމަށް ބުނެ ލިޔާ ހަބަރެއްގައި، ގެނެސްދޭނީ އެ މައުޟޫގެ ވާހަކަތަކެވެ. އެ ހަބަރުގައި، ސްކޫލުގެ ހޯލުހަދަން ފަށާފަ އޮތް ހަބަރާއި ސްކޫލުގެ ސްޓާފުން ރޯދަވީއްލުމެއް ބޭއްވި ވާހަކައެއް ނުވަތަ އެސްކޫލުން ކުރާ އެހެނިހެން ކަންކަމުގެ ވާހަކައެއް އެ މައުޟޫގައި ގެނެސްދޭކަށް ނުޖެހެއެވެ. 2009 ގެ ފަހުން ހދ. އޭއީސީއާ ގުޅޭ 286 ހަބަރެއް ހަދާފައިވާއިރު، އޭގެތެރޭގައި ގިނައީ އެ ސްކޫލުން ހިންގާފައިހުރި ހަރަކާތްތަކުގެ ހަބަރެވެ. އެކިއެކި ޕްރޮގްރާމުތަކުގެ ހަބަރާއި ސްކޫލަށް ދިމާވެފައިވާ ދަތިތަކާ ގުޅޭ ހަބަރުތަކެވެ. ސްކޫލުގެ ހޯލުގެ މައްސަލަައިގައި ގެނެސްދީފައިވާ ހަބަރުތަކެވެ. އެހުރިހާ ހަބަރެއްގެ ވާހަކަ ސްކޫލުން އެޑިއުކޭޝަނުގެ ސާރކިއުލާރއާ އެއްގޮތަށް އަމަލުނުކުރި ވާހަކަ ގެނެސްދޭ ހަބަރެއްގައި ނުލިޔާނެއެވެ.\nމި ނޫހުން ވެސް އަދި ޒިންމާދާރު ނޫސްވެރިކަމެއް ކުރާ ކޮންމެ ނޫހަކުންވެސް ނުވަތަ ނޫސްވެރިންވެސް، ހަބަރު ހަދަނީ މީހުން ރުއްސުމަކަށް ނޫނެވެ. ކަމެއް ހިނގީމަ އެކަމެއް ރިޕޯޓުކުރުމާއި، އިޖްތިމާއީ، އިގްތިޞާދީ ނުވަތަ ސިޔާސީ ނުވަތަ އެނޫންވެސް މައުޟޫތަކަށް ހަބަރު ހަދަނީ އެ ހަބަރާގުޅުންހުރި މީހުންގެ ރުހުން ހޯދާކަށް ނޫނެވެ. އެހެންނަމަވެސް، ހަގީގަތަކީ، ސްކޫލުތަކުގެ ގިނަ ހަބަރުތަކަކީ، ހަމައެކަނި އެ ސްކޫލުތަކުން ހިންގާ ހަރަކާތްތައް ގެނެސްދީފައިވާ ހަބަރުތަކެވެ. ސްކޫލުތަކުގައި ހުންނަ މައްސަލަތައް، ކުޅުދުއްފުށީގެ ތައުލީމީ ދާއިރާގައިހުރި މައްސަލަތައް ގެނެސްދޭންޖެހޭ މިންވަރަށް ގެނެސްދެވިފައިނުވާކަން އެންމެންވެސް ގަބޫލުކުރެއެވެ.\nދަރިވަރުން ގޭގައި ތިބެގެން ކިޔަވާނެ ފިޅާވަލުތައް ތައްޔާރުކޮށް ބެލެނިވެރިންނާ ހަވާލުކުރުމަށް މިނިސްޓްރީން އެންގި އެންގުމާ އެއްގޮތަށް އަމަލުނުކުރާ ކަމަށް އެ ތަނެއްގެ އެންމެ އިސްވެރިޔާ ޔަގީން ކޮށްދެއްވުމުން ދެން އެ ހަބަރުލިޔާ ނޫސްވެރިއެއް ނުވަތަ އެ ހަބަރު ޝާއިއުކުރާ ނޫހެއް ކުށްވެރިވާންވީ ސަބަބެއް ނުވިސްނެއެވެ. ނުވަތަ އެއީ “ބަދުނާމު” ކުރުމަށް ނުވަތަ ބައެއް ބޭފުޅުން ވިދާޅުވާ “ފަނާކުރުވަނިވި” ނޫސްވެރިކަމަކަށް ވާންޖެހޭ ސަބަބެއް ނުވިސްނެއެވެ.\nސްކޫލުތަކުން ކުރާ ރަނގަޅު ކަންތައްތަކާއި ރަނގަޅުކުރަން ހުންނަ ކަންތައްތަކުގެ ވާހަކަ ކުރިއަށް އޮތްތަނުގައި ވެސް މި ނޫހުން ގެނެސްދޭނެ އެވެ. އެފަަދަ މައުލޫމާތުތައް ދިނުމުގައި ސްކޫލުތަކުން ބަހައްޓާ ގާތްކަން ފާހަގަވެސް ކުރަންޖެހެއެވެ. އަދި މައުލޫމާތު ދިނުމަށްފަހު އެ މައުލޫމާތަކަށް ބިނާކޮށް ހަގީގަތާ އެއްގޮތަށް ހަބަރު ގެނައުމަކީ ހަގީގީ ޒިންމާދާރު ބިނާކުރުވަނިވި ނޫސްވެރިކަން ކުރުންކަން ގަބޫލުވެސް ކުރަންޖެހެއެވެ.\nސްކޫލުތަކުގެ ވާދަވެރިކަން އޮންނަންޖެހޭނީ އެ ސްކޫލަކުން ދަރިވަރުވެގެން ނުކުންނަ ދަރިވަރުގެ ފެންވަރު ރަނގަޅުކުރުމުގައެވެ. ހޮޅިއަށިތަކުގައި ޒުވާބުކުރާ އުސޫލުން، ތަރުބިއްޔަތު ދޭން ތިބި ބަޔަކު އުޅުމަކީ ރިވެތި އުޞޫލެއް ނޫނެވެ. ކުޅުދުއްފުށީގެ ހުރިހާ ސްކޫލުތަކަކުންވެސް އަމާޒު ހިފަންޖެހެނީ ގައުމީ ފެންވަރުގައި ފާހަގަކޮށްލެވޭ ފަދަ ނަތީޖާތަކެއް ހޯދާ ދަރިވަރުންތަކެއް އުފެއްދުމަށެވެ. ތައުލީމީ ދޭ ތަންތަނުގައި ހުރި ބޯދާ ހިޔާލުތައް އެއްފަރާތްކޮށް ތަނުގެ ކުރިއެރުމަށް މަސައްކަތްކުރުމަށެވެ.\nތުއްތު ކުދިން މާސްކް އެޅުވުން ރައްކާތެރިއެއް ނޫން: ޑރ. އަފްޒަލް


Israel ge verirah gudhus ah badhalu kurumakee sulha ah elhey huraheh: Raajje | Mihaaru\nޚަބަރު / ރާއްޖެ-ފަލަސްތީން\nއިޒްރޭލުގެ ވެރިރަށް ގުދުސަށް ބަދަލު ކުރުމަކީ ސުލްހައަށް އެޅޭ ހުރަހެއް: ރާއްޖެ\n07 ޑިސެމްބަރ 2017\nއިޒްރޭލުގެ ވެރިރަށަކީ ގުދުސް ކަމަށް އެމެރިކާގެ ރައީސް ޑޮނަލްޑް ޓްރަމްޕް ނިންމެވުމަކީ މެދުއިރުމަތީގެ ސުލްހައަށް އެޅޭ ހުރަހެއް ކަމަށް ވާތީ، އެމެރިކާގެ އެ ނިންމުމަށް ދިވެހި ސަރުކާރުން މިރޭ ދެކޮޅު ހަދައިފި އެވެ.\nއެމެރިކާގެ ނިންމުމަށް ދުނިޔޭގެ ގިނަ ގައުމުތަކުން ފާޑު ކިޔަމުން އަންނައިރު، ރާއްޖޭގެ ފޮރިން މިނިސްޓްރީން ނެރުނު ބަޔާނެއްގައި ބުނީ ގުދުސަކީ އިޒްރޭލްގެ ވެރިރަށް ކަމަށް އެމެރިކާ އިން ބަލައިގަތުމާއި ޓެލް އަވީވްގައި ހުންނަ އެމެރިކާގެ އެމްބަސީ ގުދުސަށް ބަދަލު ކުރަން ނިންމުމަކީ ބައިނަލްއަގުވާމީ ގާނޫނުތަކަށް ކުރެވޭ ބޭއިހްތިޔާރެއް ކަމަށެވެ.\nދިވެހި ސަރުކާރުން ބުނި ގޮތުގައި މި ނިންމުމުގެ ސަބަބުން މެދު އިރުމަތީގެ ސުލްހައަށް ކުރާ މަސައްކަތްތަކާއި ބައިނަލްއަގުވާމީ ސުލްހަ އާއި ހަމަޖެހުމަށް ކުރާ ކަންކަމަށް ނޭދެވޭ އަސަރެއް ކުރާނެ އެވެ. މެދުއިރުމައްޗަށް ދާއިމީ ގޮތެއްގައި ސުލްހަ ގެނެސް، އެ ސަރަހައްދުގައި ލޭއޮހޮރުވުމާއި އަނިޔާވެރިކަން ހުއްޓުވޭނީ ފަލަސްތީނާއި އިޒްރޭލްގެ ވަކި ދައުލަތެއް ގާއިމް ކުރާނެ ފުރުސަތު ފަހިކޮށްދީގެން ކަމަށް ވެސް ދިވެހި ސަރުކާރުން ބުންޏެވެ.\n"ރާއްޖެ އިން ދެކެނީ އިރުމަތީ ގުދުސަކީ އިސްތިއުމާރު ކޮށްފައިވާ ފަލަސްތީނުގެ ސަރަހައްދެއްގެ ގޮތުގައި. އެމެރިކާ އިން މި މައްސަލައާ ގުޅުން ހުރި އދ. ގެ ސަލާމަތީ މަޖިލީހުގެ ގަރާރުތަކަށާއި ސުލްހަ ގާއިމް ކުރުމަށް ބައިނަލްއަގްވާމީ ފެންވަރުގައި ކުރާ މަސައްކަތްތަކަށް އިހްތިރާމް ކުރަން ގޮވާލަން،" ބަޔާނުގައި ވެ އެވެ.\nދިވެހި ސަރުކާރުން ބުނީ މި މައްސަލާގައި އޮތް ހައްލަކީ ފަލަސްތީނުގައި މިނިވަން މުސްތަގިއްލު ދައުލަތެއް ގާއިމުކޮށް، އެ ދައުލަތުގެ ވެރިރަށަކީ އިރުމަތީ ގުދުސް ކަމުގައި ކަނޑައެޅުމެވެ. އަދި 1967 ވަނަ އަހަރުގެ ކުރިން ސަރަހައްދީ ރޮނގު ކަނޑައަޅާފައި އޮތް ގޮތުގެ މައްޗަށް އެ ދައުލަތުގެ ސަރަހައްދީ އިން ކަނޑައަޅައި، ފަލަސްތީނާއި އިޒްރޭލުން އަވައްޓެރިންގެ ގޮތުގައި ދިރިއުޅުން ކަމަކީ މައްސަލަ އަށް އޮތް ހައްލު ކަމަށް ދިވެހި ސަރުކާރުން ބުނެ އެވެ.\nފަލަސްތީނަށް މިނިވަންކަން ހޯދައި ދިނުމަށް ބައިނަލްއަގްވާމީ ދުނިޔޭގައި މަސައްކަތް ކުރާނެ ކަމަށް ވެސް ރާއްޖެ އިން ބުންޏެވެ.\nއިރުމަތީ ގުދުސް އާއި ހުޅަނގު އައްސޭރި އިޒްރޭލުން ހިފާފައި ވަނީ 1967 ވަނަ އަހަރު ކުރި ހަ ދުވަހުގެ ހަނގުރާމައިގަ އެވެ. އިރުމަތީ ގުދުސް އަކީ އިޒްރޭލުގެ ބައެއްގެ ގޮތުގައި ފަހުން އެ ގައުމުން ކަނޑައެޅި ނަމަވެސް ބައިނަލްއަގުވާމީ ގޮތުން އެކަން ބަލައިގެންފައެއް ނުވެ އެވެ.\nއިޒްރޭލް ފަލަސްތީން ރާއްޖެ-ފަލަސްތީން ދިވެހި ސަރުކާރު ރައީސް ޑޮނަލްޑް ޓްރަމްޕް ރާއްޖެ-އެމެރިކާ\n12 ކޮމެންޓް, 28 ރިއެކްޝަންސް\nކުޅުދުއްފުށީ މީހުން ބުނާ ގޮތަށް ކުޅި އޮވެގެން ވަނީ ކޮންކަމެއް؟\nއެއް ބިމެއްގައި ދެގައުމެއް ނުއުފެއްދޭނެކަން ދަންނަޖެހޭ. އެއްގައުމު އުފައްދައިގެން ފަލަސްތީނުގެ ރައްޔިތުންވެސް އިންތިޚާބުތަކުގައި ވާދަކޮށްގެން ވެރިކަމަށް އައީމަ އެނިމުނީ.\nއިސްރާއީލު މީހުންނަކީ ފަލަސްތީނުގެ ބިމަށް ވެރިވެގަނެގެން އުޅޭ ބައެއްކަން ކަލެއަށް ހަމަ ނޭނގެނީތަ. ނޫނީ ޖާހިލުކަމުން ހަމަ ތިހެން ބުނެލީތަ.\nޤަތަރާ ގުޅުން ކަނޑާލިހެން ކީއްވެބާ އެމެރިކާ އާއި ގުޅުން ކަނޑާލަން ނުކެރުނީ???\nއެމެރިކާއަށް އެކަނި މިވަރުގެ ބޮޑެތިކަންކަން ނިންމާލޭވޭތަ؟ ގުދުސްއަކީ އެމެރިކާގެ ބިމެއްތަ؟ ބޭނުންހާ ބަޔަކަށް އެމެރިކާއިން ބަހަން؟ އެމެރިކާގެ ބިންތައް އިޒުރޭލަށް ބަހާބަލަ!\nރާއްޖޭގެ ބަޔާނުގެ ސަބަބުން ސައުދީ ރުޅި އައިސްދާނެ. މިއީ ސައުދީގެ ރުހުމާއެކު އެމެރިކާއިން ނިންމި ނިންމުމެއް.\nފަލަސްތީނުގެ ބިމުގަ ދެދައުލަތް ހެދުމާ މުސްލިމު ދިވެހިރައީތެއްގެ ހައިސިއްޔަތުން އަދި ދުވަހަކުވެސް އިސްރާއީލަކީީ ދައުލަތެއް ކަމަށް މަށެއް އިއުތިރާފެއް ނުވާނަން. އެތައްމިތަނުން އައިސް ފަލަސްތީނު ބިމައްވެރިވެގެން އުޅޭ ޔަހޫދީން ޖެހޭނީީ އެބުރިދާން. އަދި ވަޒަނުން ބޭރުކުރެވިފަވާ ފަލަސްތީން ރައީތުން އެބުރި އެބިމައްގެންނަށް. ފަލަސްތީނު ބިމަކީީ ޔަހޫދީންނަށް ﷲ ހަރާންކުރައްވާފަވާ ބިމެއް. ޔާ ﷲ. ތިޔައިލާހުގެ އެބަޔެއްގެ މައްޗައް އެބިމެއް ހަރާންކުރައްވާފަވާ ބިމުން އެބައިމީހުން ބޭރުކުރައްވާފާންދޭވެ.. އާމީން.\nއެމެރިކާގެ ޔަހޫދީން އިސްލާމީ ގައުމުތަކަށް ވަނުން މަނާކުރަންވީނޫންތަ ޓްރަމްޕަށް ފިލާވަޅެއްދޭން. އަނގައޭތަޅަނީ ތިބެގެން ބަޔާން ނެރެނެރެފަ. ކީއްކުރާނީ އިސްލާމީ ގައުމެއްގެ ވެރިޔެއްވެއްޖާ މިހުންނަނީ އެސޮރުމެންގެ އަތްދަށުވެފަ.\nދިވެހިންނަށް ހަމަ ހެޔޮ އެއްގޮތެއްވެސް ނޯއްނާނެއެވެ. ބަޔާން ނުނެރުނުނަމަ ބުނާނެއެވެ. އެމެރިކާގެ ނިއްމުމާ ދެކޮޅަށް ދިވެހި ސަރުކާރަށް ބަޔާނެއްވެސް ނުނެރުނޭ. ބަޔާން ނެރުނީމަ ބަޔާން ނެރުނީމަވެސް ތިބެގެން ޖަހާނީ ހަޖޫ. ތިވެހިންގެ އަސްލު ސިފަ ކޮމެންޓްތަކުން އެ ފެންނަނީ އެވެ.\nއެހެންގައުމުތަކުގެ ދާޚިލީކަންކަމާ މި ސަރުކާރުން މިބެހެނީ ކީއްކުރަންބާ\nމިހާރު މެދުއިރުމަތީގައި ސުލްހަ އެބައޮތްތޯ ؟؟ އަޅުގަނޑުމެން ބޮޑެތިވެގެން އައިޒަމާނުގައި ރޭޑިއޯތަކުން ކިޔާއުޅޭ އަލް ގުދުސް މިނިވަންކުރާވާހަކައެއް ،،،، ފަލަސްތީން އެތައްބަޔަކު މަރާވާހަކަ ،،، އަދި ރާއްޖޭގައި ގުދުސް ފަންޑެއްހަދައިގެން ފައިސާހޯދާ އަދި އެފައިސާއަށް ވީގޮތެއް އެނގޭނީ އޭރުގައި ވެރިކަމުގައި ތިބިބަޔަކަށް ،،،، އަދިއަދަށްދާންދެންވެސް ފަަލަސްތީނުމީހުންނާއި އިޒްރޭލާ އޮތް ތަޅާފޮޅުން ދަނީ ކުރިއަށް ،،، ތިޔަބުނާ ސުލްހައެއްނެތް ،،،، ދެން ޖެރޫސަލަމް އަކީ އިޒްރޭލްގެ ކެޕިޓަލްއަށް ހެދީމައި ގެއްލޭނެ އިތުރު ސުލްހައެއް އެބައޮތްތޯ ؟ މިހާރު ޖެރޫސަލަމްއަކީ ދުނިޔޭގެ3ދީނުގެ މީހުން ސުލްހަވެރިކަމާޢިއެކު ދިރުއުޅެމުން އަޅުކަންކުރަމުން އުޅޭތަނެއް ،،، ވީމާ ޖެރޫސަލަމްގައި ދިރިއުޅޭމީހުންނަށް އަންނާނެ މާކަބޮޑުބަދަލެއް ނޯންނާނެ ،،، ފަހަރުގައި ދަލުބޭރުން ޖެހިގެން ބަޔަކު ހަމަލާ ދޭންފަށައިފިއްޔާމުން ގޯހުންގޯހަށް ގޮސްފާނެ ،،، ނަމަވެސް އެގޯހުން ފަހުން ރަގަޅެއްވެސް އައިސްފާނެ ،، ކޭއޯސް ތިޔަރީ ބުނޭއެހެން ،،،،


Musaara hama ah dheyiruves hamanujehun hingaa: Mariya\nމުސާރަ ހަމައަށް ދޭ ތަންތަނުގައި ވެސް ހަމަނުޖެހުން ހިންގާކަމަށް ވިދާޅުވެ، ޑިފެންސް މިނިސްޓަރު މާރިޔާ އަހުމަދު ދީދީ ގަައުމީ ސަލާމަތާއި ހާރިޖީ ގުޅުންތަކުގެ ކޮމިޓީގައި މިއަދު ދެއްކެވި ވާހަކަ ދިފާއު ކުރައްވައިފި އެވެ.\nރާއްޖޭގައި ގަވައިދާ ހިލާފަށް އުޅޭ ބިދޭސީން ހަމަނުޖެހުން ހިންގަނީ އެ މީހުންނަށް މުސާރަ ނުދޭތީ ނޫން ކަމަށާއި އެކަމުގެ ފަހަތުގައި ފޮރުވިފައިވާ ފަރާތްތަކެއް އުޅޭ ކަމަށް ގަބޫލު ކުރައްވާކަމަށް މާރިޔާ މިއަދު ވަނީ ކޮމިޓީގައި ވިދާޅުވެފަ އެވެ.\nއެކަމާ ގުޅިގެން ބިދޭސީން މުޒާހަރާ ކުރަނީ އެމީހުންގެ ހައްގު ހޯދަން ކަމަށާއި، ސަރުކާރުން އެކަމަށް ފުރަގަސްދީފައިވާ ކަމަށް ބުނެ ގިނަ ބައެއްގެ ފާޑުކިއުން މާރިޔާއަށް ވަނީ އަމާޒުވެފަ އެވެ.\nއަދި އެ މައްސަލާގައި ސަރުކާރުން ވާހަކަ ދެއްކުމުގެ ކުރިން އެ ބިދޭސީންނަށް އެންމެ ފުރަތަމަ މުސާރަ ދިނުމަށް ވެސް ގިނަ ބައަކު ދަނީ ގޮވާލަމުންނެވެ.\n"މުސާރަ ހަމައަށް ދީފަ ހުރި ތަންތާ ވެސް އެބަ ހަމަނުޖެހުން ހިންގާ،" އެކަމަށް އިޝާރަތް ކުރައްވަމުން މާރިޔާ ވިދާޅުވި އެވެ.\nއެކަމުގެ އިތުރު ތަފްސީލެއް އެކަމަނާ ނުދެއްވަ އެވެ.\nކޮމިޓީގައި މިއަދު ވާހަކަފުޅު ދައްކަވަމުން މާރިޔާ ވިދާޅުވީ ބޮޑުފިނޮޅު މައްސަލާގައި ބިދޭސީން ނުކުމެ ދިވެހިން ރަހީނުކޮށް މުދަލަށް ގެއްލުން ދިން ކަމަށާއި ނަމަވެސް ކޫއްޑޫ އަދި ހެރެތެރެ ރިސޯޓުގެ މައްސަލާގައި އެ މީހުން ބުނަނީ އެނބުރި ގައުމަށް ދާން ބޭނުންވާ ވާހަކަ ކަމަށެވެ. އަދި ހުޅުމާލޭގެ ޕޮލްކޯ އަދި ސިފްކޯ ހިޔާގެ ފްލެޓުތަކަށް އައިލެންޑް އެކްސްޕާޓުގެ ފަރާތުން ގެނެސްފައިވާ ބިދޭސީން ވެސް ނުކުމެ ހަމަނުޖެހުން ހިންގާފައި ވަނީ އެ ކުންފުނިން މުސާރަ ހަމަޖެއްސުމަށް މަސައްކަތް ކުރަމުން ދަނިކޮށް ކަމަށެވެ.\nމޯލްޑިވްސް ޕޮލިސް ސާވިސް ޑިފެންސް މިނިސްޓްރީ ބިދޭސީން + މާރިޔާ އަހުމަދު ދީދީ\n"އަމިއްލަ މީހުން ޑިފެންސަށް ހަރަދު ކުރުން ގޯސް"


Maseeh gurubaaneh nukureveyne: MDA | Mihaaru\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ މިއަދުގެ ނިއުސް ކޮންފަރެންސްގައި ސިޔާމް (ކ) ވާހަކަ ދައްކަވަނީ. އިދިކޮޅު ފަރާތްތަކުން މަސައްކަތް ކުރަނީ ވެރިކަން ހޯދަން ކަމަށް އޭނާ ވިދާޅުވި. ފޮޓޯ: ނިޝާން އަލީ/ މިހާރު\nމަސީހް ގުރުބާނެއް ނުކުރެވޭނެ: އެމްޑީއޭ\n25 މާޗް 2017 - 17:51 28 comments\nރައްޔިތުންގެ މަޖިލީހުގެ ރައީސް އަބްދުﷲ މަސީހަކީ ގާބިލް ބޭފުޅެއް ކަމަށާއި އެމަނިކުފާނު "ގުރުބާން ވެގެން ނުދާނެ" ކަމަށް މޯލްޑިވްސް ޑިވެލޮޕްމަންޓް އެލަޔަންސް (އެމްޑީއޭ) އިން މިއަދު ބުނެފި އެވެ.\nމަޖިލީހުގެ ރައީސް މަސީހުގެ އިތުބާރު ނެތްކަމުގެ މައްސަލައާ ގުޅޭ ގޮތުން ބޭއްވި ޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ ނިއުސް ކޮންފަރެންސެއްގައި އިދިކޮޅު ފަރާތްތަކުން ގާއިމު ކުރި އެއްބަސްވުމަށް އިޝާރާތް ކުރައްވާ އެމްޑީއޭގެ ލީޑަރު އަހުމަދު ސިޔާމް މުހައްމަދު ވިދާޅުވީ އިދިކޮޅު ފަރާތްތަކުން ހަމައެކަނި ބޭނުންވަނީ ވެރިކަން ކަމަށެވެ.\nއެކަމަކު، ކެމްޕެއިނާ ހަމައަށް އަންނައިރު، އެއްބަސްވުން ވާނީ އެއްވެސް ތާކުން ތާކު ނުޖެހޭ ހިތި އެއްޗަކަށް ކަމަށް ސިޔާމް ވިދާޅުވި އެވެ.\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ މިއަދުގެ ނިއުސް ކޮންފަރެންސް. - ފޮޓޯ: ނިޝާން އަލީ/ މިހާރު\nސަރުކާރުގެ ސިޔާސަތާ ދެކޮޅަށް މަސައްކަތްކުރުމަށް ގާއިމުކުރި އެއްބަސްވުމުގައި ސޮއިކުރެއްވީ ޕީޕީއެމްގެ ރައީސް މައުމޫން އަބްދުލްގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހިމާއި ޖަލަށްލާން ހުކުމްކޮށްފައިވާ އަދާލަތު ޕާޓީގެ ލީޑަރު އިމްރާން އަބްދުﷲ އާއި ކުރީގެ ރައީސް މުހައްމަދު ނަޝީދެވެ.\n"އަޅުގަނޑުމެން މިތިބީ ފަސް އަހަރު ދުވަހަށް ރައީސަކު ހޮވާފައި. ވެރިކަމުގެ ދަހިވެތިކަމުން ފަސް އަހަރަށް ކެތްކޮށްލަން ނުކެރޭ،" މީދޫ ދާއިރާގެ މެމްބަރުކަން ކުރައްވާ ސިޔާމް ވިދާޅުވި އެވެ.\nސިޔާމް ވިދާޅުވި ގޮތުގައި އިދިކޮޅު ފަރާތްތަކުން މަސައްކަތް ކުރަނީ ރައީސް އަބްދުﷲ ޔާމީންގެ ވެރިކަން ބަދަލު ކުރުމަށްފަހު، އެއްބަސްވުމުގައި ސޮއިކުރެއްވި ހަތަރު ބޭފުޅުންގެ ތެރެއިން ބޭފުޅަކު ވެރިކަމަށް ވަޑައިގަތުމަށެވެ. އެކަމަކު، އެއީ ވަރުގަދަ އެއްބަސްވުމެއް ނޫން ކަމަށް ވެސް އޭނާ ވިދާޅުވި އެވެ.\nއެމްޑީއޭގެ ޑެޕިއުޓީ ލީޑަރު އަދި ކެނދިކުޅުދޫ ދާއިރާގެ މެމްބަރު އަލީ މައުރޫފް ވިދާޅުވި ގޮތުގައި މަޖިލީހުގެ ރައީސް މަސީހަކީ ތާރީހު ނުދެކޭ ފަދަ މަސައްކަތްތަކެއް ކުރެއްވި ބޭފުޅެކެވެ. އަދި އެމަނިކުފާނު ގާނޫނާއި ގަވާއިދުތަކާ ހިލާފަށް މަސައްކަތް ކުރައްވާފައި ނުވާ ކަމަށް ވެސް އޭނާ ވިދާޅުވި އެވެ.\nޕީޕީއެމް/އެމްޑީއޭގެ ޖޮއިންޓް ޕާލަމެންޓްރީ ގުރޫޕުގެ މިއަދުގެ ނިއުސް ކޮންފަރެންސް މަސީހު (ވ-3) ބައިވެރިވެވަޑައިގަންނަވަނީ. - ފޮޓޯ: ނިޝާން އަލީ/ މިހާރު\n"މިފަދަ ރައީސެއް ގުރުބާން ކުރާކަށް ފުރުސަތެއް ނުދޭނަން. އަޅުގަނޑުމެން މިތިބީ ވަރަށް ސާބިތުކަމާއެކީގައި،" އެމްޑީއޭގެ މެމްބަރުން ބައިވެރިވެވަޑައިގެންނެވި ޖަލްސާގައި މައުރޫފް ވިދާޅުވި އެވެ.\n"އުންމީދު ކުރަނީ ވޯޓަށް ފަހު އިދިކޮޅު ފަރާތްތައް ވަރަށް ބޮޑަށް ބަލިކަށިވެގެންދާނެ ކަމަށް. އިދިކޮޅު ފިކުރުގެ މެމްބަރުން އަޅުގަނޑުމެންނާ ގުޅޭނެ. އިދިކޮޅު ފަރާތްތަކަށް ލިބޭ ވަރަށް ބޮޑު ގެއްލުމަކަށް (ވޯޓު) ވާނެ."\nގާސިމާއި މައުމޫންގެ ދަރިކަލުން، ދިއްގަރު ދާއިރާގެ މެމްބަރު އަހުމަދު ފާރިސް މައުމޫން މަސައްކަތް ކުރައްވަނީ ދާއިރާގައި ދިރިއުޅޭ މީހުންގެ ވިސްނުމާ އެއްގޮތަށް ނޫން ކަމަށް ވެސް އޭނާ ވިދާޅުވި އެވެ. އެހެންކަމުން މަސީހާ ދެކޮޅަށް ކުރައްވާ މަސައްކަތް ހުއްޓަވާލައްވައި، އަމިއްލަ އެދުން ހާސިލް ނުވާ ކޮންމެ ފަހަރަކު ޖަޒުބާތުގައި ޖެހިވަޑައިނުގަތުމަށް މައުރޫފް ގޮވާލެއްވި އެވެ.\nމަޖިލީހުގެ ރައީސް ކަމުން މަސީހު ވަކިކުރަން އުޅެނީ އެމަނިކުފާނުގެ މައްސަލައެއް އޮވެގެން ނޫން ކަމަށާއި މަސީހަކީ "ގުރުބާންކުރެވޭ ކަންބަޅިއެއް" ކަމަށް ރައީސް އަބްދުﷲ ޔާމީން މިދިޔަ ބުދަ ދުވަހު ވަނީ ވިދާޅުވެފަ އެވެ. ރައީސް ޔާމީން ވިދާޅުވީ އިދިކޮޅު ފަރާތްތަކުން މި ވޯޓު ނަގަނީ ކުރިން ރައީސްކަން ކުރެއްވި ބޭފުޅުންނާއި ސިޔާސީ ލީޑަރުންނަށް ދިމާވެފައިވާ ބަދުނަސީބުތަކާ ހެދި އުފެދިފައިވާ "ޖަޒުބާތުތަކަކާ"އި ސަރުކާރާ ދޭތެރޭ އޮތް ޒާތީ ހަސަދައަކާ ހެދި ކަމަށެވެ.\nރައްޔިތުންގެ މަޖިލީހުގެ ރައީސް މަސީހުގެ އިތުބާރު ނެތް ކަމުގެ ވޯޓު ރައްޔިތުންގެ މަޖިލީހުގެ އަންނަ ހޯމަ ދުވަހުގެ ޖަލްސާ އަށް ވަނީ އެޖެންޑާކޮށްފަ އެވެ. މަސީހުގެ އިތުބާރު ނެތް ކަމަށް ފާސް ކުރާނެ ކަމަށް އިދިކޮޅު ފަރާތްތަކުން ބުނަމުން އަންނައިރު، ސަރުކާރަށް ތާއީދު ކުރައްވާ މެމްބަރުން ވިދާޅުވަނީ އެ ވޯޓު ނާކާމިޔާބުކޮށްލާނީ ފަސޭހަކަމާއެކު ކަމަށެވެ.\nއިތުރު ލިޔުންތައް އަބްދުﷲ މަސީހް މުހައްމަދު އެމްޑީއޭ މެމްބަރު އަހުމަދު ޝިޔާމް (ނައިފަރު)


Bridge project management team Rajje athuvejje\nބްރިޖް ޕްރޮޖެކްޓް މެނޭޖްމެންޓް ޓީމް ރާއްޖެ އަތުވެއްޖެ\nމާލެ އާއި ހުޅުލެއާ ދެމެދު އަޅާ ބްރިޖްގެ ރަސްމީ ޑިޒައިންގެ މަންޒރެއް --\nމާލެ/ހުޅުލެ ގުޅާލައި ބްރިޖްގެ މަސައްކަތް ފެށުމަށް އަޅަން ހަވާލު ކުރި ޗައިނާ ކޮމިއުނިކޭޝަން ކޮންސްޓްރަކްޝަން ކޮމްޕެނީގެ ސަބްސިޑަރީ ކުންފުނި ސީސީސީސީ ސެކަންޑް ހާބަ އިންޖިނިއަރިންގެ ޕްރޮޖެކްޓް މެނޭޖްމެންޓް ޓީމް ރާއްޖެ އަތުވެއްޖެ އެވެ.\nމިރޭ މާލެ އައި ޓީމްގައި ހިމެނެނީ ކިތައް މީހުން ކަމެއް އަދި ސާފެއް ނުވެއެވެ. ނަމަވެސް އަވަސް އަށް އެނގިފައިވާ ގޮތުގައި މިރޭ މާލެ އައީ ޕްރޮޖެކްޓް މެނޭޖް މެންޓް ޓީމެވެ. އަދި މިއީ މަސައްކަތް ފެށުމުގެ ކުރިން ރާއްޖޭގައި މޮބިލައިޒްވާ އެޑްވާންސް ޓީމެކެވެ.\nރާއްޖެ އާއި ޗައިނާގެ ރަހުމަތްތެރިކަމުގެ ރަމްޒެއްގެ ގޮތުން އަޅާ "ޗައިނާ މޯލްޑިވްސް ފްރެންޑްޝިޕް ބްރިޖް" ގެ މަސައްކަތް ފަށަން މިރޭ ސީސީސީސީގެ ޓީމެއް ރާއްޖެ އާއިރު މިދިއަ ހަފުތާގައި އެ ކުންފުންޏާ މައްސައްކަތް އެވޯޑްކޮށްފައި ވަނީ 30 މަސް ދުވަހުން މަސައްކަތް ނިންމާ ގޮތަށެވެ.\nބްރިޖްގެ މަޝްރޫއަކީ ޗައިނާ ސަރުކާރުން ބޮޑު ބައެއް ހިލޭ އެހީގެ ގޮތުގައި ކުރިއަށްގެންދާ މަސައްކަތެކެވެ. އެގޮތުން ޕްރޮޖެކްޓްގެ ބަޖެޓަށް ލަފާކޮށްފައިވާ 250 މިލިއަން ޑޮލަރުގެ ތެރެއިން 100 މިލިއަން ޑޮލަރު ހަރަދުކުރާނީ ޗައިނާ ސަރުކާރުންނެވެ. މަސައްކަތް މުޅިން ނިންމަން 250 އެއްހައި މިލިއަން ޑޮލަރު ހަރަދުވާނެ ކަމަށް ލަފާކޮށްފައިވާއިރު، އެ މަސައްކަތް ކުރަން ހަމަޖެއްސި ސީސީސީސީ އިން 200 މިލިއަން ޑޮލަރަށް ބްރިޖް އަޅައިދޭން ހުށަހެޅި ކަމަށް ހައުސިން މިނިސްޓްރީން ބުންޏެވެ.\nބްރިޖް މަޝްރޫއާ ގުޅޭ ރަސްމީ އެއްބަސްވުންތަކުގައި ސޮއިކޮށް އެޑްވާންސް ޓީމް ރާއްޖެ އާއިރު ބްރިޖް އެޅުމަށްޓަކައި އަމަލީގޮތުން ކުރަންޖެހޭ ތައްޔާރީ މަސައްކަތްތައް ހައުސިން މިނިސްޓްރީން ވަނީ ކުރަން ފަށާފަ އެވެ. އެގޮތުން ސުނާމީ ބިނާ ހުރިތަނުން ނެގުމަށްފަހު އެ ސަރަހައްދު މިހާރުވެސް ވަނީ ބަންދުކޮށްފަ އެވެ.\nސިނަ މާލެ ބްރިޖް ސީސީސީސީ\nބުރިޖު ދޮރާށި ނިވުނުތާ މަހެއް!\nބްރިޖު ބަންދުކޮށްގެން އިންސްޕެކްޝަން ފަށައިފި


ދިވެހި ޅެން ވަޒަނުގެ ހަމަ – ލޫކަސްޖަލީލް\nވަޒަނަށް ފައްތައިގެން ޅެން ހެދުން މިއަދުގެ ޖީލަށް ވަނީ ދަތިކަމަކަށްވެފައެވެ. ނުވަތަ ޅެމާއި ޅެން ވަޒަނާއި ބެހޭގޮތުން ލިޔެވިފައިވާ ލިޔުންތައް މަދުކަމާއި އެކު ދަސްކުރަން އުނދަގޫވެފައެވެ. ދިވެހި ޅެމާއި ޅެންވެރިކަމަށް ފަށައިގަތުމުގެ ކުރިން ދިވެހި ޅެން ވަޒަނުގެ ހަމަތައް ދަސްކުރުމަކީ ނުހަނު މުހިންމު ކަމެކެވެ. ކޮންމެ މީހަކީ ވެސް ޅެންވެރިއެކެވެ.\nދިވެހިންނަކީ ޒަމާނުއްސުރެ އެބައި މީހުންގެ ޝުއޫރުތައް ވަޒަނަކަށް ފެތޭ ބަސްތަކަކުން ހާމަކުރަމުން ދިޔަ ބައެކެވެ. ހަދަން ފެށި ޒަމާނެއް ނުއެނގޭ ބަނދި ކާ ރައިވަރުން ފެށިގެން ފަހުގެ ދުވަސްވަރެއްގައި ތައާރަފްވި ވަޒަން ޅެމާއި އަދި މި ފަހަކުން ވަޒަނެއް ނެތި ހަދަން ފެށުނު އާޅެމުން ދިވެހި ޅެންވެރިކަމުގެ މުއްސަނދިކަން ދައްކުވައިދެއެވެ. ދިވެހިންނަކީ އިންޑިއާ ކަނޑުގެ ޅެންވެރިންނޭ ބުނާހާ ދިވެހިންގެ މެދުގައި ޒަމާނުއްސުރެ ޅެންވެރިކަން އޮތެވެ. ޅެމާއި ބެހޭގޮތުން މުހައްމަަދު ޖަމީލު ދީދީ ވިދާޅުވެފައިވަނީ:\n“ޅެމަކީ ވަޒަނަކަށް ފެތޭ ގޮތަށް ޤާފިޔާ ހަމަކޮށް ކިއިފައިވާ ބަސްތަކެކެވެ. ފުނަށް އަސަރު ފޯރާފަދަ ގޮތަކަށް ސިފަކޮށް ދައްކާ ރީތި ޙިޔާލުތަކެއް ފައުޅުކޮށް ބަޔާންކޮށްދޭ ބަސްތަކެކެވެ. ބައެއް ފަހަރަށް އެބަސްތައް ފަތިފައްޗަށް އެކުލަވައި އަމުނާލެވެއެވެ. ބައެއް ފަހަރަށް އަމުނައިލުމެއް ނެތި އުކައިލެވެއެވެ”\nޅެންވެރިކަމަށް ފަށައިގަތުމުގެ ކުރިން އެހެން ބަސްބަހުގައި ޅެންވެރިކަން އައިސްފައިވާ ގޮތާއި ހަމަތަކުގެ މައްޗަށް ކޮންމެވެސް ވަރަކަށް ބަލައިލުމަކީ ބޭނުންތެރިކަމެކެވެ. މި މަޢުލޫގައި ދިވެހި ބަހުން އެންމެ ފުރިހަމަ ދިރާސާ ލިޔުމެއް ލިޔުއްވާފައި ވަނީ ޑރ. ހަސަން ހަމީދެވެ. ތިރިގައި އެ ވަނީ ޑރ. ހަސަން ހަމީދު ލިޔުއްވާފައިވާ “އިންގިރޭސި ޅެންވެރިކަމަށް ތަޢާރުފެއް” މި ލިޔުމުގެ ލިންކެވެ.\nޞަދުރު: ޅެންބައިތުގެ ފުރަތަމަ ފޮޅުވަތް\nޢަޖުޒު: ޅެންބައިތުގެ ދުވަނަ ފޮޅުވަތް\nކާފިޔާ: ޅެންބައިތުގެ އެންމެ ފަހަށް އޮތް އަކުރާއިފިލި ، ޅެން ބައިތު ނިމޭ އަކުރާއި ފިލި އެއްގޮތް ކުރުން\nމުލައަކުރު: ޅެންބައިތުގެ ޞަދުރާއި ޢަޖުޒުގެ ފުރަތަމަ އަކުރު، މިދެއަކުރު އެއްގޮތްކުުރުން\nއާއްމުގޮތެއްގައި ޅެމުގެ މުލަ އަކުރު އެއްގޮތްކޮށްފައި ނުހުރެއެވެ\nބަނޑުވައްއަކުރު: ޞަދުރާއި އަޖުޒުގެ ދެވަނަ އަކުރު، މިދެއަކުރު އެއްގޮތް ކުރުން\nފިލިކޯޅި: ޞަދުރާއި އަޖުޒުގެ ފުރަތަމަ ދެ އަކުރުގެ ފިލި، މި ފިލި އެއްގޮތް ކުރުން\nޅެމެއްގެ އެންމެ ފުރިހަމަ އެއް ސިފައަކީ ބަނޑުވައްއަކުރު އެއްގޮތްކޮށްފައި ހުރުމެވެ.\nދިވެހި ޅެން ވަޒަންތައް:\n1- ދިގު ވަޒަން\n7 ފިލީގެ4ބައި ހިމެނޭ ޞަދްރަކާ ހަމަ މިގޮތަށް ހަމަޖެހިފައިވާ ޢަޖްޒަކަށެވެ.\nހ- ރައްބީމިހެން/ ކުރަވަތެވަޙީ/ޤުރުއާނުގާ/މާގަދަހުކުމް\nމައުލަވީ ހުތްއަލި ދިދީ\n2- ފަސޭހަ ވަޒަން\nނަނާނާ / ނަނާނާ / ނަނާނާ / ނަނާނާ\n5 ފިލީގެ4ބައި ހިމެނޭ ޞަދްރަކާ، ހަމަ އެފަދަ އަޖްޒަކަށެވެ.\nއާދަން ސަލީމް ހޯރަފުށި\n3- އަވަސް ވަޒަން\nނާނަނާ / ނާނާނަނާ / ނާނާނަނާ\n5 ފިލީގެ 1 ބަޔާ7ފިލީގެ ދެބައި އެކުލެވޭ ޞަދުރަލާ ހަމަ އެފަދަ އަޖްޒަކަށެވެ.\nމާމަލާ/ގުލްޝަން ބަލަން/އަދި ދާނަމޭ\nއާދަމް ސަލީމް ހޯރަފުށި\n4- ތަނަަވަސް ވަޒަން\nނާނާނަނާ / ނާނަނާ / ނާނާނަނާ / ނަނަނާ\n7 ފިލީގެ ބަޔަކާއި5ފިލީގެ ބަޔަކާ އަދިވެސް7ފިލީގެ ބަޔަކާ5ފިލީގެ ބައެއް ހިމެނޭ ޞަދްރަކާއި އެފަދަ އަޖުޒަކަށެވެ.\n5 – ގުނަ ވަޒަން\n7 ފިލީގެ2ބަޔާ5ފިލީގެ 1 ބައި ހިމެނޭ ޞަދްރަކާ އެފަދަ އަޖްޒަކަށެވެ.\nޔޫސުފު އަލިފުޅު ބ. ދަރަވަންދޫ\n6 ފިލީގެ2ބަޔާ7ފިލީގެ 1 ބައިގެ ޞަދްރަކާ ހަމައެފަދަ ޢަޖުޒަކަށެވެ.\n7- ކުރު ވަޒަން\n8 ފިލީގެ3ބަޔާ6ފިލީގެ 1 ބައި ހިމެނޭ ޞަދްރަކާ ހަމައެފަދަ ޢަޖްޒަކުންނެވެ.\nއުފަލެއް ހިތަކަށް/ނުލިބޭނޭހޭ/މިފަހަރު މިދަތުރު/ދެވުނީމާ\n8 – އަލި ވަޒަން\n7 ފިލީގެ ބަޔަކާ6ފިލީގެ އެއްބަޔާ ދެންވެސް7ފިލީގެ ބަޔަކާ6ފިލީގެ ބައެއްގެ މައްޗަށް އެކުލެވޭ ޞަދްރަކާ ހަމަ އެފަދަ ޢަޖުޒަކުންނެވެ.\n9 – އުއްމީދީ ވަޒަން\n6 ފިލީގެ3ބަޔާ4ފިލީގެ 1 ބައިގެ މައްޗަށް އެކުލެވޭ ޞަދުރަކާއި އެފަދަ ޢަޖްޒަކުންނެވެ.\nއުއްމީދުގެ/އަލިކަން އެގެ/ނައި ކުޑަކުޑަ/ސިއްރުން\n10 – ރޯޝަނީ ވަޒަން\n7 ފިލީގެ3ބައި އަދި5ފިލީގެ 1 ބައި ހިމެނޭ ޞަދުރަކާއި ހަމަ އެފަދަ ޢަޖުޒަކުންނެވެ.\nކަންތަކަށްލަސް/ނުވެ އެކުން ހަރަ/ކާތްތެރިވެފިކު/ރެއްކުރޭ\nވަޒަނުގެ މައުލޫމާތު: ގައުމީ މަރުކަޒުގެ ފޮތް، ޅެން ވަޒަނުގެ ހަމަ\n21 އޮކްޓޯބަރު 2017 - ބަސް, ޅެން\n1 ކޮމެންޓު ”ދިވެހި ޅެން ވަޒަނުގެ ހަމަ“\nޖޫން 18, 2020 ގެ 06:11 ގައި\nތަނަވަސް ވަޒަންގެ މިސާލުގަ ޅެންބައިތުގެ ސަދުރުގއއި އެބައޮއް5ބައެއް. ޢޮންނަންޖެހޭނީ4ބައި. ޢަޖުޒު ބަހާލެވިފއި ވަނީ ރަނގަޅަށް


ދަމުނަމާދުގެ މާނައަށް ބަލައިފިނަމަ އެއީ ރޭއަޅުކަމެވެ. ރޭއަޅުކަމުގެ ތެރޭގައި ވިތުރިވެސް ހިމެނެއެވެ. ވީމާ އެންމެ ޒުވާންއިރުންސުރެ ވިތުރިކުރުމުގެ އާދަ ހަރުލައްވަން ގަދައަޅައި މަސައްކަތްކުރާށެވެ.\nފަރުޟް ނަމާދަށްފަހު އެންމެ މަތިވެރިކަން ބޮޑު ނަމާދަކީ އެހެން މީހުންނަށް ސިއްރުން ގޭގައި އެކަނި ހުރެ ނަމާދުކަން ޞައްޙަ ޙަދީޘުން ސާބިތުވެއެވެ. ވީމާ ގޭގައި ނަމާދުކުރެވެން އޮތް މީހާ ޢިޝާ ނަމާދަށްފަހު ޛިކުރުތައް ކިޔައި ނިމިގެން ފަހުސުންނަތާއި ވިތުރި ގޭގައިކުރާށެވެ! ގޭގައި ކުރެވެން ނެތް މީހާ މިސްކިތުގައިވެސް ކުރާށެވެ!\nވިތުރިގެ ހުރި މަތިވެރިކަން ނިކަން ދެކިބަލާށެވެ! ވިތުރި ނުކޮށް ނުނިދުމަށް ރަސޫލް ﷺ ވަނީ ވަޞިއްޔަތްކުރައްވަވައިފައެވެ.\nބައެއް މީހުން ބުނާގޮތުގައި ވިތުރިކުރުމުން އެމީހުންނަށް ވަރަށް ބޮޑު ހިތްހަމަޖެހުމެއް ލިބެއެވެ. ދުވާލު ކުރިމަތިވި ކަންކަމުން، ކުރަންޖެހުނު މަސައްކަތުން ސިކުނޑިއަށް ލިބުނު ވަރުބަލިކަންވެސް ފިލައިގެންދެއެވެ. އަދި ނިދަންވެސް ފަސޭހަވެއެވެ. މިފަދަ ނިޢްމަތްތައް ލިބޭނީ ކެތްތެރިކަމާއި ޚުޝޫޢަތްތެރިކަމާއިއެކު ވިތުރި ކުރުމުންނެވެ.\nބައެއް ޢިލްމުވެރިން ވިދާޅުވާ ގޮތުގައި ޒުވާން އުމުރުން ފެށިގެން ވިތުރިކުރާ މީހާއަށް ޢުމުރުން ދުވަސްވުމުން ދަންވަރު ތެދުވެ ދަމުނަމާދުކުރަން ހިތްވަރު ލިބި އެކަމަށް މަގުފަހިވެގެންދެއެވެ. އެއީ ޒުވާން އިރުންސުރެ އޭނާގެ ހިތުގައި ރޭއަޅުކަމަށް ލޯބިއުފެދިފައިވާތީއެވެ!


ދެކުނު ކޮރެއާ - ވިކިޕީޑިއާ\n- Prime Minister Hwang Kyo-ahn\n- Founding of Gojoseon 2333 BC\n- Japan’s occupation of Korea August 29, 1910\n- Total 100,140 km2 (108th)\n- Density 493/km2 (21st)\n- Total $1.344 trillion (13th)\n- Per capita $27,692 (32nd)\n- Total $929.124 billion (15th)\n- Per capita $19,136. (36th)\nHDI (2007) 0.937\nError: Invalid HDI value · 26th\nރިޕަބްލިކް އޮފް ކޮރެއާ ނުވަތަ ދެކުނު ކޮރެއާއަކީ އިރުމަތީ އޭޝިޔާއަށް ނިސްބަތްވާ ޤައުމެކެވެ.\nދެކުނު ކޮރެއާގެ ރަސްމީ ބަހަކީ ކޮރެއާ ބަހެވެ. އިނގިރޭސި ބަހުން ދެކުނު ކޮރެއާގެ މީހުންނަށް ކިޔަނީ ސައުތު ކޮރެއަންސް ނުވަތަ ކޮރެއަންސްއެވެ. ޤައުމުގެ އެންމެ ބޮޑު ޝަހަރަކީ ސޯލްއެވެ. ދެކުނު ކޮރެއާގެ ވެރިރަށަކީ ވެސް ސޯލްއެވެ. ދެކުނު ކޮރެއާއަކީ ރިޔާސީ ޖުމްހޫރިއްޔާއެކެވެ. ޤައުމުގެ އާބާދީއަކީ 48 މިލިއަނެވެ. އެހެންކަމުން މިއީ ދުނިޔޭގައި 26 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 0.1 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ kr. އެވެ. ކޯލިން ކޯޑަކީ +82 އެވެ. ފައިސާގެ ގޮތުން ބޭނުންކުރަނީ ސައުތު ކޮރެއަން ވޮންއެވެ.\nދެކުނު ކޮރެއާއަށް ދެކުނު ކޮރެެއާއޭ ކިޔަނީ މިއީ ކޮރެއާ ޕެނިންސޫލާގައި އުފެދިފައިވާ ދެ ޤައުމުގެ ތެރެއިން ދެކުނަށް އޮތް ޤައުމު ކަމުގައިވާތީއެވެ.\nދެކުނު ކޮރެއާ އޮންނަނީ ކޮރެއާ ޕެނިންސޫލާގެ ދެކުނު ބައިގައެވެ. ދެކުނު ކޮރެއާގެ ހުޅަނގު ފަރާތުގައި އޮތީ ޗައިނާއެވެ. އިރުމަތީގައި އޮތީ ޖަޕާނެވެ. އުތުރުގައި އޮތީ އުތުރު ކޮރެއާއެވެ. ދެކުނު ކޮރެއާގެ ހުޅަނގުގައި އޮތީ ރީނދޫ ކަނޑެވެ. އިރުމަތީގައި އޮތީ ޖަޕާނު ކަނޑެވެ.\nމިއަދު ދެ ޤައުމެއްގެ ގޮތުގައި އޮތް ދެކުނު ކޮރެއާ އާއި އުތުރު ކޮރެއާއަކީ ކުރީން އެއް ޤައުމެއްގެ ގޮތުގައި އޮތް ތަނެކެވެ. އެހެންކަމުން އުތުރު ކޮރެއާއަކީ ވެސް ދެކުނު ކޮރެއާއަކީ ވެސް ކުރީގެ ގޮތުން ކިޔާ ނަމަ ކޮރެއާއެވެ. ކޮރެއާގެ ތާރީޚު ފެށިފައިވަނީ 2333 މކ. ގައި ޑަންގުން ބިިނާކުރެއްވި ޖޯސޮންއިން ފެށިގެންނެވެ. ކޮރެއާގެ ރަސްކަމާއި ޗައިނާގެ ހަން ޑައިނާސްޓީއާ ދެމެދު ވަރަށް ގިނަ ހަނގުރާމަތަކެއް ހިނގާފައިވާކަން ފާހަގަކުރެވެއެވެ. 13 ވަނަ ޤަރުނުގައި މޮންގޯލުން ވަނީ ކޮރެއާއަށް ޙަމަލާދީފައެވެ. އޭގެ ފަހުން ކޮރެއާގެ ވެރީން ވެރިކަންކުރައްވަމުން ގެންދެވީ މޮންގޯލުންގެ ބައިވެރީންގެ ގޮތުގައެވެ. މޮންގޯލިޔަނުންގެ ބޮޑުވެރިކަން ވެއްޓިގެން ދިއުމަށްފަހު ވެސް ކޮރެއާގެ ކުރީން މިދެންނެވި ވެރީންގެ ވެރިކަން ދެމިއޮތެވެ. އެހެން ނަމަވެސް 1388 ޖޯސޮން ޑައިނާސްޓީ ވެރިކަމަށް އައިސް ކުރީގެ ވެރިންގެ ވެރިކަން ނިމުމަކަށް ގެނައެވެ. ރަސްގެފާނު ތިއޯޖީ، ކޮރެއާގެ ނަމަކީ ޖޯސޮން ކަމުގައި ހަމަޖެއްސަވާފައިވަނީ ޖޯސޮން ޑައިނާސްޓީގެ ވެރިކަމުގައެވެ. 1592 ވަނަ އަހަރާއި 1598 ވަނަ އަހަރާ ދެމެދު ޖަޕާނުން ކޮރެއާއަށް ޙަމަލާ ދިނެވެ. ޖަޕާނުގެ ލަޝްކަރުތައް ބޭނުންވީ ކޮރެއާ ތެރެއިން ލާފައި އޭޝިޔާއަށް ޙަމަލާދޭށެވެ. އެހެން ނަމަވެސް ޗައިނާގެ މިންގް ޑައިނާސްޓީގެ އެހީތެރިކަމާއެކު ޖަޕާނު މީހުންގެ އެދުން ކާމިޔާބުވާ ގޮތެއްނުވިއެވެ. 1943 ވަނަ އަހަރު ޤާހިރާގައި އެއްބަސްވެވުނު ޤަރާރުގައި އެއް ކޮރެއާގެ ގޮތުގައި މި ސަރަޙައްދު އޮތުމަށް ނިންމުނު ކަމުގައި ވިޔަސް ބިދެސީ ނުފޫޒުތަކާހުރެ ކޮރެއާ ބައިބައިވެ ދެ ޤައުމުގެ ގޮތުގައި އުފަންވެގެން ދިޔައެވެ. 25 ޖޫން 1950 ގައި އުތުރު ކޮރެއާއިން އަލުން އެއީ އެއް ޤައުމެއް ކަމުގައި ހެދުމަށްޓަކައި ބާރުގެ ބޭނުންކުރަން ނިންމައި ޢަސްކަރީ ޙަރަކާތްތަކެއް ފެށިއެވެ. މީގެ ސަބަބުން ދެން ފެށިގެން އައީ މަޝްހޫރު ކޮރެއާ ހަނގުރާމައެވެ.\nއާބާދީގައި 48 މިލިޔަން މީހުން ތިބި ދެކުނު ކޮރެއާއަކީ އާބާދީގެ ގޮތުން ދުނިޔޭގެ 26 ވަނަ ޤައުމެވެ. ބޮޑު އާބާދީއަކާ އެކު ދެކުނު ކޮރެއާ ވެފައިވަނީ އަކަބުރަ އެންމެ ބޮޑު އެއް ޤައުމަށެވެ. އެހެނީ ކޮންމެ އަކަކިލޯމީޓަރަކަށް ޖެހޭ މީހުންގެ ޢަދަދު އުޅެނީ 487 ގައެވެ. މިއީ މުޅި ދުނިޔޭގެ އެވަރެޖަށްވުރެ 10 ގުނަ އިތުރު ޢަދަދެއްމެއެވެ. 1960 ވަނަ އަހަރުގައި ދެކުނު ކޮރެއާގެ އާބާދީއަކީ 25 މިލިޔަނެވެ. އެހެންކަމުން ކޮރެއާގެ އާބާދީ ޑަބަލްވެފައި މިވަނީ ގާތްގަނޑަކަށް 50 އަހަރުންނެވެ. ދެކުނު ކޮރެއާއަކީ ހޯމޯޖީނަސް ޤައުމެކެވެ. އެ ޤައުމުގައި ތިބީ މުޅިންހެން ކޮރެއާ ނަސްލުގެ މީހުންނެވެ.\nދެކުނު ކޮރެއާ އާއި އުތުރު ކޮރެއާއަކީ އެއް ސަގާފަތެއް ހިއްސާކުރާ ދެޤައުމެވެ. އެހެން ނަމަވެސް 1945 ގައި ދެ ޤައުމުވަކިވުމަށް ފަހުގައި ކޮންމެވެސް ވަރެއްގެ ބަދަލުތަކެއް ސަގާފަތަށް އައިސްފައިވާކަން ފާހަގަކުރެވެއެވެ.\n1960 ވަނަ އަހަރުން ފެށިގެން 1990 ވަނަ އަހަރާ ހަމަޔަށް މުޅި ދުނިޔޭގައި ވެސް އެންމެ ހަލުވިކަމާއެކު ކުރިއަރަމުން އައި ދެވަނަ އިޤްތިޞާދަކީ ދެކުނު ކޮރެއާގެ އިޤްތިޞާދެވެ. މިއަދު ވެސް ދެކުނު ކޮރެއާއަކީ އިޤްތިޞާދާ ގޮތުންނާއި ޓެކްނޮލޮޖީގެ ގޮތުން ފާހަގަކޮށްލެވޭ ފަދަ މަޤާމެއްގައި އޮތް ޤައުމެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 19136 ޑޮލަރެވެ.\n↑ According to Oral Tradition\nSavada, Andrea Matles. South Korea: A Country Study. Area handbook series. Federal Research Division, Library of Congress. Washington, D.C.:1992. p109\n↑ 2.0 2.1 2.2 2.3 "South Korea". International Monetary Fund. Retrieved 2009-10-01.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 11 އޮގަސްޓު 2021، 16:27 ގައެވެ.


Russia Ge Idhikolhu Leader, Banduhai Hooukamuge Halhuthaalu Gai Maraai Hanguraama Kuranee - Vaguthu\nޖަލު ޙުކުމެއް ތަންފީޒުކުރަމުން އަންނަ ރަޝިޔާގެ އިދިކޮޅު ލީޑަރު، އެލެކްސޭ ނަވަލްނީގެ ސިއްޙީ ހާލުކޮޅު ދެރަވެ މިހާރު ހުންނެވީ ފުރާނައަށް ނުރައްކާވާ ފަދަ ޙާލަތެއްގައި ކަމަށް އޭނާގެ ޑޮކްޓަރުން ބުނެފިއެވެ.\nއުމުރުން 44 އަހަރުގެ ނަވަލްނީ ހައްޔަރުކޮށްފައި ވަނިކޮށް ބަނޑުހައިހޫނުކަމުގެ ހަޅުތާލެއް ފެއްޓެވީ ޖަލުން ލިބިދޭންޖެހޭ ޒަރޫރަތްތައް ފުރިހަމަކޮށް ނުދޭކަމުގެ ޝަކުވާތަކާއެކު މީގެ ތިންވަރަކަށް ހަފްތާ ކުރިންނެވެ.\nމިކަމާއި ގުޅޭގޮތުން ނަވަލްނީގެ ޑޮކްޓަރުން މިދިޔަ ހޮނިހިރު ދުވަހު މީޑިއާތަކަށް މަޢުލޫމާތުދެމުން ބުނެފައިވަނީ، ނަވަލްނީގެ ޢާއިލާގެ ފަރާތުން ލިބިފައިވާ މަޢުލޫމާތުތަކަށް ބަލާއިރު އޭނާ ހުންނެވީ ވަރަށް ނާޒުކު ޙާލަތެއްގައި ކަމަށެވެ. އަދި އޭނާ ކޮންމެ ވަގުތެއްގައިވެސް ކުއްލި ގޮތަކަށް މަރުވެދާނެ ކަމުގެ ބިރު އެބައޮތް ކަމަށް ޑޮކްޓަރުން ވަނީ ބުނެފައެވެ.\nޖަލުގައި ނަގާފައިވާ ނަވަލްނީގެ ޓެސްޓުތަކެއްގެ ނަތީޖާއަށް ރިޢާޔަތްކޮށް ޑޮކްޓަރުން ބުނެފައި ވަނީ، ނަވަލްނީގެ ހަށިގަނޑުގައި ޕޮޓޭސިއަމް ލެވެލް އިންތިހާއަށް މަތިވެފައިވާ ކަމަށެވެ. މިއީ ކުއްލިގޮތަކަށް ހާޓްއެޓޭކެއް ޖެހުންފަދަ ޙާލަތެއް މެދުވެރިވެދާނެ ކަމެއް ބުނެ ޑޮކްޓަރުން ވަނީ ކަންބޮޑުވުން ފާޅުކޮށްފައެވެ. މީގެ އިތުރުން ނަވަލްނީގެ ކިޑްނީގެ ބާރުވެސް ދުވަހެއް ދުވަހަކަށް ދަށްވަމުން އަންނަކަން ފާހަގަކުރެވިފައިވާ ކަމަށް ޑޮކްޓަރުން ބުނެފައި ވެއެވެ.\nކަން މިހެން އޮތުމުން ނަވަލްނީގެ ހާލު އިތުރަށް ގޯސްވެ، ފުރާނައަށް ނުރައްކާވުމުގެ ކުރީން "ވަގުތުން ވަގުތަށް މިކަމާއި މެދު ފިޔަވަޅު އަޅަން ޖެހިފައިވާ" ކަމަށް ޑޮކްޓަރުން އަންނަނީ ބުނަމުންނެވެ.\nނަވަލްނީއަށް ޖަލުން ސިއްޙީ ފަރުވާ ނުލިބި، އެކަށީގެންވާ ގޮތެއްގައި ޒަރޫރަތްތައް ފުރިހަމަކޮށްނުދީ ދަތިކުރުންތައް ކުރިމަތިވަމުން އަންނަކަމުގެ އަޑު ފެތުރުމާއި ގުޅިގެން ރަޝިޔާގެ އޮފިޝަލުން ވަނީ އެކަން ދޮގުކޮށްފައެވެ. އަދި ނަވަލްނީއަށް ބޭނުންވާ ހުރިހާ ޚިދުމަތެއް އެންމެ ފުރިހަމައަށް ދެމުން އަންނަ ކަމަށް އެފަރާތްތަކުން ވަނީ ބުނެފައެވެ.\nނަވަލްނީ ހައްޔަރުކޮށްފައި ވަނީ، ނުރައްކާތެރި ވިހައެއް ބޮވިގެން ޙާލުކޮޅު ސީރިއަސްވެ ޖަރުމަންވިލާތުގައި ފަސް މަސް ވަންދެން ފަރުވާ ހޯއްދެވުމަށްފަހު އެނބުރި ރަޝިޔާއަށް ވަޑައިގެންނެވިތަނާ، މިއަހަރުގެ ޖެނުއަރީ މަހުގެ 17 ވަނަ ދުވަހުއެވެ.\nނަވަލްނީ ބަންދަށް ގެންދިޔައީ 2014 ވަނަ އަހަރު އޭނާގެ މައްޗަށް އިއްވާފައި އޮތް ތިންއަހަރާއި ބައިގެ ޖަލު ޙުކުމެއް ތަންފީޒު ކުރަން ކަމަށް ބުނެއެވެ. އެޙުކުމް އޮތީ ފަސް އަހަރު ދުވަހަށް ސަސްޕެންޑް ކޮށްފައެވެ. ޙުކުމުގެ ފަސްއަހަރުގެ މުއްދަތު 2020 ޑިސެމްބަރ މަހުގެ 30 ވަނަ ދުވަހަށް ވަނީ ހަމަވެފައެވެ. ނަމަވެސް ރަޝިއާގެ ފެޑްރަލް ޕެނިޝެންޓަރީ ސާވިސް އިން ޑިސެމްބަރ 28 ވަނަ ދުވަހު ބުނެފައި ވަނީ ނަވަލްނީ ވަނީ އުސޫލުތަކާއި ހިލާފުވެފައި ކަމަށާއި އެހެންވެ އޭނާގެ ޙުކުމުގެ ސަސްޕެންޝަން އުވާލަން ނިންމާފައިވާ ކަމަށެވެ.\nރަޝިއާއަށް ވަޑައިގަތުމަށް ދަތުރު ފެށުމުގެ ކުރިން ބާލިންގެ އެއާޕޯޓްގައި ނޫސްވެރިންނާއި ބައްދަލު ކުރައްވާ ނަވަލްނީ ވިދާޅުވީ އޭނާ ރަޝިއާ އަށް ވަޑައިގަންނަވަނީ ރަޝިއާއަށް ވަޑައިގެންފިނަމަ މައްސަލަތަކެއް އުފައްދައިގެން ވެސް އޭނާ ޖަލަށް ލާނެކަން އެނގިހުރެ ކަމަށެވެ.\nނަވަލްނީ އަކީ ރަޝިއާގެ ރައީސް ވްލަޑިމިއާ ޕޫޓިންގެ އެންމެ ބޮޑު ވާދަވެރިޔާއެވެ. ނަވަލްނީގެ ސިޔާސީ ޕާޓީ ވެސް ވަނީ ރަޝިއާގައި ހަރަކާތްތެރިވުން މަނާކޮށްފައެވެ.\nރަޝިއާގެ އެންމެ ބޮޑު އަލިމަސް ވިއްކާލަނީ\nއޭޕްރީލް 18, 2021 10:04\nޕުޓިން އެއީ ނުލަފާ ހުދުމުޙްތާރުވެރިއެއް.އޭނައަށް ފާޑުކިޔާ އެކަކުވެސް ސަލާމަތުން ނުހުންނާނެ.މީގެ ވަރަށް ރަނގަޅު މިސާލެއްގެ ގޮތުގަ 2015 ވަނަ އަހަރު މަރާލެވުނު ރަޝިޔާގެ ކުރީގެ ޕްރައިމް މިނިސްޓަރގެ ނައިބް ބޮރިސް ނެމްސޯވްގެ މަރު ފުދޭނެ.އަދި ކުރީގެ ކޭޖީބީ ލީޑަރެއް ކަމުގައިވާ އެލެގްޒެންޑްރާ ލިޓްވިނެންކޯއަށް ރޭޑިއޯއެކްޓިވް މާއްދާއެއްކަމުގައިވާ ޕޮލޯނިއަމް ދީގެން މާރަލުން ވެސް ހިމެނޭ.އަދި ކޮބާ ރަޝިޔާގެ މަހުޖަނު އަދި އޮލިގާކް ކުރީގެ ޔޫކޯސްގެ ވެރިޔާ މިކާއިލް ހޮދޮކޯވްސްކީއަށް ހަދާލި ނިކަމެތި ގޮތް ވެސް އެއީ މުޅިދުނިޔެ އެކަންތަކާ ދެކޮޅަށް ބަސްބުނި ހާދިސާތަކެއް.މިފަދަ ހާދިސާތަކުން އިބްރަތް ލިބިގަންނަން އަހަރުމެން ޖެހޭ.ދުއާއަކީ ރަޝިޔާގެ އިދިކޮޅު ލީޑަރު އެލެކްސޭ ނަވަލްނީއަށް އަވަސް ޝިފާއެއް މިންވަރުކުރައްވާށި.އާމީން.ވ.ވެދުން\nއޭޕްރީލް 18, 2021 10:49\nމޑޕ އަކީވެސް ތިކަމުގެ ބޮޑެއް.\nއޭޕްރީލް 18, 2021 13:01\nކޮބާ މަގޭ ކޮމެންޓް؟ އެހާވަރުން ލިޔުނު އިންފޯމެޓިވް ކޮމެންޓް ރިޖެކްޓްކޮށްފަ ތި ޕަބްލިޝްކުރި ކޮމެންޓުން އެބައެނގޭ ނޫހުގެ މޮޑަރޭޓަރު އެއީ ކަނޑު ފަޅު ނުދަންނަ ބޭކަލެއްކަން.ވަރަށް ދެރަވެ ހިތާމަކުރަން ''ވަގުތު''ގެ މިއަމަލުފެނިފަ.ވ.ވެދުން\nއޭޕްރީލް 18, 2021 14:14\nއެލެކްސް ނަވަލްނީ އަކީ ހުޅަނގުގެ ޕަޕެޓެއް\nއަދިވެސް ރަޝިޔާގަ ތާއީދު އޮތީ ޕުޓިން އަށް\nއޭޕްރީލް 18, 2021 14:44\nޕަޕެޓަކަށް ވީމަ މަރުވަން ދޫކޮށްލަން ޖެހޭތަ؟ އެވެސް ރަޝިޔާގެ ރައްޔިތެއް.ޕަޕެޓެއް ތޯ ނުވަތަ ނޫންތޯ ނިންމާނީ ރައްޔަތުން ދޯ. ވ.ވެދުން\nއޭޕްރީލް 21, 2021 21:51\nނަވަލްނީ އަކީ ހުޅަނގުން ހިތްވަރާއި ތާއީދު ލިބިގެން އުޅޭ އެބައިމީހުންގެ ޕަޕެޓެއް.


vnews - Victory ge Naibu raees akah Maatte kurimathilaan ninmaifi\nވިކްޓްރީގެ ކާމިޔާބު ދުވަސްތަކުގެ ތެރޭގައި އެ ކުލަބު ހޯދި ކާމިޔާބީއާއެކު މާއްޓޭ އުފާފާޅުކުރަނީ\nވިކްޓްރީ ސްޕޯޓްސް ކްލަބުގެ ފައިނޭންސް އެންޑް މާކެޓިން ބައިގެ ވައިސް ޗެއާމަނަކަށް އެ ކުލަބަށް ގިނަގުނަ ހިދުމަތްތަކެއް ކޮށްދީފައިވާ ކުޅުންތެރިޔާ އަދި ކޯޗު މައުރޫފު އަހުމަދު (މާއްޓޭ) ކުރިމަތިލާން ނިންމައިފިއެވެ.\nއަންނަ ހޮނިހިރު ދުވަހު ބާއްވާ ވިކްޓްެރީ ސްޕޯޓްސް ކުލަބުގެ އަހަރީ އާންމު ޖަލްސާގައި ކުލަބުގެ އިސް މަގާމުތަކަށް މެމްބަރުން އައްޔަނުކުރާއިރު މި ޖަލްސާގައި ކުލަބުގެ ޗެއާމަނާއި ދެ ވައިސް ޗެއާމަނުން އައްޔަނުކުރަން ވަނީ ނިންމާފައެވެ. އެއީ ސްޕޯޓްސް އެންޑް ޓެކްނިކަލް ވައިސް ޗެއާމަނާއި ފައިނޭންސް އެންޑް މާކެޓިން ވައިސް ޗެއާމަނެވެ.\nމީގެއިތުރުން ވިކްޓްރީގެ ބޯޑަށް 10 ޑިރެކްޓަރުން އިންތިހާބުކުރުމަށް ވަނީ ހަމަޖެހިފައެވެ. ވިކްޓްރީގެ މަގާމަކަށް ކުރިތިލާކަން މިހާތަނަށް އިއުލާނުކުރި ފުރަތަމަ ފަރާތަކީ މާއްޓޭ އެވެ. މައުލޫމާތު ލިބޭގޮތުގައި ވިކްޓްރީގައި މީގެކުރިން މަސައްކަތްކޮށްފައިވާ ތަޖުރިބާކާރު ފަރާތްތަކެއް އެ ކުލަބުގެ މަގާމުތަކަށް ކުރިމަތިލައްވަން ވަނީ ނިންމަވާފައެވެ.\nވިކްޓްރީގެ އަހަރީ އާންމު ޖަލްސާ ބޭއްވުމަށް ނިންމާފައިވަނީ އެ ކުލަބުގެ ބޯޑުގެ ގިނަ މެމްބަރުންތަކެއް އިސްތިއުފާދިނުމަށް ނިންމުމާއި ގުޅިގެންނެވެ.\nމާއްޓޭ ވަނީ ސްޕެއިންގެ ޔޮހާން ކްރައިފް އިންސްޓިޓިއުޓުގައި ފުޓުބޯޅައާއި ގުޅުންހުރި ތިން ކޯހެއް ފުރިހަމަކޮށްފައެވެ. އެއީ އިންޓަނޭޝަނަލް ސްޕޯޓްސް މެނޭޖްމަންޓުގެ މާސްޓާސް އާއި ސްޕޯޓްސް މާކެޓިން އެންޑް ސްޕޮންސަރޝިޕް މާސްޓާސް ގެ އިތުރުން ސްޕޯޓްސް ސްޕޮންސާޝިޕުން ޕޯސްޓްގްރެޖުއޭޓް ޑިޕްލޮމާ އެވެ.\nރާއްޖޭގެ ފުޓުބޯޅައިގައި އެންމެ ކާމިޔާބު ކުލަބުތަކުގެ ތެރޭގައި ހިމެނޭ ވިކްޓްރީ މި ސީޒަނުގައި އޮތީ ވަރަށް ދަށް ހާލަތެއްގައެވެ. އެގޮތުން ދިރާގު ދިވެހި ޕްރިމިއާ ލީގުގެ ދެ މެޗަކަށް ކުލަބުގެ ކުޅުންތެރިން ހާޒިރުނުވުމުގެ ސަބަބުން ނުކުޅެން ނިންމިއިރު މުސާރަ ނުދޭތާ އެތައް ދުވަސްތަކެއް ވަނީ ވެފައެވެ. އަދި ވިކްޓްރީގެ ޗެއާޕާސަން މުހައްމަދު އިސްމާއީލާއި ވައިސް ޗެއާޕާސަން އަލީ އާރިފް ވަނީ މިދިޔަ އޮކްޓޯބަރުގައި އިސްތިއުފާދީފައެވެ.


Thaahiru Hayaatheh Binaa Kureveynee Ummaiy Ehggalakah Araigen: Eid Huthuba | Hathaavees\nތާހިރު ހަޔާތެއް ބިނާ ކުރެވޭނީ އުއްމަތް އެއްގަލަކަށް އަރައިގެން: އީދު ހުތުބާ\nތާހިރު ހަޔާތެއް ބިނާ ކުރެވޭނީ އުއްމަތް އެއްގަލަކަށް އަރައިގެން ކަމަށް މިއަދުގެ އީދު ހުތުބާގައި ބުނެފިއެވެ.\nއަޟްހާ އީދު ދުވަހު ރާއްޖޭގެ ހުރިހާ ރަށެއްގައިވެސް ކުރެވިގެން ދިޔަ އީދު ނަމާދަށް ފަހު އިއްވި އީދު ހުތުބާގައި ވަނީ މި އީދުން ހަޔާތުގެ އައު ސޮފްހާއެއް ހުޅުވާލުމަށް ގޮވާލާފައެވެ. އެއީ ކިލަނބުވެފައިވާ އިޖުތިމާއީ ހާލަތު ބަދަލުކޮށް އުފާވެރި ތާހިރު ހަޔާތެއް ބިނާ ކުރުމަށްޓަކައި ކަމަށްވެސް ހުތުބާގައި ބުނެފައިވެއެވެ. އެކަން ހާސިލް ކުރެވޭނީ މުޅި ހަޔާތުގެ މަންހަޖަކީ އިސްލާމްދީން ކަމަށް ހަދައިގެން ކަމަށް ހުތުބާގައި ބުނެފައިވެއެވެ.\n"އަޅުގަނޑުމެން ބައިބައިނުވެ އުއްމަތުގެ މަސްލަހަތުތައް ހާސިލް ކުރުމަށްޓަކައި އެކުވެރިވެ އެއްގަލަކަށް އަރައިގެންނެވެ. މުސްލިމުންނަށް ލިބިފައިވާ ކާމިޔާބުތަކުގެ ސަބަބަކަށް ވެފައިވަނީ އެމީހުންގެ އެއްބައިވަންތަކަމެވެ. އެމީހުންނަށް ލިބިފައިވާ ނާކާމިޔާބީތަކުގެ ސަބަބަކަށް ވެފައިވަނީ އެމީހުންގެ ބައިބައިވުމެވެ،" ހުތުބާގައިވެއެވެ.\nހުތުބާގައި ބުނެފައި ވަނީ އީދަކީ އެންމެހައި މުސްލިމުންނަށް އަންނަ އުފާވެރި މުނާސަބަތެއް ކަމަށެވެ. އެއީ ހުރިހާ ގިންތިތަކަކަށާއި ފަންތިއަކަށް ވެސް އަންނަ އުފާވެރި މުނާސަބަތެއް ކަމަށް ހުތުބާގައި ބުނެފައިވެއެވެ. މި އުފަލަކީ އުއްމަތުގެ އެއްވެސް ފަރުދެއް އެކަހެރި ނުކޮށް އެންމެން ޝާމިލުވާ ގޮތަށް އޮތް އުފަލެއް ކަމަށްވެސް ހުތުބާގައި ބުނެފައިވެއެވެ. އިސްލާމީ އީދުތަކުގައި އޮތީ އިސްލާމީ މިންގަނޑުތަކުގެ ތެރޭގައި އުފާފާޅު ކުރުމާއި މުނިފޫހިފިލުވުން ކަމަށާއި އެއީ ހިތްތަކުގެ ސާފުކަމުންނާއި މޫނުތަކުގެ އުފާވެރިކަމުން ކަމަށްވެސް އީދު ހުތުބާގައި ބަޔާންކޮށްފައިވެއެވެ.\nކޮވިޑް19 ގެ ނުރައްކާތެރި ބަލާ އާފާތުގެ ސަބަބުން ބޮޑު ޖަމާއަތުގައި އީދު ނަމާދު ނުކުރެވުނު ނަމަވެސް މާލޭގެ ވެސް ބޮޑެތި މިސްކިތްތަކުގައި ވަނީ އީދު ނަމާދު ޖަމާއަތުގައި ކޮށްފައެވެ. އީދު ހުތުބާގައި ވަނީ އިސްލާމްދީނަކީ ގައުމުގެ މިނިވަންކަމާއި ވަހުދަތުގެ ބިންގާ ކަމަށް ވަނީ ބަޔާންކޮށްފައެވެ.\n"އެހެންކަމުން އަޅުގަނޑުމެންގެ އަގީދާ ހަރުދަނާކޮށް ވަކިވަކިވެފައިވާ އަޅުގަނޑުމެންގެ ހިތްތައް އަލުން ގުޅުންވަންޖެހެއެވެ. އެއްބަޔަކު އަނެއް ބަޔަކަށް ފުރައްސާރަ ކުރުމާއި މަލާމާތް ކުރުން ފަދަ ވިޔާނުދާ އަމަލުތަކުން ދުރުހެލިވެ އަހުވަންތަ ބަޔަކަށް ވާންޖެހެއެވެ. އަދި ގައުމުގެ މިނިވަންކަމުގެ ރަމްޒު ކަމުގައިވާ އިސްލާމްދީން ހިމާޔަތްކޮށް ދެމެހެއްޓުމަށް ދިވެހި ދައުލަތުގެ ވެރިންނާއި އެންމެހާ ރައްޔިތުންގެ އަޒުމް އާ ކުރުމަށް މި މަގާމުގައި ހުރެ މިއަދު ގޮވާލަމެވެ،" ހުތުބާގައިވެއެވެ.\nއީދު ހުތުބާ ނިންމާލަމުން ވަނީ ކޮވިޑްގެ ނުރައްކާތެރިކަމުން ދިވެހި ގައުމާއި ރައްޔިތުން ސަލާމަތް ކުރުމަށް އެދި ދުއާ ކޮށްފައެވެ. އަދި މިކަމުގެ ސަބަބުން ރާއްޖޭގެ ހީނަރުވެފައިވާ އިގްތިސޯދަށް އާރޯކަން ލިބި ރޯދި ބަރަކާތް އިތުރު ކުރެއްވުމަށް ވެސް ވަނީ ދުއާ ކޮށްފައެވެ.\nPrevious ކެލާ އިން ޕޮޒިޓިވްވި މީހުންގެ އަދަދު 9އަށް\nNext އެކަކު އަނެކަކަށް މައާފުކޮށް ސުލްހައާ ހަމަޖެހުމަށް އިސްކަން ދިނުމަށް ރައީސް އިލްތިމާސްކުރައްވައިފި


Majilis Inthihaabah Kurimathilaan Ahna Hafthaagai Hulhuvaalanee - Vaguthu\nމަޖިލިސް އިންތިޚާބަށް ކުރިމަތިލާން އަންނަ ހަފްތާގައި ހުޅުވާލަނީ\nއޭޕްރީލް މަހު ބާއްވާ މަޖިލިސް އިންތިހާބަށް ކުރިމަތިލުމުގެ ފުރުސަަތު މިމަހުގެ 28 ގައި ހުޅުވައިލާނެ ކަމަށް އިލެކްޝަން ކޮމިޝަން (އީސީ) އިން ވިދާޅުވެއްޖެއެވެ.\nއީސީގެ މެންބަރު އަހުމަދު އަކުރަމް ވިދާޅުވީ، މަޖިލިސް އިންތިހާބު އިއުލާން ކުރުން މިމަހުގެ 28 ވަނަ ދުވަހު އޮންނާނެ ކަމަށާއި އެ ދުވަހުން ފެށިގެން މަޖިލީހަށް ކުރިމަތިލުމަށް ހުޅުވާލައި އެޕްލިކޭޝަން ފޯމް ހުށަހަޅަން ހުޅުވާލާނެ ކަމަށެވެ.\nމަޖިލިސް އިންތިޚާބަށް ކުރިމަތިލާން ހުޅުވާލާއިރު ސަރުކާރުގައި ހިމެނޭ ދެވަނަ އަށް އެންމެ ބޮޑު ޕާޓީ ކަމަށްވާ ޖޭޕީ އާއި ކުރީގެ ރައީސް މައުމޫންގެ ރިފޯމް މޫވް މަންޓުން ވާދަކުރާ ކެންޑިޑޭޓުން އަދި ކަނޑައަޅާފައެއް ނުވެއެވެ.\nމަޖިލިސް އިންތިޚާބަށް ކުރިމަތިލާން ހުޅުވާލާއިރު ބަޖެޓް ނުލިބި އިންތިޚާބަށް ބައެއް ހުރަސްތައް ކުރިމަތިވެދާނެ ކަމަށް އިލެކްޝަންސް ކޮމިޝަނުން ކުރިން ވަނީ ވިދާޅުވެފައެވެ. ނަމަވެސް މިއަދު އަކުރަމް ވިދާޅުވީ، މަޖިލިސް އިންތިހާބަށް ބޭނުންވާ ބަޖެޓް ހަމަޖެއްސުމަށް ރައީސް އިބްރާހިމް މުހައްމަދު ސޯލިހާއި މަޖިލިސް ރައީސް ގާސިމް އިބްރާހީމާއި މަޝްވަރާ ކުރެވެމުންދާ ކަމަށެވެ.\nމަޖިލިސް އިންތިހާބު އެއްވެސް ދަތިކަމެއްނެތި ބޭއްވޭނެ ކަމުގެ ޔަގީންކަން އެބައޮތް ކަމަށްވެސް އޭނާ ވިދާޅުވި އެވެ.\nމަޖިލިސް އިންތިހާބު ބޭއްވުމަށް ހަމަޖެހިފައިވަނީ އަންނަ އޭޕްރީލް މަހުގެ ހަވަނަ ދުވަހު އެވެ. މިފަހަރުގެ މަޖިލިސް އިންތިޚާބުގައި 87 ދާއިރާ އަށް މެންބަރުން އިންތިޚާބު ކުރާނެއެވެ.\nޝަރީފް މިފަހަރު ކިހިނެތް ހަދާނީ\nޖެނުއަރީ 22, 2019 14:28\nއެމްޑީޕީގެ ލާދީނީ މީހުންނަށް ވޯޓު ނުދޭތި މިފަހަރު އެމްޑީޕީ ސައިޒައް ކަނޑާލާނަން ވައްސަލާމް.\nޖެނުއަރީ 22, 2019 17:12\nނޫންނޫން އެއްގޮތަކަށްވެސް ކުރިމަތިލާން ހުޅުވާލާނެ ކަމެއްނެތް. “މިވެނިބައެކޭ ތިމަންމެން މިހޮވީ” މިހެން އިޢުލާންކުރީމާ އެ ނިމުނީ.


China in anekkaves Raajje ah ehee foaru kohdheefi\nޗައިނާއިން އަނެއްކާވެސް ރާއްޖެއަށް އެހީ ފޯރުކޮށްދީފި\nކޮވިޑް-19 އާ ދެކޮޅަށް ރާއްޖެއިން ކުރަމުންދާ މަސައްކަތުގައި ރާއްޖެއަށް އެހީތެރިވުމަށް ޗައިނާއިން ޕަރސަނަލް ޕްރޮޓެކްޓިވް އިކުއިޕްމަންޓް ހަދިޔާކޮށްފިއެވެ.\nޗައިނާ ސަރުކާރުން ރާއްޖެއަށް ހަދިޔާކުރި ތަކެތީގެ ތެރޭގައި ހިމެނެނީ މެޑިކަލް ޕްރޮޓެކްޓިވް ފޭސް މާސްކް، ސަރޖިކަލް މާސްކް، ޑިސްޕޯސަބަލް ކަވަރޯލް އަދި މެޑިކަލް ގޮގްލްސްއެވެ. އެގޮތުން މީގެ ކޮންމެ އެއްޗެއްގެ 5000 ޕީސް ވަނީ ފޯރުކޮށްދީފައެވެ. މި އެހީއަކީ ކޮވިޑް-19 ފެތުރުނަ ނުދިނުމަށް ފްރަންޓް ލައިންގައި މަސައްކަތްކުރާ ފަރާތްތަކަށް ލިބުނު އިތުރު ފަސޭހައެކެވެ.\nކޮވިޑް-19 ފެތުރެން ފެށީއްސުރެ މެދު ނުކެނޑި ޗައިނާއިން ގެންދަނީ ރާއްޖެއަށް އެހީވަމުންނެވެ.\nމީގެ ކުރިންވެސް ޗައިނާ ސަރުކާރާ ބައެއް ވިޔަފާރި ކުންފުނިތަކުގެ ފަރާތުން ރާއްޖެއަށް ގިނަ އެހީތަކެއް ވަނީ ލިބިފައެވެ. އެގޮތުން ޗައިނާ ސަރުކާރާއެކު ރާއްޖެއަށް އެހީވި ވިޔަފާރިތަކާ ވިޔަފާރިވެރިންގެ ތެރޭގައި ހިމެނެނީ އަލީބާބާ ކުންފުނީގެ ވެރިޔާ ޖެކް މާ، ޗައިނާ މާޗެންޓް ޕޯޓްސް ގްރޫޕް، ޗައިނާ މެޝިނަރީ އިންޖިނިއަރިން ކޯޕަރޭޝަން، ބެއިޖިން އަރބަން ކޮންސްޓްރަކްޝަން އިންވެސްޓްމަންޓް އެންޑް ޑިވެލޮޕްމަންޓް ކޮމްޕެނީ، ޑޮންގްފެންގް އިލެކްރިކް އިންޓަރނޭޝަނަލް ކޯޕަރޭޝަން، ޗައިނާ ހާބަރ އިންޖިނިއަރިންގ ކޮމްޕެނީ، ޗައިނާ ކޮމިއުނިކޭޝަންސް ސެކަންޑް ނެވިގޭޝަނަލް ބިއުރޯ ސެކަންޑް އިންޖިނިއަރިން ކޮމްޕެނީ އަދި ހުއާވޭ ޓެކްނޮލޮޖީޒް އެވެ.\nރާއްޖެގޭ ޙާލަތާ ގުޅޭ ގޮތުން މިހަފްތާގައި ފޮރިން މިނިސްޓަރ އަބްދުﷲ ޝާހިދު އާއި، ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ޖަންގް ލިޖޮންގް ވަނީ ވީޑިއޯ ކޮންފަރެންސް މެދުވެރިކޮށް މަޝްވަރާކުރައްވާފައެވެ.\nޗައިނާއިން އަނެއްކާވެސް ރާއްޖެއަށް އެހީ ފޯރުކޮށްދީފި04 weeks ago\nފްރޮންޓްލައިންގައި މަސައްކަތް ކުރާ ހުރިހާ ދިވެހީންނަށް ކުރުނީސް ކުރަން: ޗައިނާ ސަފީރު01 month ago\nދިވެހިރާއްޖެއާއި ޗައިނާއިން ގުޅިގެން ކޮވިޑް-19 އާއި ދެކޮޅަށް މަސައްކަތްކުރާނެ އޮނިގަނޑެއް އެކުލަވާލަނީ01 month ago\nޗައިނާގެ ސަފީރު އީދުގެ ތަހުނިޔާ ފޮނުއްވެވީ ދިވެހިބަހުން!21 month ago\nޗައިނާގެ ސީމެކް ކުންފުނިން އަނެއްކާވެސް ރާއްޖެއަށް އެހީތެރިކަން ފޯރުކޮށްދީފި01 month ago


ސިއްރު –7– Esfiya – Dhivehi Vaahaka Site\nސިއްރު – 7\n- by inan - 28- April 1, 2018\nއަހަރެން މިބުނި އެއްޗަކުން މަންމައާއި ބައްޕަ ހުރީ ފާޑަކަށް ގަނޑުވެފައެވެ. ހައިރާންކަމެއްގެ ތެރޭގައެވެ. “ދަރިފުޅު ކީކޭތަ ތިކިޔަނީ؟ ” ބައްޕަ އަހަރެން ގާތު އަނެއްކާވެސް ސުވާލުކުރީ ގަބޫލުކުރަން ދަތިވެގެންނެވެ. ބައްޕަމެންނަށް ވިސްނައިދޭންވެގެން އާޔާ ހޮސްޕިޓަލުގަ އޮތް ވާހަކަ ބުނަންވެގެން އަނގަ ހުޅުވާލި ވަގުތު އެކަމަށް ހުރަސްއެޅީ ބިރުވެރި ފާޑަކަށް ރިންގުވާންފެށި އަހަރެންގެ ފޯނެވެ. ލޮލުން ކަރުނަ ފޮހެލަމުން ބިރުންހުރެ މަޑުމަޑުން އަހަރެންގެ ޖީބުގައި އޮތް ފޯނުނަގައި ކަންފަތުގައި ޖައްސާލީމެވެ. އެވަގުތު އިވުނު ބަސްތައް އަހަންނަށް އިވުނީ ކަންފަތައް ހޮނު ގުގުރިއެއް ޖެހި ފަދައިންނެވެ. އަހަރެންގެ އަތުން ފޯނު ދޫވިއެވެ. ދެފައިން ވާގިދާހެން ހީވުމުން ހުރި ތަނަށް ތިރިވެވުނެވެ. ބިންމައްޗަށް ތިރިވެވުނު ވަގުތު އަހަރެންގެ ގައިން ވަރު ހުސްވެގެން ގޮސް ބިންމަތީގައި ބާރަކަށް ބޯޖެހުނެވެ. ދެން ވީގޮތެއް ނޭނގުނެވެ.\nއަހަންނަށް މަޑުމަޑުން ދެލޯ ހުޅުވާލެވުނެވެ. މުޅި ތަން ވަނީ ހުދު އަލިން ދިއްލިފައެވެ. މަތި ފެންނަނީ އެއްކޮށް ހުދުކުލައިންނެވެ. އަހަންނަށް މި އޮވެވެނީ ކޮންތާކު ބާވައެވެ؟ ގައިމު މިއީ އަހަރެންގެ ގެއެއް ނޫނެވެ. ދެން ކޮންތަނެއް ހެއްޔެވެ؟ އަހަންނަށް ފުރިހަމައަށް ހޭވެރިކަން ވީ ފިނިފިނި މަޑު އަތަކުން އަހަރެންގެ ނިތްކުރިމަތީގައި ފިރުމާލުމުންނެވެ. “ދަރިފުޅާ އަޔާން…” ހިތްހެޔޮ ކަމާއިއެކު އަހަރެންގެ ނިތްކުރީގައި ފިރުމާލަމުން އެ ގޮވާލީ އަހަރެންގެ ލޯބިވާ މަންމައެވެ. މަންމަގެ މޫނަށް އަހަންނަށް ނަޛަރު ހިންގާލެވުނީ ބޭއިޚްތިޔާރުގައެވެ. ދުޅަވެ ރަތްވެފައިވާ މަންމަގެ ދެލޯ ފެނުމުން އެ މައިމީހާ ހިތާމަކޮށްފައިވާ މިންވަރު އަހަންނަށް ވަޒަންކޮށްލެވުނެވެ.\n“މަންމާ… ކި.. ކީއްވެ އަޔާން މިތާ؟ ކޮންތަނެއްތަ މިއީ؟” އަހަރެން ވަރުބަލި ކަމާއިއެކު ނަމަވެސް ކެތްކޮށްލަމުން މަންމަގާތު އެހީމެވެ. އެއިރު ބޮލުގައި ކުޑަ ރިހުމެއްވެސް އުފެދިފައި ވެއެވެ. ހިނގާދިޔަ ކަންތައްތައް ހަނދާން ކުރަން އުޅުމުން އަހަރެންގެ ބޮލުގައި ވީ ރިހުން އިހުނަށްވުރެ ގަދަ ވާކަން އިޙުސާސްވިއެވެ. އިސްތަށިގަނޑުގައި ބާރަށް ހިފާލެވުނީ ތަދުވާ ވަރުންނެވެ. އެވަގުތު އަތުގައި އެއްޗެއް ޖެހުމުން ރަނގަޅަށް ނިތްކުރިމަތީގައި އަތް ހާކާލީ ކޮން އެއްޗެއްތޯ ޔަގީން ކޮށްލުމަށެވެ. އަހަރެންގެ ނިތްކުރީގައި ފުދޭވަރެއްގެ ބޮޑު ހިސާބެއްްގައި ވަނީ ބޭސް އަޅާފައެވެ. އަހަރެންގެ ބޯ ފަޅައިގެން ދިޔައީއެވެ.\nއަހަރެންގެ އެދުމުގެ މަތިން މަންމަ އަހަންނަށް ވީގޮތް ކިޔައިދިން ނިމުނު އިރު ވެދިޔަ ހުރިހާ ކަމެއް އަހަރެންގެ ލޯމައްޗަށް ސިފަވެ ނިމިއްޖެއެވެ. ގަޔަށް ހޫނު ފެންއެއްޗެއް ޖެހުމުން މީހަކު އަވަހަށް ތެދުވާހެން އަހަރެންވެސް ފުންމައިގެން ތެދުވީމެވެ. މަންމަވެސް އިނީ ހައިރާންވެ އަހަންނަށް ވަމުންދާގޮތް ބަލާށެވެ. އަހަރެންގެ ހަނދާންތައް އަނބުރާ އައުމުން އަހަރެންގެ ވަރުބަލިކަންވެސް ފިލައިފިއެވެ. އާ ދިރުމަކުން ދިރުން ލިބުނު ފަދައެވެ. އެވަގުތު އަތަށް ވާންވުމުން ބަލައިލިއިރު އަތަށް ވަނީ އައިވީ ގުޅާފައެވެ. ބޮޑުކަމެއްތާއެވެ. ކިތަންމެ އަވަސްކުރަން އުޅުނަސް މިކަހަލަ ގަޑިގަޑީގައި ނިކަން ހުރަސްތަކާއި ކުރިމަތިލާން ޖެހޭނެއެވެ.\nއަހަންނަށް އާޔާގެ ނަން ކިޔަން ފެށުނެވެ. ހާސްވެ ހުރެއެވެ. ދުލުކުރީގައި މިވަގުތު އޮތީ ހަމައެކަނި ދެ އަކުރުގެ އެ ނަމެވެ. މަންމަ އަހަރެން ގާތު ވީ ކީއްތޯ އެހުމުންވެސް އަހަންނަށް ޖަވާބެއް ނުދެވުނެވެ. ހީވަނީ ނުފެންނަ ބާރަކުން އަހަރެންގެ ދުލަށް އެހެން ބަހެއް އަންނަން އުޅުނަސް ހިފަހައްޓާހެންނެވެ. އެއިރު އަހަރެންގެ ބޮޑު ދެލޮލުން ރޮނގަކަށް ކަރުނަ އާދެއެވެ. ގައިހުރި ބާރެއް ލައިފައި އަތަށް ގުޅާފައި އިން އައިވީ ދަމައިގަތީމެވެ. އަތުން ލޭތައް ފައިބައިގަތީ ޖަލެއްގައި ކަސްތޮޅު އެޅިގެން ތިބެފައި މިނިވަންކަން ލިބުމުން ދުއްވައިގަންނަ ފަދައިންނެވެ. އަތުން ކިތަންމެ ވަރަކަށް ލޭ ފޭބިނަމަވެސް އެކަމަކަށް މިވަގުތު އަހަރެންގެ އެއްވެސް ފަރުވާލެއް ނެތެވެ.\nއެންމެ ފަހުން އެނދުންވެސް ފުންމާލުމަށްފަހު މަންމަގެ އަތުގައި ހިފައިގެން ދުއްވައިގަތީމެވެ. ނަރުހެއް ނެތްކަން އެއީ މިވަގުތު އަހަރެންގެ ނަސީބެވެ. މަންމަ އަހަރެން މި ހޮސްޕިޓަލަށް ގެނައިކަންވެސް އެއީ ނަސީބެކެވެ. އެއީ އާޔާވެސް އޮތީ މި ހޮސްޕިޓަލުގައި ކަމަށް ވާތީއެވެ. މީހުން ގައިގައި ޖެހެމުން އެގޮތް މިގޮތަށް ގޮސް އާޔާ އޮތް ރޫމް ކުރިމަތީގައި ހުއްޓިލީމެވެ. އަހަންނަށް އިރުކޮޅެއްވާންދެން އެ ދޮރަށް ބަލަހައްޓައިގެން ހުރެވުނީއެވެ. މަންމަ އަހަންނާއި ސުވާލު ކުރަމުން ދިޔައިރުވެސް އަހަރެން އެއްވެސް ޖަވާބެއް ނުދެމެވެ. އަހަރެންގެ އެހާ ހިތްވަރު ނެތީއެވެ.\nތުރުތުރު އަޅާއޮތް އަތަކާއިއެކު ކުރިމަތީގައި ހުރި ދޮރުގެ ތަޅުގައި ހިފާލައި މަޑުމަޑުން އެތެރެއަށް ކޮށްޕާލީމެވެ. އަހަރެންގެ މަންމަގެ އަތުގައި ހިފައިގެން އެތެރެއަށް ހިނގައިގަތީ ލަސް ފިޔަވަޅުތަކެއްގައެވެ. މުޅި ތަން ވަނީ ހުދުއަލިން ދިއްލިފައެވެ. އެތާ ހުރި އެނދު ވަށައިގެން މީހުންތަކެއް ތިއްބެވެ. އަހަރެންވެސް މިސްރާބުޖެހީ އެ ދިމާލަށެވެ. އަހަރެން ގޮސް ހުއްޓިލީއިރު އެތާ ހުރި އެއްވެސް މީހަކު ދިރިހުރިހެންވެސް ހީ ނުވެއެވެ. އެންމެންގެ މޫނުމަތިވަނީ މިލާ މޯޅިވެފައެވެ. އެންމެންގެ ލޯތައްވަނީ ރަތްވެ، ދުޅަވެ އަރައިފައެވެ. ބަޔަކު މިވަރަށް ހިތާމަކޮށްފައި ވަނިކޮށް ފެނުނު މިއީ ފުރަތަމަ ފަހަރެވެ. ހައިރާންވެފައި ހުރީ ހަމައެކަނި އަހަރެންގެ މަންމައެވެ.\nއަހަރެން ގޮސް އެނދު ކައިރީ ހުއްޓިލީއިރު ގިސްލެވެން ފަށައިފިއެވެ. އިސާހިތަކު އަހަރެންގެ މަޑު ގިސްލުމުގެ އަޑު މުޅި ކޮޓަރިތެރޭގައި ގުގުމާލައިފިއެވެ. މަންމަ އަދިވެސް ހުރީއެވެ. ވާނުވާ ނޭނގޭ ޙާލުގައެވެ. ވާނީ އެހެންކަން އަހަރެންވެސް ޤަބޫލު ކުރަމެވެ. މަންމަމެންގާތު އާޔާގެ މިވަގުތުގެ ޙާލަތު ބަޔާންކޮށްދޭން އަނގަ ހުޅުވާލިތަނާ އަހަންނަށް އައި ފޯނުކޯލުން ލިބުނު ޚަބަރަކުން އަހަރެން ހޭހުސްވެގެން ހުރިތަނަށް ދެމުނީވިއްޔާއެވެ. މަންމަމެންގާތު އެވާހަކަ ނުބުނެވެނީހެވެ. ކުރި އަސަރެއްގެ ބޮޑުކަމުންނެވެ.\nއެނދުމަތީގައި އޮތް އިންސާނާގެ މުޅި ހަށިގަނޑު ފޮރުވާލެވިފައިވަނީ ހުދުފޮތިގަނޑަކުންނެވެ. އެއީ އަހަރެންގެ ހިތުގައި އޮތް ނަމުގެ ވެރިޔާއަށް ނުވުމަށް އެދި ހިތާހިތުން ދުޢާކޮށްލެވުނެވެ. ނަމަވެސް ވާނެގޮތެއް އިނގޭނީ ކާކަށްހެއްޔެވެ؟ އަހަރެން އެފޮތިގަނޑު މަޑުމަޑުން ނެގީމެވެ. އަހަރެންގެ ފައިދަށުން ބިންގަނޑު ދެމިގެން ދިޔަހެން ހީވިއެވެ. ވަށައިގެންވާ މުޅި ދުނިޔެ އެނބުރޭހެންވެސް އެބަ ހީވެއެވެ. “ނޫން” އޭ ކިޔާ ދެއަތަށް ބޯ ހޫރުވާލަމުން އަހަރެން ފަހަތަށް ފިޔަވަޅު އަޅަމުން ދިޔައީމެވެ. އަހރެންގެ ހުރިހާ އުންމީދެއް ވެއްޔާ މޮޑެވިގެން އެ ދިޔައީ ކުޑަ ހިނދުކޮޅެއްގެ ތެރޭގައެވެ. އާޔާގެ ނަމުން ބާރަށް ހަޅޭއްލަވައިގަތީމެވެ. މިވަގުތު އަހަރެން ބޭނުމީ ލެވުނުހާ ބާރަކަށް ހަޅޭއްލަވައިގަނެފަ އަޑުގެ ނެތްކޮޅަށް ރޯށެވެ. ހަށިގަނޑުގައިވާ ހުރިހާ ހިތާމަތަކެއް އެ ރުއިމާއެއްކޮށް ނެރެލާށެވެ. އަހަންނަށް ކުޑަކަކޫ މައްޗަށް ތިރިވެވުނެވެ. އަހަރެންގެ އެންމެ ގާތް އެކުވެރިޔާ އާހިލް އަހަރެންގެ ކޮނޑުގައި ހިފާލަމުން އަހަންނަށް ހިތްވަރުދިނެވެ.\nއަހަންނަށް މިހެން ނުވާންންވީ އެއްވެސް ސަބަބެއް ނެތެވެ. ކުރިމަތީގައި ހުދުފޮތިގަނޑެއްގެ ދަށުގައި އެޔޮތީ އެހަށިގަނޑެއްގައި ހަމަ އަހަރެންގެ ގައިގައިވެސް ވާ ލޭ ހިނގާ އަހަރެންގެ އެއްބަނޑު އެއްބަފާ ކޮއްކޮއެވެ. އަހަރެންގެ ލޯބިވާ ކޮއްކޮ އާޔާއެވެ. އަހަރެންގެ ފުރާނަ އެ ކޮއްކޮއަށްޓަކައި ގުރުބާންކުރަންވެސް ތައްޔާރަށް ހުރި އަހަރެންގެ ކޮއްކޮއެވެ. އޭނާ މިތާ އޮތް ވާހަކަ އަހަރެމެންގެ މައިންބަފައިންގާތު ބުނަން އުޅުނު ވަގުތު ފޯނުކޯލުން ލިބުނު ޚަބަރަކީ މިއީއެވެ. މުޅި ދުނިޔެއަށް އަހަރެން އެކަނިވެރިކޮށްލާފައި އަހަރެންގެ ހުރިހާ އުފާތަށް ހިފައިގެން އާޔާ މިދުނިޔެ ދޫކޮށް ދިޔަ ޚަބަރެވެ. ކޮންފަދަ އަނިޔާވެރި ދުނިޔެއެއް ހެއްޔެވެ؟ ކިހާ އިންސާފުވެރިހެއްޔެވެ؟\nކޮންމެޔަކަސް އަހަންނަށް ދެން އޮތްގޮތަކީ ކެތްތެރިވެ އާޔާއަށް ހެޔޮ ދުޢާ ކޮށްދިނުމެވެ. ނެތް ހިތްވަރު ލައިގެން އަހަރެން ކޮޅަށް ތެދުވެ ގޮސް އަހަރެންގެ ފުރާނައަށްވުރެ ލޯބިވާ މަންމަ ގާތު ހުއްޓިލީމެވެ. “މަންމާ… ސޮރީ… އަޅުގަނޑަށް މަޢާފު ކުރޭ… މި ވާހަކަ އަޅުގަނޑަށް މާ ލަހުން ބުނެވޭތީ މާފު ކުރޭ…” މަންމަ ބަހެއް ނުބުނެ ހުރި ހުރުމުން ހީވަނީ އަހަރެން ވާހަކަދައްކަން ފުރުސަތު ދީގެން ހުރިހެންނެވެ. މަންމަ އެކައްޗެކޭވެސް ނުބުނުމުން އަހަރެންގެ ވާހަކައާއިގެން އަހަރެން ކުރިއަށް ދިޔައީމެވެ. “މަންމަ ގާތު ބުނިން ދޯ އާޔާ މަރެއް ނުވެޔޭ… އާޔާ ބަލިވެ އުޅޭ ވާހަކަ ބުނަން އުޅުނު ތަނާ އާހިލް ގުޅާފަ ބުނީ އާޔާ މި…” އަހަންނަށް އަނެއްކާވެސް ގިސްލެވެން ފެށުނެވެ. ނަމަވެސް ހިތަވަރު ކޮށްލާފައި އަނެއްކާވެސް ކުރިއަށް ދިޔައީމެވެ. ” މަންމާ…. އެޔޮތީ އާޔާ… އެ އެނދުގަ ހުދު ފޮތިގަނޑަކުން ފޮރުވާލެވިފައި އެވަނީ އަލުގަނޑުގެ ކޮއްކޮ އާޔާ… އަދި މަންމަގެ ދަރިފުޅު…” ދެނެއް ނުވާނެއެވެ. ވާވަރަށް ކެތްވެސް ކުރެވިއްޖެތާއެވެ. އަހަރެންގެ ބަޑިފަޅައިގެން ދިޔައެވެ. މަންމަ ބަސް ހުއްޓުނެވެ. ހުރިތަނަށް ގަނޑުވެފައި ހުރީއެވެ. ހަދާފައި ތަނެއްގައި ބަހައްޓާފައި ހުރި ބުދެއް ހެން އެސްފިޔައެވެސް ހަލުވާނުލާ މަންމަ ހުރީއެވެ.\nވާނީ މިހެންކަން އަހަންނަށް އޭރުވެސް އިނގެއެވެ. އަހަންނަށް މިކަމުގައި މާފެއްވެސް ނުވާނެއެވެ. މިވީ ދެތިން ދުވަހުތެރޭ މިކަން އަހަރެން ސިއްރު ނުކޮށް މަންމަމެން ގާތު ބުނިނަމަ މަންމައަށް އެހާބޮޑު ހިތާމައެއް ނުލިބުނީސްކަންނޭންގެއެވެ. އަހަންނަށް އެހުރިހާ ދޮގުތަކެއް އެ މައިންބަފައިން ގާތު ހަދާކަށްވެސް ނުޖެހުނީހެއް ނޫންހެއްޔެވެ؟ އާޔާއަށް އެ މައިންބަފައިންގެ ފަރާތުން ފުރިހަމަ ލޯތްބާއި އަޅާލުން ލިބުނީހެއް ނޫންހެއްޔެވެ؟ ނަމަވެސް ދެން ކުރާނެ ކަމެއް ނެތެވެ. ނަމަނަމައަކު ކެއްކޭނެ ރިހައެއް ނޯންނާނެއެވެ. ވަގުތު ފާއިތުވެއްޖެއެވެ. އަހަރެންގެ ޒުވާން ސިކުނޑިއަށް ވިސްނުނު އެންމެ މޮޅު ގޮތް ހަދައިގެން އަހަރެންވެސް ހުރީއެވެ.\nއަހަރެންގެ މަންމައަށް ވީގޮތް ފެނި ހިތުގެ އެންމެ ފުންމިނަށް އަސަރު ކުރިއެވެ. އަހަރެން މަންމަ ގާތަށް މިސްރާބުޖެހީ މަންމަގެ ޙާލަތު އިތުރަށް ގޯސްވެދާނެތީއެވެ. އަހަންނަށް މަންމަގާތަށް ދެވުނީ ކިރިޔާއެވެ. ޚަބަރު ހުސްވެގެން އަހަރެންގެ އަތުތެރެއަށް މަންމަ ވެއްޓުނެވެ. އަހަރެން އިތުރަށް ހާސްވިއެވެ. މިވަނީ ކިހިނެއް ހެއްޔެވެ؟ ކަންތައްތައް މިދަނީ މުޅިން ގޯހުން ގޯހަށެވެ. އާޔާއަށްފަހު މަންމައަށް މިވީ ކިހިނެއް ހެއްޔެވެ؟ ނޫނެކެވެ. މަންމައަކަށް ދެރަގޮތެއް ނުވާނެއެވެ. މި ހަށިގަނޑުގައި ވިންދު ހުރި ހިނދެއްގައި މާތް ﷲގެ އިރާދަފުޅުން މަންމައަށް ދެރަގޮތެއް ވިޔަކަ ނުދޭނަމެވެ.\nއިންތިޒާރުގައި ހުންނަމޭ ލޯބިން 35\nޔާރާއޭ… (9 ވަނަ ބައި )\nsalaam… thiya kiyuntherin gaathu bunevifa oiyy date ah vure lahun mi part genesdhevunythy varah bodah maafah edhen… adhi mi hafthaa in feshigen konme dhuvahaku part eh up nukureveyne vaahaka hithaamayaaieku thiya kiyuntheringe samaalu kamahttakaa dhannavaalan.. dhn kuriyah oiyy thaa konme tuesday adhi thursday egga vaahaka up kuramun gendhaanan, in sha allah… adhi mi part ves kiyuntherin ummeedhu kuri varah vure kuruvefa vaanama varah bodah maafah edhen…9vana bain feshigen vaahaka dhigu kurevemun dhaane.. in sha allah.. miee ehn site akah ves up kurevemun anna vaahakaeh kamun,esite ga up koffa in varah mi site ga ves up kurevemun mi dhany… ehn kamun kuriyah oiyy thaa in sha allah vaahaka dhigu vaane… kiyuntherinnah mi situation understand vaane kamah ummeedhu kuran..\nMi part ves v v reethi. But mi part Kiyaa nimunu iru rovijje\njazakillah khairan Naadhee..\nVrh reethi… obiness to the nxt… bunrne ehchh s neyngey..curiously waitin4the tuesday… ly…\nJazakillah khairan mishy…\nMi vaahaka ge 10 part kiyaalan libeyny kon irakun tho.. Mi vaahaka part9aa hama ah kiyaafin (vaahaka .com ) in… V v reethi.. Avahah up kohdheeba plzzzzzzz


Boluge Isthashigandu Varu Gadha Kuran Kaashi Theyo Beynun Kurevi Dhaane Goiythah - Vaguthu\nއާންމުކޮށް އިސްތަށިގަނޑަށް ދިމާވާ މައްސަލައަކީ އަހަރެމެންގެ ތެރެއިން ގިނަ މީހުން ތަޖުރިބާ ކުރާ ކަމެކެވެ. އެއީ ޕޮލިއުޝަން ނުވަތަ ސްޓްރެސްގެ ސަބަބުން ވިޔަސް ނުވަތަ ހަމައެކަނި ހެއާ ކެއާ ރޫޓީންއެއް ނެތުމުގެ ސަބަބުން ވިޔަސް އިސްތަށި ފައިބާ ތަޖުރިބާ ކުރުމަކީ ވަރަށް ހިތްދަތިވާ ކަމެކެވެ.\nކާށި ތެލަކީ ބޮލުގެ އިސްތަށިގަނޑުގެ ދުޅަހެޔޮކަން އިތުރުކޮށް، އިސްތަށިގަނޑު ވެއްޓުން ކުޑަކުރުމަށް އެހީތެރިވެދޭ އެއްޗެކެވެ. ކާށި ތެލަށް އިތުރު ބާވަތްތައް އެއްކޮށް ތެލުގެ ބޭނުން އެންމެ ރަނގަޅު ގޮތުގައިވެސް ހިފިދާނެއެވެ. މި ބަލާލަނީ ކާށިތެލަށް އިތުރު ބާވަތްތައް އެއްކޮށް ތެލުގެ ފައިދާ ހޯދޭނެ ގޮތްތަކަށެވެ.\nމާމުއިއަކީ އިސްތަށިގަނޑުގެ ތެތްކަން ހިފަހައްޓައިދީ އިސްތަށިގަނޑަށް އަލިކަން އިތުރުކޮށްދިނުމުގައި އެހީތެރިވެދޭ އެއްޗެކެވެ. ފަސޭހައިން ތައްޔާރުކޮށްފައިވާ މި ހެއާ މާސްކަކީ އިސްތަށިގަނޑަށް ވަރަށް ފައިދާހުރި މާސްކެކެވެ. ހަމައެކަނި ކުރަން ވީ ކަމަކީ:\nމޭޒުމަތީ އެއް ސަމުސާ ހޫނު ކާށިތެޔޮ އަދި މޭޒުމަތީ އެއް ސަމުސާ ނެޗުރަލް މާމުއި އެއް ބޯތައްޓެއްގައި އެއްކުރާށެވެ. އޭގެ ފަހުގައި މި ހެއާ މާސްކް އަޅައިގެން 20 ވަރަކަށް މިނެޓު ވަންދެން ބޮލުގެ އިސްތަށިގަނޑު ބަހައްޓާށެވެ. އެންމެ ރަނގަޅު ނަތީޖާ ހޯދުމަށް ހޫނު ފެނުން ރަނގަޅަށް ދޮވެލާށެވެ.\nކޮކޯ-ލެމަން ހެޔާ މާސްކް\nލުނބޯ އަކީ ވިޓަމިން ސީ އިން މުއްސަނދިވެފައިވާ، ކޮލަޖަން އުފެއްދުމަށް އެހީތެރިވެދޭ މާއްދާ އެކެވެ. ކޮލަޖަން އަކީ އިސްތަށިގަނޑުގެ ހެދިބޮޑުވުމަށް ބާރުއަޅާ އެއްޗެކެވެ. މީގެ އިތުރުން ލުނބޯގެ އެންޓިފަންގަލް ނޭޗާ އަކީ ގްރީސް މަދުކޮށް، ބޮލުގެ އިސްތަށިގަނޑު ސާފުކޮށް ބަހައްޓައި، ޕޯސްތައް އަންކްލޮގް ކޮށްދޭ އެއްޗެކެވެ. މި މާސްކް ހެދުމަށް އެއް ސަމުސާ ކޮކޮނަޓް ބޭސްޑް ހެއާ އޮއިލް(ކާށި ތެޔޮ) އާއި އެއް މޭޒުމަތީ ސަމުސާ ލުނބޯ ހުތް ތަށްޓަކަށް އަޅައި އެއްކޮށްލާށެވެ. މި މިކްސްޗަރ އިސްތަށިގަނޑުގައި ލުމަށްފަހު 15 މިނެޓު ވަންދެން ބަހައްޓާށެވެ. ދެން ޝޭމްޕޫ ބޭނުންކޮށްގެން އިސްތަށިގަނޑު ރަނގަޅަށް ދޮވެލާށެވެ.\nކޮކޮނަޓް އެންޑް ބަނާނާ ހެއާ މާސްކް\nހެއާ މާސްކް ހަދަން ފަސޭހަ އެހެން އެއްޗަކަށް ކޮކޮނަޓް(ކާށި ތެޔޮ) އަދި ދޮންކެޔޮ ހިމެނެއެވެ. ދޮންކޭލަކީ އަހަރެމެންގެ އިސްތަށިގަނޑު އޮމާންކޮށް، ގުދުރަތީ އިލާސްޓިސިޓީ ހިފަހައްޓައިދީ، ސްޕްލިޓް އެންޑްސް އަދި އިސްތަށިތައް ވަކިވުން ދުރުކޮށްދޭ އެއްޗެކެވެ. ބްލެންޑަރެއްގައި ދެބައިކުޅަ އެއްބައި ދޮންކެޔޮ އާއި އެއް މޭޒުމަތީ ސަމުސާ ކޮކޮނަޓް ބޭސްޑް ހެއާ އޮއިލް(ކާށި ތެޔޮ) އެއްކޮށްލުމަށްފަހު ރަނގަޅަށް ބްލެންޑް ކޮށްލާށެވެ. ދެބައި ރަނގަޅަށް އެއްވުމުން ބޯތައްޓަކަށް އެޅުމަށްފަހު ބޮލުގެ އިސްތަށިގަނޑު ރަނގަޅަށް މަސާޖުކޮށްލާށެވެ. ދެން 20 މިނެޓު ވަންދެން ޝޭމްޕޫ ލައިގެން އިސްތަށިގަނޑު ރަނގަޅަށް ދޮވެލާށެވެ.\nކޮކޮނަޓް އެންޑް އެގް ޔޯކް ހެއާ މާސްކް\nކުކުޅު ބިހުގެ ހުދު ބަޔަކީ ހަލާކުވެފައިވާ އިސްތަށިތައް މަރާމާތުކޮށް، އިސްތަށިގަނޑު އިތުރަށް ހަލާކުވިޔަ ނުދީ ރީތިކުރުމަށް އެހީވެދޭ އެއްޗެކެވެ. މި މާސްކް ހެދުމަށް އެއް ބިހުގެ ހުދުބައި ތައްޓަކަށް އެޅުމަށްފަހު އޭގެ ތެރެއަށް ކޮކޮނަޓް ބޭސްޑް ހެއާ އޮއިލް(ކާށި ތެޔޮ) އަދި ދެ މޭޒުމަތީ ސަމުސާ ލުނބޯ ހުތް އަޅާލާށެވެ. ރަނގަޅަށް އެއްކޮށްލުމަށްފަހު އިސްތަށިގަނޑުގައި ރަނގަޅަށް ހާކާލާށެވެ. ވިހި މިނެޓު މަޑު ވަންދެން މަޑުކޮށްލުމަށް ފަހު ފިނިފެނުން އިސްތަށިގަނޑު ދޮވެލާށެވެ.\nޑިސެމްބަރު 3, 2021 18:05\nޔޯކް އަކީ ރީނދޫ ބައި


Spain rovvaalumah fahu Russia quater ah\nޕެނަލްޓީ ޖަހައިގެން 4-3 ން މުބާރާތް ބާއްވާ ގައުމު ރަޝިއާ އަތުން ބަލިވެ ސްޕެއިން ކަޓައިފި އެވެ. މޮޅާއެކު މުބާރާތުގެ ތާރީހްގައި ރަޝިއާ ވަނީ ފުރަތަމަ ފަހަރަށް ކްއާޓާ ފައިނަލަށް ދަތުރު ކޮށްފަ އެވެ.\nސްޕެއިން ވަނީ، މުޅި މެޗުގައިވެސް، އެ ޓީމުގެ ރަސްމީ ގޭމް ކުޅެފަ އެވެ. ފުރަތަމަ ހާފުގައި ރަޝިއާގެ ހަމަލާތައް ފެނުނީ ނުރައްކާ ކޮށެވެ. ނަމަވެސް ދެ ވަނަ ހާފުގައި މުޅިން ކަހަލަގޮތަކަށް ސްޕެއިންގެ ކުޅުންތެރިން ކުޅުނީ ރަޝިއާގެ ހާފުގެ ތެރޭގަ އެވެ. ނަމަވެސް ރަޝިއާގެ ދިފާއީ ކުޅުންތެރިން ޑިފެންސް ފޫއަޅުވާލާފައި ދާކަށް އެއްވެސް ފުރުސަތެއް ނުދެ އެވެ.\nސްޕެއިންގެ ފުރަތަމަ ލަނޑަކީ މެޗުގެ 12 ވަނަ މިނެޓްގައި، ރަޝިއާގެ ޑިފެންޑަރު ޝާޖީ އިގްނާޝްވިޗް އަތުން ބައިކޮޅަށް ވަން ލަނޑެކެވެ. ރަޝިއާގެ އޭރިއާގެ އަރިމަތިން ސްޕެއިންއަށް ލިބުނު ހިލޭ ޖެހުމެއް އޭރިއާ ތެރެއަށް ނަގައިދިނުމުން، ސާޖީއޯ ރާމޯސް ބޮލުން ޖަހަން އުޅުމުން އިގްނާޝްވިޗް މަސައްކަތް ކުރީ ރާމޯސްއަށް ހުރަސް އެޅުމަށެވެ. ނަމަވެސް ރާމޯސް އެކު އިގްނާޝްވިޗް ވެއްޓި އޭނާގެ ފައިގައި ބޯޅައިން ޖެހިފައި ގޮސް ވަނީ އަމިއްލަ ގޯލް ތެރެއަށެވެ.\nރަޝިއާއިން ނަތީޖާ ހަމަހަމަ ކުރީ، މެޗުގެ 41 ވަނަ މިނެޓްގައި އެޓީމަށް ލިބުނު ޕެނަލްޓީއެއްގައި އާޓެން ޒޫބާ ކާމިޔާބު ކުރި ލަނޑުންނެވެ. އެ ޕެނަލްޓީއަކީ ރަޝިއާއިން ނެގި ހުރަހެއް ބޮލުން ދިފާއު ކުރަން އުޅުމުގެ ތެރޭގައި، ޑިފެންޑަރު ޖެރާޑް ޕީކޭ އަތުގައި ބޯޅައިން ޖެހުމުން ދިން ޕެނަލްޓީއެކެވެ.\nދެ ވަނަ ހާފުގައި، ސްޕެއިންގެ ކުޅުން އިތުރަށް ރަނގަޅު ވެގެން ދިޔައީ، ބަދަލު ކުޅުންތެރިޔެއްގެ ގޮތުގައި ވައިސް ކެޕްޓަން އަންދުރޭ އިނިއެސްޓާ ކުޅެން ނިކުތުމުންނެވެ.\nފުރިހަމަ ވަގުތު ހަމަވިިއިރު ވެސް މެޗުގެ ނަތީޖާ ހަމަހަމަ ވެފައި އޮތުމުން ދިޔައީ އެކްސްޓްޓައިމް ކުޅޭށެވެ. އެކްސްޓްރާ ޓައިމްގެ ފުރަތަމަ ހާފުގައި، ސްޕެއިން ވަނީ އެޓީމުގެ ރަސްމީ ޕްލޭންގައި ވަނީ ކުޅެފަ އެވެ. އެކްސްޓްރާ ޓައިމްގެ ދެ ވަނަ ހާފުގައި ސްޕެއިންވެސް ވަނީ ކައުންޓަ އެޓޭކު ފުރުސަތުގައި، ރަޝިއާގެ ގޯލަށް ނުރައްކާ ކޮށްފަ އެވެ.\nޕެނަލްޓީ ޝޫޓް އައުޓްގައި، ސްޕެއިންގެ ކުޅުންތެރިންގެ ތެރެއިން، ކޯކް އާއި އިއާގޯ އެސްޕަސް ޖެހި ޕެނަލްޓީން ޕެނަލްޓީ ރަޝިއާގެ ކީޕަރު އީގޯ އަކިންފީވް ވަނީ ދިފާއު ކޮށްފަ އެވެ.


Islami Nameh Kiyaathee India Ge City Eh Ge Nan Badhal Kohfi - Vaguthu\nއިސްލާމީ ނަމެއް ކިޔާތީ އިންޑިއާގެ ސިޓީއެއްގެ ނަން ބަދަލުކޮށްފި\nއިންޑިއާގެ އެންމެ އާބާދީ ބޮޑު ސްޓޭޓުގެ ސިޓީ އެއް ކަމަށްވާ އިލާހީއާބާދުގެ ނަން ބައްދަލުކޮށްފިއެވެ.\nމުސްލިމުންގެ މައިނިއޮރިޓީއެއް އޮންނަ މި ސްޓޭޓަށް މިހާރު ކިޔަނީ ހިންދޫ ދީނަށް ނިސްބަތްވާ ނަމެއް ކަމަށްވާ ޕްރާޔަޖަރްޖެވެ. އިންޑިއާގެ ފުރަތަމަ ބޮޑުވަޒީރު ޖަވާހިރް ލާލް ނެހެރޫ ނިސްބަތްވާ އިލާހީއާބާދު ސްޓޭޓްގައި 220 މިލިއަން މީހުންގެ އާބާދީއެއް އޮންނަ އިރު މީގެ ތެރެއިން 19 އިންސައްތަ އަކީ މުސްލިމުންނެވެ.\nމި ސިޓީއަށް އިލާހީއާބާދްގެ ނަމުން ނަން ދީފައިވަނީ 16 ވަނަ ގަރުނުގައި އެތާނގައި ރަސްކަންކުރި މޫގަލް މުސްލިމުންނެވެ. މި ސިޓީ އޮންނަނީ އިންޑިއާގެ ވެރިރަށް ނިއު ދިއްލީއާއި 650 ކިލޯ މީޓަރު ދުރުގައެވެ.\nމި ސިޓިގެ ނަން ބަދަލުކުރިކަން އިއުލާނު ކޮށްފައިވަނީ އެގައުމުގެ ވެރިކަންކުރާ ޕާޓީ ބީޖޭޕީއިންނެވެ. އެޕާޓީގެ ބުނި ގޮތުގައި މި ސިޓީގެ ނަން ބަދަލު ކޮށްފައިވަނީ އެ ސްޓޭޓްގެ ޗީފް މިނިސްޓަރު އެކަމަށް އެދުމުން ބޭއްވުނު ކެބިނެޓު ބައްދަލުވުމެއްގަ އެކަން ފާސް ކުރެވިގެންނެވެ.\nއިލާހީއާބާދް ސިޓީގެ ނަން ވެރިކަން ކުރާ ބީޖޭޕީން ބަދަލުކޮއްފައިވާއިރު މި ސްޓޭޓްގެ ނަން ބަދަލުކުރީ އެއީ މުސްލިމް ނަމަކަށް ވާތީ ކަމަށް އިންޑިއާގެ މީޑިއާތަކުން ބުނެއެވެ.\nބީޖޭޕީއިން 2014 ވަނަ އަހަރު އިންޑިއާގެ ވެރިކަމަށް އައުމަށް ފަހު އެގައުމުގައުވަނީ މުސްލިމުނާއި ދެކޮޅަށް އުފެދޭ ނަފުރަތު ވަނީ ހައިރާން ކުރަނިވި ވަރަކަށް މަތިވެފައެވެ. ކަންމިހެން ހުރުމުގެ ސަބަބުން އެގައުމުގައި ވަނީ ދީނީ އަދި އެހެހެނިހެން ގޮތްގޮތުން ތަފާތު ކުރުމުގެ ރޫހެއް އުފެދިފައިއެވެ.\nއިންޑިއާގެ ސަރުކާރުން މުސްލިމުނާއި މެދު ނަފްރަތު ކުރަމުން ދާއިރު އިންޑިއާގައި މުސްލިމުންނަށް ދެމުންގެންދާ ހަމަލާތަށް އަންނަނީ އިތުރުވަމުންނެވެ.\nއިންޑިއާގެ މީހަކު އާދައިގެ ކާރެއް 'ލަމްބޯގިނީ' އަކަށް ބަދަލު ކޮށްފި\nގުރުއާނާއި އަރަބި ކިޔަވައިދޭ ޓީޗަރުން އިންޑިއާ އިން ގެނެސްފި\nއޮކްޓޯބަރ 18, 2018 10:10\nރަގަޅުތާއެވެ. އިންޑިޔާގައި 75 ޕަސެންޓް މީހުންނަކީ ނޮންމުސްލިމުންކަމަށްވާއިރު އެމީހުންގެ ވޯޓަކީ ބޮޑުވަޒީރަށް މުހިއްމު އެއްޗެކެވެ. މޯދީއަށް އެމީހުންގެ ވޯޓު ލިބޭނީ މުސްލިމުންނަށާއި އިސްލާމްދީނަށް ފުރައްސާރަކުރިވަރެއްގެ މައްޗަށެވެ.\nއޮކްޓޯބަރ 18, 2018 11:09\nދެން އެދޭނީ މި ދިވެހިރާއްޖޭގެ ނަން ބަދަލުކުރަން ރަޙްމަތްތެރިއެއްގެ ހައިސިއްޔަތުން. ދެން ޖެހޭނީ އެކަންވެސް ކުރަން.\nއޮކްޓޯބަރ 18, 2018 11:43\nއިލާހީ އާބާދީއެއް ނޫން. އިލާހް އާބާދު\nއޮކްޓޯބަރ 18, 2018 12:08\nއަލާހް އާބާދު....އިލާހީ އާބާދެއް ނޫން


vnews - Sweden in kuni husvegen ehen qaumuthakun kuni ethere kuranee!\nސްވިޑަން އިން ކުނި ހުސްވެގެން އެހެން ގައުމުތަކުން ކުނި އެތެރެކުރަނީ!\nސްވިޑެންގައި ކުނި އުކާލުމަށް ބޭނުންކުރާ ޕިކަޕެއް\nސްވިޑަން އަކީ ސްމޯގަސްބޯޑު ފަދަ މީރު ކެއުންތަކާއި ރާވާލަން ފަސޭހަ ފަރުނީޗަރު އުފައްދާ އައިކިއާ ކުންފުނި އުފެދިގެން އައި ގައުމެވެ. އެގައުމު މަޝްހޫރުވެފައިވަނީ ވެސް އެފަދަ ރަހަ މީރު ކެއުންތަކާއި ތަފާތު އާދަޔާޚިލާފު އީޖާދުތަކަށެވެ. އެހެންނަމަވެސް މިހާރު ސްވިޑަން އަށް ކުރިމަތިވެފައިވާ އެންމެ ބޮޑު މައްސަލައަކީ އެގައުމުން ކުނި ހުސްވުމުގެ މައްސަލަ އެވެ. އާބާދީގައި 9.8 މިލިއަން މީހުން އުޅޭ ސްވިޑަންގެ ކުނިގޮނޑުތައް ހުސްވެ، ރިޒާވުގައި ހުރި ކުނިކޮޅު ވެސް ހުސްވީ އެވެ. މިއީ ފަހަރުގައި ބަލާބެލުމަށް ރަނގަޅު ކަމެއް ކަމަށް ފެނުނު ނަމަވެސް މިހާރު އެގައުމަށް ވަނީ އަވަށްޓެރި ގައުމުތަކުން ކުނި އެތެރެކުރަން ޖެހިފަ އެވެ.\nސްވިޑަންގެ ރައްޔިތުންނަކީ ރިސައިކަލް ކުރުން ނުވަތަ އެއްފަހަރަށް ވުރެ ގިނަ ފަހަރު އެއްޗެހި ބޭނުންކުރުމުގެ އާދަ ވަރަށް ބޮޑަށް ހިފާފައިވާ ބައެކެވެ. މިއާދަ އެމީހުންގެ ކިބައިގައި ހިފާފައިވާލެއް ބޮޑުކަމުން 2011 ވަނަ އަހަރުއްސުރެ ސްވިޑަންގެ ގޭބިސީތަކުން ކޮންމެ އަހަރަކު އުފައްދާ ކުނީގެ ތެރެއިން ކުނިގޮނޑަށް އުކާލާފައިވަނީ އެންމެ އިންސައްތައަކަށް ވުރެ މަދު މިންވަރެކެވެ.\nރިސައިކަލް ކުރުމަށް ސްވިޑަންގެ ރައްޔިތުން ހިފާފައިވާ އާދައިގެ ސަބަބުން ސްވިޑަން އަށް ގެއްލުންވާ މައިގަނޑު ސަބަބަކީ އެގައުމުން ޒަމާނުއްސުރެ ގެންގުޅެމުން އަންނަ ކުނި އަންދައިގެން ހަކަތަ އުފެއްދުމުގެ ޕްރޮގްރާމުގެ ސަބަބުން އެގައުމުގެ ގޭގެ ހޫނުކުރުމަށާއި ގޭގެއަށް ބޭނުންވާ ހަކަތަ އުފެއްދުމަށް ކުންޏަށް ބަރޯސާވާތީ އެވެ. އެހެންކަމުން ސްވިޑަންގެ ރައްޔިތުން ކުނި އަންދާ އިންސިނެރޭޓާތައް ހިންގޭ ވަރަށް އަންދާލެވޭ ޒާތުގެ ކުނި ނުއުފެއްދުމުގެ ސަބަބުން އެގައުމަށް ވަނީ ކުނި ހޯދުމަށް އެހެން ގައުމުތަކަށް ބަރޯސާވާންޖެހޭ ހިސާބަށް ކަންކަން ގޮސްފަ އެވެ.\n"އަޅުގަނޑުމެންގެ ގާބިލުކަން އިތުރު ކުނި އުފައްދާ ވަރަށްވުރެ ކުނި ނައްތާލުމުގެ،" ސްވިޑަންގެ އެންވަޔަރަންމަންޓަލް ޕްރޮޓެކްޝަން އެޖެންސީގެ ސީނިއާ އެޑްވައިޒަރެއް ކަމަށްވާ ކެޓެރީނާ އޮސްޓްލަންޑް ބުންޏެވެ.\nސްވިޑަން އަށް ކުރިމަތިވެފައިވާ ކުނި މަދުވުމުގެ މައްސަލައަށް މިހާތަނަށް އޮތް ހައްލަކީ އެހެން ގައުމުތަކުން ކުނި އިމްޕޯޓު ކުރުމެވެ. މައިގަނޑު ގޮތެއްގައި އެގައުމުން ކުނި އެތެރެކުރަނީ ނޯވޭ އާއި އިނގިރޭސިވިލާތުންނެވެ. މިއީ ސްވިޑެންއަށް ވަރަށް ބޮޑު ކުރިއެރުމެކެވެ. ސަބަބަކީ އެހެން ގައުމުތަކުން ސްވިޑަން އަށް ފައިސާ ދީގެން އެގައުމުތަކުގައި ގިނަވެފައި ހުންނަ ކުނި ސްވިޑަންއަށް ގެންގޮސް ސްވިޑަންގެ ގޭގެ ހޫނުކުރުމަށާއި ކަރަންޓު އުފެއްދުމަށް އެކުނި ބޭނުންކުރާތީ އެވެ.\nހަމައެއާއެކު ފާހަގަކޮށްލެވޭ ކަމަކީ ނޯވޭއިން ސްވިޑަންއަށް އެތެރެކުރާ ކުނި އެންދުމަށްފަހު ބާކީވާ ދެލި އަލުން ނޯވޭއަށް ފޮނުވާ އެގައުމުގެ ކުނިގޮނޑުތަކުގައި ވަޅުލަ އެވެ. އެކަމަކު އޮސްޓްލަންޑް ވިދާޅުވާ ގޮތުގައި ނޯވޭއަކީ ކުނި އެތެރެކޮށް އަންދައި އެކްސްޕޯޓުކުރުމަށް އެންމެ ރަނގަޅު ގައުމެއް ނޫނެވެ.\n"އަޅުގަނޑު އުންމީދުކުރަން އަޅުގަނޑުމެންނަށް އެހެން ގައުމުތަކަކުން ކުނި ލިބޭނެ ކަމަށް. މިސާލަކަށް އިޓަލީ ނުވަތަ ރޯމޭނިއާ ނޫނީ ބަލްގޭރިއާ ނޫނީ ބޯލްޓިކް ގައުމުތައް. ސަބަބަކީ އެގައުމުތަކަކީ ވަރަށް ގިނައިން ކުނި، ކުނިގޮނޑުތަކުގައި ވަޅުލާ ގައުމުތަކަށްވީތީ. އެގައުމުތަކުގައި ނުހުރޭ ކުނި އަންދާނެ ޕްލާންޓުތަކާއި ރިސައިކްލިން ޕްލާންޓުތަކެއް. އެހެންކަމުން އެގައުމުތަކަށް ޖެހޭ އެގައުމުތަކުގެ ކުނި ނައްތާލާނެ އެހެން ގޮތެއް ހޯދަން،" އޮސްޓަލްންޑް ވިދާޅުވި އެވެ.\nއިނގިރޭސިވިލާތުން ވެސް އަންނަނީ ކުނީގެ މައްސަލަތަކާ ކުރިމަތިލަމުންނެވެ. 2014 ވަނަ އަހަރު އެގައުމުން ވަނީ އެއަހަރު އުފެއްދި ކުނީގެ 45 އިންސައްތަ ރިސައިކަލް ކޮށްފަ އެވެ. އެހެންކަމުން ސްވިޑަންގައި އޮތް ފަދަ ރިސައިކްލިން ނިޒާމެއް ގާއިމުކުރުމަށް އިނގިރޭސިވިލާތުގައި އޮތް ތާއީދު ވެސް ދަނީ އިތުރުވަމުންނެވެ.\nއިނގިރޭސިވިލާތުގައި ގައުމީ ރިސައިކްލިން ނިޒާމަކާއި ގަވައިދެއް ނެތް ނަމަވެސް ވަކި ވަކި ސަރަހައްދީ އިދާރާތަކުން ވަނީ އެފަދަ ގަވައިދުތަކެއް ހަދާފަ އެވެ. ނަތީޖާއަކީ ރިސައިކަލް ކުރެވޭ ބާވަތްތަކާއި ރިސައިކަލް ކުރެވޭނެ ތަންތަނާ ގުޅޭ ގޮތުން ވަނީ އޮޅުންބޮޅުންތައް އުފެދިފަ އެވެ. މިފަދަ ގަވައިދުތައް އާއްމު ގޮތެއްގައި އަމާޒުކޮށްފައިވަނީ އާއްމުކޮށް ގިނައިން އުކާލާ ބާވަތްތަކުގެ ކުންޏަށެވެ. ސަބަބަކީ ކުނި މެނޭޖުކުރުމާ ގުޅޭ ރިޕޯޓުތަކުގައި ގިނައިން ރިސައިކަލް ކުރި ކަމަށް ދެއްކުމަށްޓަކަ އެވެ. ނަމަވެސް މިއީ ގިނަ ބަޔަކަށް އެންމެ ކަމުދާ ސިޔާސަތެއް ނޫނެވެ.\n"އިނގިރޭސިވިލާތުގައި ކޮންމެ ކަހަލަ ނިޒާމެއް ގާއިމުކުރިޔަސް އަޅުގަނޑުމެންނަށް ބޭނުންވާ ނިޒާމަކީ ރިސައިކަލް ކުރެވޭނެ ހުރިހާ ކުންޏެއް ރިސައިކަލް ކުރެވޭނެ ނިޒާމެއް. އެންމެ ފަސޭހަ އަދި އަގުހެޔޮ އެއްޗެހި ރިސައިކަލް ކުރުމުގެ ބަދަލުގައި" އިނގިރޭސިވިލާތުގެ ބުއިންތައް އުފައްދާ ކުންފުނިތަކުގެ އެސޯސިއޭޝަން ކަމަށްވާ، އޭސް ޔޫކޭގެ ޗީފް އެގްޒެކެޓިވް ރިޗާޑް ހޭންޑްސް، އިންޑިޕެންޑެންޓަށް ދެއްވި އިންޓަވިއުއެއްގައި ވިދާޅުވި އެވެ.\nހޭންޑް ވަނީ ސްވިޑަން އަށް ކުނި ބޭރުކުރުން ހުއްޓުވުމަށް އިނގިރޭސިވިލާތުގައި މިހާރަށް ވުރެ ގިނަ ރިސައިކްލިން ޕްލާންޓްތައް އުފެއްދުމަށް ގޮވާލައްވާފަ އެވެ. މިހާރު ވެސް ބައެއް ސަރަހައްދުތަކުން ވަނީ އެސަރަހައްދުތަކުގައި އުފެދޭ ކުނި ބޭރުނުކޮށް އެގައުމުގައި ބެހެއްޓުމަށް "ނޯ އެކްސްޕޯޓް" ސިޔާސަތުތަކެއް ކަނޑައަޅާފަ އެވެ.\nއިނގިރޭސިވިލާތާއި އެހެން ގައުމުތަކުން ސްވިޑަންގެ ކުނި މެނޭޖުކުރުމުގެ ނިޒާމު ނަކަލު ކުރާ ނަމަ، އެއީ ސްވިޑަން އަށް ކުރިމަތިވެދާނެ މައްސަލައެއް ނަމަވެސް، އެގައުމުން ވަނީ އެފަދަ ކަމަކަށް ވެސް ދުރާލާ ތައްޔާރުވެފަ އެވެ. އެގޮތުން ސްވިޑަންގެ ކުނި މެނޭޖްކުރާ އިދާރާ ކަމަށްވާ އަވްފޯލް ސްވެރިޖްގެ ރިސައިކްލިން އެސޯސިއޭޝަނުގެ ޑިރެކްޓާ އޮފް ކޮމިއުނިކޭޝަން އަނާ-ކަރިން ގްރިޕްވޯލް ވިދާޅުވާ ގޮތުގައި އެގައުމަށް އެތެރެކުރާނެ ކުނި ނުލިބިދާނެ ހާލަތެއްގައި ބޭނުންކުރާނެ ބަޔޯފިޔުލް އެގައުމުން އަންނަނީ އެއްކުރަމުންނެވެ.\nސްވިޑަންގެ ކުނި ނައްތާލުމުގެ ނިޒާމަކީ، ދިވެހިރާއްޖެ ފަދަ ކުނީގެ މައްސަލަ ބޮޑު ގައުމަކަށް ނަކަލު ކުރަން ރަނގަޅު ނިޒާމެއް ކަމަށް ބެލެވެ އެވެ. ހަމައެއާއެކު، ކަރަންޓު އުފެއްދުމަށް ކުރަންޖެހޭ ހަރަދު ކުޑަކުރެވޭނެ ގޮތަކަށްވެސް ވާތީ މިއީ އާއްމު ރައްޔިތުން ކަރަންޓަށް ކުރަންޖެހޭ ހަރަދު ކުޑަކުރުމަށް މަގުފަހިކޮށްދޭނެ ކަމެއް ކަމަށް ގަބޫލުކުރެވެ އެވެ.


Nuhahgun vazeefa gellunu meehunnah 6.8 million Rufiyaa ge badhalu dheefi\nއެޓާނީ ޖެނަރަލް އިބްރާހީމް ރިފްއަތު--\nނުހައްގުން ވަޒީފާ ގެއްލުނު މީހުންނަށް 6.8 މިލިއަން ރުފިޔާގެ ބަދަލު ދީފި\nސިޔާސީ އެކި ސަބަބުތަކާ ހުރެ ނުހައްގުން ވަޒީފާއިން ވަކިކޮށްފައިވާ މީހުންނަށް ގެއްލުމުގެ ބަދަލު ދިނުމަށް މި އަހަރުގެ ތެރޭގައި 6.8 މިލިއަން ރުފިޔާ ހޭދަކޮށްފައިވާ ކަމަށް ބަންޑާރަ ނައިބް އިބްރާހީމް ރިފްއަތު ވިދާޅުވެއްޖެ އެވެ.\nސަރުކާރަށް އެއް އަހަރު ފުރުމުގެ މުނާސަބަތުގައި ޕީއެސްއެމްއަށް ދެއްވި އިންޓަވިއުއެއްގައި ބަންޑާރަ ނައިބް ވިދާޅުވީ ސިޔާސީ ސަބަބުތަކަށްޓަކައި އެތައް ބައެއްގެ ވަޒީފާ ނިގުޅައިގެންފައިވާ ކަމަށާއި އެގޮތުން ދެ ފަރާތުގައި ދެމެދުގައި ކޮންޓްރެކްޓެއް ހެދިފައި އޮންނައިރު ކޮންޓްރެކްޓުން ސަރުކާރުގެ އިދާރާއަކަށް ނުވަތަ ސަރުކާރަށް ލާޒިމް ކުރާ އިލްތިޒާމްތަކާ ހިލާފަށް ވެސް މީހުން ވަޒީފާއިން ވަކިކޮށްފައިވާ ކަމަށެވެ.\nއެފަދަ ސަބަބުތައް ޝަރީއަތުގެ މަރުހަލާގައި ފާހަގަކުރެވި ވަޒީފާ އަދާ ކުރާ މީހުންގެ ރައްކާތެރިކަމާއި މާލީ އިނާޔަތްތައް ފޯރުކޮށްދީފައި ވާނެ ކަމަށް ވެސް ބަންޑާރަ ނައިބް ފާހަގަ ކުރެއްވި އެވެ.\nއޭގެ އިތުރުން މިހާތަނަށް ސިޔާސީ ސަބަބުތަކަށްޓަކައި ވަޒީފާއިން ވަކިކޮށްފައިވާ މީހުންނަށް 6.8 މިލިއަން ރުފިޔާ ފޯރުކޮށްދީފައިވާ ކަމަށް ވެސް ވިދާޅުވި އެވެ. އަދި އެފަދަ 74 މައްސަލައެއް ހުށަހެޅި، ގިނަ މައްސަލަތަކެއް ކޯޓުން ބޭރުން ނިންމުމަށް ވެސް މަސައްކަތްކޮށްފައި ވާނެ ކަމަށް ވެސް ބަންޑާރަ ނައިބް ވިދާޅުވި އެވެ.\nރައީސް އޮފީހުން ބުނާ ގޮތުގައި މިދިޔަ ސެޕްޓެމްބަރު މަހުގެ ނިޔަލަށް ސަރުކާރުން ވަނީ ވަޒީފާ ގެއްލުނު 119 މީހަކަށް އިންސާފު ހޯދައިދީފަ އެވެ.\nކުރީގެ ރައީސް އަބްދުﷲ ޔާމީނުގެ ވެރިކަމުގެ ފަހު އަހަރު، ގިނަ ބަޔަކު ސިޔާސީ ބޭނުމަށްޓަކައި ވަޒީފާއިން ވަކިކޮށްފައިވާ ކަމަށް ބުނެ އާންމުން ކަންބޮޑުވުން ފާޅުކުރަމުން ދިޔަ އެވެ. އަދި ވަޒީފާ އަދާ ކުރަމުން ދިޔަ ތަން ދުރު އަތޮޅުތަކަށް ބަދަލު ކުރި ކަމުގެ އަޑުތައް ވެސް ގަދަވި އެވެ. އެ ޝަކުވާތަކާ ހުރެ ވަޒީފާތަކުން ވަކި ކުރި މީހުންނާއި އެހެން ވަޒީފާއަކަށް ބަދަލު ކުރި މީހުންނަށް އިންސާފު ހޯދައިދިނުމަށް ރައީސް އިބްރާހީމް މުހައްމަދު ސޯލިހު ވަނީ ޕްރެޒިޑެންޝަލް އެކްޝަން ކޮމިޝަނުގެ ނަމުގައި ކޮމިޝަނެއް އުފައްދަވައިފަ އެވެ.\nއެފަދަ މައްސަލަތައް ހުށަހަޅަން ރައީސް އޮފީހުން ވަނީ މިދިޔަ ޑިސެމްބަރު މަހުގެ ތިންވަނަ ދުވަހުން ފެށިގެން 30 ދުވަހުގެ މުއްދަތެއް ދީފަ އެވެ. އަދި ޝަކުވާ ހުށަހެޅި މީހުންގެ މައްސަލަތައް ބަލައި ބައެއް މީހުންނަށް ވަޒީފާއިން ވަކި ކުރުމުގެ ބަދަލު ދިންއިރު އަނެއް ބައި މީހުންނަށް އަލުން ވަނީ ވަޒީފާ ދީފަ އެވެ.


Gelligenedhiyae muhinmu captain eh, rangalhu rahumaiytheri eh | Mihaaru\nސަނޫން ފްލައިޓް ދުއްވުމުގައި: ކުއްލި ގޮތަކަށް ރޭ މަރުވި ސަނޫނަކީ ވަރަށް އަހުލާގު ރަނގަޅު ކެޕްޓަނެއް ކަމަށް ފްލައިމީ އިން ބުނޭ-- ފޮޓޯ: ފަލައިމީ\nގެއްލިގެން އެ ދިޔައީ، މުހިންމު ކެޕްޓަނެއް، ރަނގަޅު ރަހުމަތްތެރިއެއް\n01 އޯގަސްޓް 2020 - 15:57 10 comments\nވިލާ އެއާގެ ފްލައިމީގައި މަސައްކަތް ކުރާ ދިވެހި ޒުވާން ޕައިލެޓު ސަނޫން ނަސީރު 35، ރޭ ކުއްލި ގޮތަކަށް މަރުވެފައިވާއިރު، އެއީ ވަރަށް އަހުލާގު ރަނގަޅު މުވައްޒަފެއް ކަމަށާއި އޭނާގެ އެއްވެސް ބައްޔެއް ހުންނަކަން ކުރިން އެނގިފައި ނެތް ކަމަށް އެ އެއާލައިނުން މިއަދު ބުނެފި އެވެ.\nސ. ހިތަދޫ ކޯޒްވޭވިލާ، ސަނޫން މަރުވެގެން ވެއްޓިފައި އޮއްވައި ފެނުނީ ހުޅުމާލޭގައި އޭނާ ދިރިއުޅޭ ގެ ކައިރިން ރޭ ދަންވަރު 3:30 ވާން އުޅެނިކޮށެވެ. ހޮސްޕިޓަލަށް ގެންދިޔައިރު ވެސް ސަނޫން ވަނީ މަރުވެފައި ކަމަށް ފުލުހުން ބުނެ އެވެ. އޭނާ މަރުވާން ދިމާވި ސީދާ ސަބަބު މިހާތަނަށް އެއްވެސް ރަސްމީ ފަރާތަކުން ވެސް އަދި އާއިލާއަކުން ވެސް ހާމައެއް ނުކުރެ އެވެ.\nDhivehi zuvaan Pilot aku kulli gothakah maruvejje\nޒުވާން ޕައިލެޓް ކުއްލި ގޮތަކަށް މަރުވުން\nއެމެރިކާ އިން ޕައިލެޓުކަން ކިޔެވުމަށް ފަހު، ސަނޫން ފުރަތަމަ މަސައްކަތް ކުރީ ޓީއެމްއޭގެ ސީ ޕްލޭން ދުއްވުމަށެވެ. މީގެ ތިން އަހަރު ކުރިން ފްލައިމީއާ ގުޅި، ދެ އަހަރު ކުރިން އޭނާ ވަނީ ތައިލެޑުން ތަމްރީނު ހަދައި ކެޕްޓަނަކަށް ބަދަލުވެފަ އެވެ. ސަނޫން އަކީ ފްލައިމީން ގެންގުޅޭ އޭޓީއާރު މަރުކާގެ 68 މީހުންގެ ޖާގައިގެ ފްއިޓް ދުއްވާ ކެޕްޓަނެކެވެ.\nފްލައިމީގެ ފްލައިޓް އޮޕަރޭޝަން މެނޭޖަރު އަދި ކެޕްޓަން އަހުމަދު ޝާމިން ވިދާޅުވީ، ސަނޫން އަކީ ވަރަށް އަހުލާގު ރަނގަޅު، ވަރަށް ހުނަރުވެރި ކެޕްޓަނެއް ކަމަށެވެ.\n"އައުޓްސްޓޭންޑިން ޕާފޯމަންސް ދެއްކި ކެޕްޓަނެއް އެއީ މިދިޔަ އަހަރު ތަކުގައި. އަޅުގަނޑުމެންގެ ޓީމުގެ ވަރަށް މުހިންމު ކެޕްޓަނެއް އެއީ. ވަރަށް އަހުލާގު ރަނގަޅުވެފައި މަސައްކަތަށް ރަނގަޅު،" ޝާމިން ވިދާޅުވި އެވެ.\nސަނޫން (ވާތުން ހަތަރު ވަނަ އަށް) އޭނާއާއެކު މަސައްކަތް ކުރާ ޕައިލެޓުންނާއެކު: ކުއްލި ގޮތަކަށް ރޭ މަރުވި ސަނޫނަކީ ވަރަށް އަހުލާގު ރަނގަޅު ކެޕްޓަނެއް ކަމަށް ފްލައިމީން ބުނޭ-- ފޮޓޯ: ފަލައިމީ\nއޭނާ ވިދާޅުވި ގޮތުގައި، ޕައިލެޓުންގެ ސިއްހީ ކަންކަން ކޮންމެ އަހަރަކު އެއްފަހަރު ބަލަން ޖެހޭތީ ގަވައިދުން ޓެސްޓުތައް ހަދަ އެވެ. އެކަމަކު، ސަނޫނުގެ އެއްވެސް ސިއްހީ މައްސަލައެއް ހުންނަކަން މިހާތަނަށް ފާހަގަ ކުރެވިފައި ނުވާ ކަމަށް ޝާމިން ވިދާޅުވި އެވެ.\n"ވަރަށް ފިޓްކޮށް ހުންނާނީ. ވަރަށް ޔަންގްކޮށް، ފިޓްކޮށް. މީގެ ދެ ރެއެއް ކުރިން ވެސް ޕައިލެޓުންތަކަކާއެކު ކޮފީ އަށް ގޮސް އުޅުނު. ބަލި ވާހަކައެއް ނުބުނޭ. ވާހަކައަކުން ވެސް އެކަހަލަ ކަމެއް އުޅޭ ހެނެއް ހިއެއް ވެސް ނުވޭ،" ޝާމިން ވިދާޅުވި އެވެ.\nކޮވިޑް-19އާ ގުޅިގެން ފްލައިމީގެ ދަތުރުތައް ވެސް މަދުކޮށްފައި ވުމުން ސަނޫން ދަތުރުތަކަށް ނުނިކުންނަތާ ދުވަސްކޮޅެއް ވެއްޖެ ކަމަށް ވެސް ޝާމިން ވިދާޅުވި އެވެ. ނަމަވެސް އެ ކުންފުނިން ދޭތެރެއަކުން ބާއްވާ ތަމްރީނުތަކުގައި އޭނާ ބައިވެރިވާ ކަމަށް ވިދާޅުވި އެވެ.\nސަނޫނާ އެކު، އެމެރިކާގައި ތަމްރީނު ހެދި އެހެން ޕައިލެޓަކު ބުނީ، އެއީ ވަރަށް މަޑުމައިތިރި، އަހުލާގު ރަނގަޅު ޒުވާނެއް ކަމަށެވެ.\n"ސަނޫންގެ ފަރާތުން ފާހަގަކުރެވުނު އެންމެ ބޮޑު ކަމަކީ ރައްޓެހިންނަށް ރަނގަޅުކަން. އެކުވެރިންނަށް ވަރަށް ހެޔޮއެދޭ މީހެއް ސަނޫން އަކީ،" އޭނާ ބުންޏެވެ.\nސަނޫނަށް ކޮވިޑް-19 ޖެހިފައިވޭތޯ ބެލުމަށް ހެދި ޓެސްޓްގެ ނަތީޖާއިން ދެއްކީ އޭނާއަށް އެ ބަލި ނުޖެހޭ ކަމަށެވެ.\nޒުވާން ޕައިލެޓް ސަނޫން ހުޅުމާލޭގައި ދިރިއުޅެނީ އޭނާގެ އާއިލާއާއެކު އެވެ. އޭނާގެ އަންބަކާއި އުމުރުން ހަތް އަހަރުގެ ފިރިހެން ކުއްޖަކު ދުނިޔޭގައި އެބަތިއްބެވެ.\nސަނޫންގެ އިތުރުން އޭނާގެ އެއްބަނޑު އެއްބަފާ އެހެން މީހަކު ވެސް ޕައިލެޓެއްގެ ގޮތުގައި މަސައްކަތް ކުރެ އެވެ. އޭނާ ވެސް އުޅެނީ ފްލައިމީގަ އެވެ.\nސަނޫންގެ މައްޗަށް ކަށުނަމާދު ކުރުން އޮންނާނީ މިއަދުގެ މަޣުރިބު ނަމާދަށް ފަހު އާ ސަހަރާ މިސްކިތުގަ އެވެ.\nއިތުރު ލިޔުންތައް ފްލައި މީ މަރު ވިލާ އެއާ ހުޅުމާލެ އައްޑޫ ސ. ހިތަދޫ


» ޞަޙީޙް މުސްލިމް - ޙަދީޘު ނަންބަރު 82\nرَسُولُ اللَّهِ صَلَّى اللَّهُ عَلَيْهِ وَسَلَّمَ ޙަދީޘު ކުރެއްވިއެވެ. އިސްލާމް ދީން ބިނާވެގެންވަނީ ނަޞީޙަތް ދިނުމުގެ މަތީގައެވެ. ދެން ތަމީމު ވިދާޅުވަނީ، އިތުރު އެކަލޭގެފާނަށް ތިމަންމެން ދެންނެވީމެވެ. ނަޞީޙަތް ދިނުންވަނީ ކާކަށްތޯއެވެ؟ އެހިނދު އިތުރު އެކަލޭގެފާނު ޙަދީޘު ކުރެއްވިއެވެ. އެކަން ކުރަންވަނީ ﷲއަށާއި އެއިލާހުގެ ރަސޫލާއަށާއި މުސްލިމްތަކުންގެ ވެރިންނަށާއި ޢާއްމު މުސްލިމުންނަށެވެ.\n» މުޙައްމަދު ޞައްލަﷲ ޢަލައިހި ވަސައްލަމް އެކަލޭގެފާނުގެ އުއްމަތް ދެކެ ނިހާޔަތަށް ލޯބިވެ ވަޑައިގެންނެވިއެވެ.\nދެން ރަސޫލުﷲ ޞައްލަﷲ ޢަލައިހި ވަސައްލަމް ކީރިތި ކުރައްވަން ފެއްޓެވިއެވެ. އެހިނދު ﷲ ތަޢާލާ ޖިބްރީލްގެފާނު އެކަލޭގެފާނުގެ އަރިއަހަށް ފޮނުއްވިއެވެ. އަދި އެއިލާހު މޮޅަށް ދެނެވޮޑިގެންވާ ޙާލު ވަޙީ ކުރެއްވިއެވެ. [އޭ ޖިބްރީލެވެ! މުޙައްމަދުގެފާނާއި [ޞައްލަﷲ ޢަލައިހި ވަސައްލަމް] ސުވާލު ކުރައްވާށެވެ! ކަލޭގެފާނު ކީރިތި ކުރައްވަނީ ކީއްވެތޯއެވެ؟] އެހިނދު ޖިބްރީލް ޢަލައިހިއްސަލާމް ވަޑައިގެން ދެންނެވިއެވެ. [އޭ ﷲ ގެ ރަސޫލާއެވެ! ކަލޭގެފާނު ކީރިތި ކުރައްވަނީ ކޮންކަމަކާއިމެދު ތޯއެވެ؟]\n» ރަސޫލާ ޞައްލަﷲ ޢަލައިހިވަސައްލަމަ ދެއްވި އެއްޗެއްވިއްޔާ އޭގައި ހިފާށެވެ.\nﷲ ތަޢާލާ އެކަލޭގެފާނު ފޮނުއްވެވީ އަޅުގަނޑުމެންނަށް އެއިލާހުގެ ދީން ބަޔާން ކޮށް ދެއްވެވުމަށްޓަކައެވެ. އެއިލާހުގެ ފޮތް އުގަންނަވައި ދެއްވެވުމަށްޓަކައެވެ. ޖާހާލަތުގެ އަނދިރިކަމުން އީމާންކަމުގެ އަލިކަމަށް އަޅުގަނޑުމެން ނެރުއްވެވުމަށްޓަކައެވެ. އެހެންކަމުން އެކަލޭގެފާނުގެ އަމުރުފުޅުތަކަށް ތަބާވުމަށް އެއިލާހު ވަނީ އަޅުގަނޑުމެންނަށް އަމުރުކުރައްވަވާފައެވެ.\n» ލޮބުވެތި އަޚުންނާއި އުޚްތުންނޭވެ! ރަސޫލުﷲ ޞައްލަﷲ ޢަލައިހި ވަސައްލަމް އެވެ!\nމުސްލިމު އަޚުންނޭވެ! މުސްލިމު އުޚްތުންނޭވެ! ﷲގެ ނަބިއްޔާ (ޞައްލަﷲ ޢަލައިހި ވަސައްލަމް)އެވެ. ތިޔަބައިމީހުންގެ މައްޗަށް ﷲ ފޮނުއްވި ރަޙްމަތެވެ. ޢާލަމްތަކަށް ފޮނުއްވި ރަޙްމަތެވެ. ތިޔަބައިމީހުންގެ ޙައްޤުގައި އެތަކެއް ޤުރުބާނީ ތަކެއް ވެ ވަޑައިގެންނެވި އެ ނަބިއްޔާ (ޞައްލަﷲ ޢަލައިހި ވަސައްލަމް) ގެ ދިފާޢުގައި ތިޔަބައިމީހުން ކުރީ ކޮން ކަމެއް ހެއްޔެވެ؟\n» މުޙައްމަދު ޞައްލަﷲ ޢަލައިހި ވަސައްލަމް އެއީ ކޮންބޭކަލެއްކަން އެނގޭހެއްޔެވެ؟؟؟ އަހުރެންގެ މައިންބަފައިން އެކަލޭގެފާނަށްޓަކައި ފިދާއެވެ!!! ޞައްލަﷲ ޢަލައިހި ވަސައްލަމް... (2)\nމުޙައްމަދު ޞައްލަﷲ ޢަލައިހި ވަސައްލަމް އެއީ ކޮންބޭކަލެއްކަން އެނގޭހެއްޔެވެ؟؟؟ އަހުރެންގެ މައިންބަފައިން އެކަލޭގެފާނަށްޓަކައި ފިދާއެވެ!!! ޞައްލަﷲ ޢަލައިހި ވަސައްލަމް... 2\n» މުޙައްމަދު ޞައްލަ ﷲ ޢަލައިހި ވަސައްލަމް އަށް ނަޞްރު ދޭނެ 10 ގޮތެއް...\nތިޔަބައިމީހުންނަކީ ތިމަންކަލޭގެފާނުގެ އަޞްޙާބުންނެވެ. އެހެން ނަމަވެސް ތިމަންކަލޭގެފާނުގެ އަޚުންނަކީ ތިމަންކަލޭގެފާނު ނުފެނި ތިމަންކަލޭގެފާނަށް އީމާންވީ މީހުންނެވެ."\n» މުޙައްމަދު ޞައްލަﷲ ޢަލައިހި ވަސައްލަމް އެއީ ކޮންބޭކަލެއްކަން އެނގޭހެއްޔެވެ؟؟؟ އަހުރެންގެ މައިންބަފައިން އެކަލޭގެފާނަށްޓަކައި ފިދާއެވެ!!! ޞައްލަﷲ ޢަލައިހި ވަސައްލަމް... (1)\nކަލޭގެފާނު ވިދާޅުވާށެވެ. އޭމީސްތަކުންނޭވެ! ތިމަންކަލޭގެފާނަކީ ތިޔަބައިމީހުން އެންމެންގެ ގާތަށް ފޮނުއްވިގެންވާ ﷲ ގެ ރަސޫލަކީމެވެ."(އަލް އަޢްރާފް : 158 )